# 夏書

## 禹貢

禹別九州，隨山濬川，任土作貢。

傳 禹制九州貢法。

**禹敷土，隨山刊木，**

傳 洪水汎溢，禹布治九州之土，隨行山林，斬木通道。

**奠高山大川。**

傳 奠，定也。高山，五岳。大川，四瀆。定其差秩，祀禮所視。

**冀州既載，**

傳 堯所都也。先施貢賦役，載於書。

**壺口治梁及岐。**

傳 壺口在冀州，梁、岐在雍州，從東循山治水而西。

**既修太原，至于岳陽。**

傳 高平曰太原，今以爲郡名。岳，太岳，在太原西南。山南曰陽。

**覃懷厎績，至于衡漳。**

傳 覃懷，近河地名。漳水橫流入河，從覃懷致功至橫漳。

**厥土惟白壤，**

傳 無塊曰壤，水去土復，其性色白而壤。

**厥賦惟上上錯，**

傳 賦謂土地所生，以供天子。上上，第一。錯，雜，雜出第二之賦。

**厥田惟中中。**

傳 田之高下肥瘠，九州之中爲第五。

**恆、衛既從，大陸既作。**

傳 二水已治，從其故道，大陸之地，已可耕作。

**島夷皮服，**

傳 海曲謂之島。居島之夷，還服其皮，明水害除。

**夾右碣石，入于河。**

傳 碣石，海畔山。禹夾行此山之右，而入河逆上。此州帝都，不說境界，以餘州所至則可知。先賦後田，亦殊於餘州。不言貢篚，亦差於餘州。

**濟、河惟兖州。**

傳 東南據濟，西北距河。

**九河既道，**

傳 河水分爲九道，在此州界，平原以北是。

**雷夏既澤，灉、沮會同。**

傳 雷夏，澤名。灉、沮，二水，會同此澤。

**桑土既蠶，是降丘宅土。**

傳 地高曰丘。大水去，民下丘，居平土，就桑蠶。

**厥土黑墳，**

傳 色黑而墳起。

**厥草惟繇，厥木惟條。**

傳 繇，茂。條，長也。

**厥田惟中下，**

傳 田第六。

**厥賦貞，**

傳 貞，正也。州第九，賦正與九相當。

**作十有三載，乃同。**

傳 治水十三年，乃有賦法，與他州同。

**厥貢漆絲，厥篚織文。**

傳 地宜漆林，又宜桑蠶。織文，錦綺之屬。盛之筐篚而貢焉。

**浮子濟、漯，達于河。**

傳 順流曰浮。濟、漯兩水名。因水入水曰達。

**海、岱惟青州。**

傳 東北據海，西南距岱。

**嵎夷既略，濰、淄其道。**

傳 嵎夷，地名。用功少曰略。濰、淄二水復其故道。

**厥土白墳，海濱廣斥。**

傳 濱，涯也。言復其斥鹵。

**厥田惟上下，厥賦中上。**

傳 田第三，賦第四。

**厥貢鹽、絺，海物惟錯。**

傳 絺，細葛。錯，雜，非一種。

**岱畎絲、枲、鉛、松、怪石。**

傳 畎，谷也。怪，異；好石似玉者。岱山之谷，出此五物，皆貢之。

**萊夷作牧，**

傳 萊夷，地名。可以放牧。

**厥篚檿絲。**

傳 檿桑蠶絲，中琴瑟弦。

**浮于汶，達于濟。**

**海、岱及淮惟徐州。**

傳 東至海，北至岱，南及淮。

**淮、沂其乂，蒙、羽其藝。**

傳 二水已治，二山已可種藝。

**大野既豬，東原厎平。**

傳 大野，澤名。水所停曰豬。東原致功而平，言可耕。

**厥土赤埴墳，草木漸包。**

傳 土黏曰埴。漸，進長。包，叢生。

**厥田惟上中，厥賦中中。**

傳 田第二，賦第五。

**厥貢惟土五色，**

傳 王者封五色土爲社，建諸侯，則各割其方色土與之，使立社。燾以黃土，苴以白茅，茅取其潔，黃取王者覆四方。

**羽畎夏翟，嶧陽孤桐，**

傳 夏翟，翟，雉名。羽中旌旄，羽山之谷有之。孤，特也。嶧山之陽特生桐，中琴瑟。

**泗濱浮磬，淮夷蠙珠暨魚。**

傳 泗，水涯。水中見石，可以爲磬。蠙珠，珠名。淮、夷二水，出蠙珠及美魚。

**厥篚玄纖縞。**

傳 玄，黑繒。縞，白繒。纖，細也。纖在中，明二物皆當細。

**浮于淮、泗，達于河。**

**淮、海惟揚州。**

傳 北據淮，南距海。

**彭蠡既豬，陽鳥攸居。**

傳 彭蠡，澤名。隨陽之鳥，鴻鴈之屬，冬月所居於此澤。

**三江既入，震澤厎定。**

傳 震澤，吳南大湖名。言三江已入，致定爲震澤。

**篠簜既敷，**

傳 篠，竹箭。簜，大竹。水去已布生。

**厥草惟夭，厥木惟喬。**

傳 少長曰夭。喬，高也。

**厥土惟塗泥，**

傳 地泉濕。

**厥田惟下下，厥賦下上上錯。**

傳 田第九，賦第七，雜出第六。

**厥貢惟金三品，**

傳 金、銀、銅也。

**瑤、琨、篠簜，**

傳 瑤、琨皆美玉。

**齒、革、羽、毛、惟木。**

傳 齒，象牙。革，犀皮。羽，鳥羽。毛，旄牛尾。木，楩、梓、豫章。

**島夷卉服，**

傳 南海島夷，草服葛越。

**厥篚織貝。**

傳 織，細紵。貝，水物。

**厥包橘柚錫貢。**

傳 小曰橘，大曰柚。其所包裹而致者，錫命乃貢。言不常。

**沿于江、海，達于淮、泗。**

傳 順流而下曰沿。沿江入海，自海入淮，自淮入泗。

**荊及衡陽惟荊州。**

傳 北據荊山，南及衡山之陽。

**江、漢朝宗于海，**

傳 二水經此州而入海，有似於朝，百川以海爲宗。宗，尊也。

**九江孔殷，**

傳 江於此州界，分爲九道，甚得地勢之中。

**沱、潛既道，**

傳 沱，江別名。潛，水名。皆復其故道。

**雲土、夢作乂。**

傳 雲夢之澤在江南，其中有平土丘，水去可爲耕作畎畝之治。

**厥土惟塗泥，厥田惟下中，厥賦上下。**

傳 田第八，賦第三，人功修。

**厥貢羽毛齒革，惟金三品，**

傳 土所出與揚州同。

**杶榦栝柏，**

傳 榦，柘也。柏葉松身曰栝。

**礪砥砮丹，**

傳 砥細於礪，皆磨石也。砮，石，中矢鏃。丹，朱類。

**惟菌簵楛，三邦厎貢厥名。**

傳 箘、簵，美竹。楛，中矢榦。三物皆出雲夢之澤，近澤三國常致貢之，其名天下稱善。

**包**

傳 橘柚。

**匭菁茅，**

傳 匭，匣也。菁以爲菹，茅以縮酒。

**厥篚玄纁、璣組，**

傳 此州染玄纁色善，故貢之。璣，珠類，生於水。組，綬類。

**九江納錫大龜。**

傳 尺二寸曰大龜，出於九江水中。龜不常用，錫命而納之。

**浮于江沱潛漢，逾于洛，至于南河。**

傳 逾，越也。河在冀州，南東流，故越洛而至南河。

**荊河惟豫州。**

傳 西南至荊山，北距河水。

**伊洛瀍澗既入于河，**

傳 伊出陸渾山，洛出上洛山，澗出沔池山，瀍出河南北山，四水合流而入河。

**滎波既豬，**

傳 滎，澤。波水已成遏豬。

**導菏澤，被孟豬。**

傳 菏澤在胡陵。孟豬，澤名，在菏東北，水流溢覆被之。

**厥土惟壤，下土墳壚。**

傳 高者壤，下者墳壚。

**厥田惟中上，厥賦錯上中。**

傳 田第四，賦第二，又雜出第一。

**厥貢漆、枲、絺、紵，厥篚纖纊，**

傳 纊，細綿。

**錫貢磬錯。**

傳 治玉石曰錯。治磬錯。

**浮于洛，達于河。華陽、黑水惟梁州。**

傳 東據華山之南，西距黑水。

**岷嶓既藝，沱、潛既道。**

傳 岷山、嶓冢皆山名。水去已可種藝。沱、潛發源此州，入荊州。

**蔡蒙旅平，和夷厎績。**

傳 蔡，蒙二山名。祭山曰旅。平言治功畢。和夷之地，致功可藝。

**厥土青黎，**

傳 色青黑而沃壤。

**厥田惟下上，厥賦下中三錯。**

傳 田第七，賦第八，雜出第七、第九三等。

**厥貢璆、鐵、銀、鏤、砮、磬，**

傳 璆，玉名。鏤，剛鐵。

**熊、羆、狐、貍織皮。**

傳 貢四獸之皮，織金罽。

**西傾因桓是來，浮于潛，逾于沔，**

傳 西傾，山名。桓水自西傾山南行，因桓水是來，浮於潛。漢上曰沔。

**入于渭，亂于河。**

傳 越沔而北入渭，浮東渡河而還帝都，白所治。正絶流曰亂。

**黑水、西河惟雍州。**

傳 西距黑水，東據河。龍門之河在冀州西。

**弱水既西，**

傳 導之西流，至於合黎。

**涇屬渭汭。**

傳 屬，逮也。水北曰汭。言治涇水入於渭。

**漆沮既從，灃水攸同。**

傳 漆沮之水，已從入渭。灃水所同，同之於渭。

**荊岐既旅，**

傳 已旅祭，言治功畢。此荊在岐東，非荊州之荊。

**終南、惇物，至于鳥鼠。**

傳 三山名，言相望。

**原隰厎績，至于豬野。**

傳 下濕曰隰。豬野，地名。言皆致功。

**三危既宅，三苗丕敘。**

傳 西裔之山已可居，三苗之族，大有次敘。美禹之功。

**厥土惟黃壤，厥田惟上上，厥賦中下。**

傳 田第一，賦第六，人功少。

**厥貢惟球、琳、琅玕。**

傳 球、琳皆玉名。琅玕，石而似珠。

**浮于積石，至于龍門西河，**

傳 積石山在金城西南，河所經也。沿河順流而北，千里而東，千里而南。龍門山在河東之西界。

**會于渭汭。**

傳 逆流曰會。自渭北涯逆水西上。

**織皮崐崘、析支、渠、搜，西戎即敘。**

傳 織皮，毛布。有此四國，在荒服之外，流沙之內，羌髳之屬皆就次敘。美禹之功及戎狄也。

**導岍及岐，至于荊山，**

傳 更理說所治山川首尾所在，治山通水，故以山名之。三山皆在雍州。

**逾于河。**

傳 此謂梁山龍門西河。

**壺口、雷首，至于太岳。**

傳 三山在冀州。太岳，上黨西。

**厎柱、析城，至于王屋。**

傳 此三山， 在冀州南河之北東行。

**太行、恆山，至于碣石，入于海。**

傳 此二山連延東北，接碣石而入滄海。百川經此衆山，禹皆治之，不可勝名，故以山言之。

**西傾、朱圉、鳥鼠，**

傳 西傾、朱圉在積石以東。鳥鼠，渭水所出，在隴西之西。三者雍州之南山。

**至于太華。**

傳 相首尾而東。

**熊耳、外方、桐柏，至于陪尾。**

傳 四山相連，東南在豫州界。洛經熊耳，伊經外方，淮出桐柏，經陪尾。凡此皆先舉所施功之山於上，而後條列所治水於下，互相備。

**導嶓冢，至于荊山。**

傳 漾水出嶓冢，在梁州，經荊山。荊山在荊州。

**內方，至于大別。**

傳 內方、大別，二山名。在荊州，漢所經。

**岷山之陽，至于衡山。**

傳 岷山，江所出，在梁州。衡山，江所經，在荊州。

**過九江，至于敷淺原。**

傳 言衡山連延過九江，接敷淺原。言「導」從首起，言「陽」從南。敷淺原，一名博陽山，在揚州豫章界。

**導弱水，至于合黎，**

傳 合黎，水名，在流沙東。

**餘波入于流沙。**

傳 弱水餘波西溢入流沙。

**導黑水，至于三危，入于南海。**

傳 黑水自北而南，經三危，過梁州，入南海。

**導河積石，至于龍門；**

傳 施功發于積石，至于龍門，或鑿山、或穿地以通流。

**南至于華陰，**

傳 河自龍門南流至華山，北至東行。

**東至于厎柱；**

傳 厎柱，山名。河水分流，包山而過，山見水中，若柱然，在西虢之界。

**又東至于孟津，**

傳 孟津，地名。在洛北，都道所湊，古今以爲津。

**東過洛汭，至于大伾；**

傳 洛汭，洛入河處。山再成曰伾。至于大伾而北行。

**北過降水，至于大陸；**

傳 降水，水名，入河。大陸，澤名。

**又北播爲九河，**

傳 北分爲九河，以殺其溢，在兖州界。

**同爲逆河，入于海。**

傳 同合爲一大河，名逆河，而入於渤海。皆禹所加功，故敘之。

**嶓冢導漾，東流爲漢；**

傳 泉始出山爲漾水，東南流爲沔水，至漢中東流爲漢水。

**又東爲滄浪之水；**

傳 別流在荊州。

**過三澨，至于大別，**

傳 三澨，水名，入漢。大別，山名。

**南入于江。**

傳 觸山廻南，入江。

**東匯澤爲彭蠡，**

傳 匯，廻也。水東廻爲彭蠡大澤。

**東爲北江，入于海。**

傳 自彭蠡江分爲三，入震澤，遂爲北江而入海。

**岷山導江，東別爲沱；**

傳 江東南流，沱東行。

**又東至于澧，**

傳 澧，水名。

**過九江，至于東陵；**

傳 江分爲九道，在荊州。東陵，地名。

**東迆北會于匯；**

傳 迆，溢也。東溢分流，都其北會爲彭蠡。

**東爲中江，入于海。**

傳 有北，有中，南可知。

**導沇水，東流爲濟，**

傳 泉源爲沇，流去爲濟，在溫西北平地。

**入于河，溢爲滎；**

傳 濟水入河，並流十數里，而南截河。又並流數里，溢爲滎澤，在敖倉東南。

**東出于陶丘北，**

傳 陶丘，丘再成。

**又東至于菏；**

傳 菏澤之水。

**又東北，會于汶；**

傳 濟與汶合。

**又北東入于海。**

傳 北折而東。

**導淮自桐柏，**

傳 桐柏山，在南陽之東。

**東會于泗、沂，東入于海。**

傳 與泗、沂二水合，入海。

**導渭自鳥鼠同穴，**

傳 鳥鼠共爲雌雄，同穴處此山，遂名山曰鳥鼠，渭水出焉。

**東會于灃，又東會于涇，**

傳 灃水自南，涇水自北而合。

**又東過漆沮，入于河。**

傳 漆、沮，二水名，亦曰洛水，出馮翊北。

**導洛自熊耳，**

傳 在宜陽之西。

**東北會于澗瀍，**

傳 會于河南城南。

**又東會于伊，**

傳 合於洛陽之南。

**又東北入于河。**

傳 合於鞏之東。

**九州攸同，**

傳 所同事在下。

**四隩既宅，**

傳 四方之宅已可居。

**九州刊旅，九川滌源，九澤既陂，**

傳 九州名山，已槎木通道而旅祭矣。九州之川，已滌除泉源無壅塞矣。九州之澤，已陂障無決溢矣。

**四海會同，六府孔修。**

傳 四海之內，會同于京師，九州同風，萬國共貫，水、火、金、木、土、穀甚修治。言政化和。

**庶土交正，厎慎財賦，**

傳 交，俱也。衆土俱得其正，謂壤、墳、壚。致所慎者，財貨貢賦。言取之有節，不過度。

**咸則三壤，成賦中邦。**

傳 皆法壤田上中下大較三品，成九州之賦，明水害除。

**錫土姓，祗台德先，不距朕行。**

傳 台，我也。天子建德，因生以賜姓。謂有德之人生此地，以此地名賜之姓以顯之。王者常自以敬我德爲先，則天下無距違我行者。

**五百里甸服。**

傳 規方千里之內謂之甸服。爲天子服治田，去王城面五百里。

**百里賦納緫，**

傳 甸服內之百里近王城者。禾稾曰緫，入之供飼國馬。

**二百里納銍，**

傳 銍，刈，謂禾穗。

**三百里納秸服，**

傳 秸，稾也，服稾役。

**四百里粟，五百里米。**

傳 所納精者少，麤者多。

**五百里侯服。**

傳 甸服外之五百里。侯，𠋫也。斥𠋫而服事。

**百里采，**

傳 侯服內之百里，供王事而已，不主一。

**二百里男邦，**

傳 男，任也，任王者事。

**三百里諸侯。**

傳 三百里同爲王者斥𠋫，故合三爲一名。

**五百里綏服。**

傳 綏，安也。侯服外之五百里，安服王者之政教。

**三百里揆文教，**

傳 揆，度也。度王者文教而行之，三百里皆同。

**二百里奮武衛。**

傳 文教外之二百里奮武衛，天子所以安。

**五百里要服。**

傳 綏服外之五百里，要束以文教。

**三百里夷。**

傳 守平常之教，事王者而已。

**二百里蔡。**

傳 蔡，法也。法三百里而差簡。

**五百里荒服。**

傳 要服外之五百里。言荒又簡略。

**三百里蠻，**

傳 以文德蠻來之，不制以法。

**二百里流。**

傳 流，移也。言政教隨其俗。凡五服相距爲方五千里。

**東漸于海，西被于流沙，朔南暨聲教，**

傳 漸，入也。被，及也。此言五服之外，皆與王者聲教而朝見。

**訖于四海。禹錫玄圭，告厥成功。**

傳 玄，天色。禹功盡加於四海，故堯賜玄圭以彰顯之。言天功成。

## 甘誓

傳 甘，有扈郊地名。將戰先誓。

啓與有扈戰于甘之野，作甘誓。

**大戰于甘，乃召六卿。**

傳 天子六軍，其將皆命卿。

**王曰：「嗟！六事之人，**

傳 各有軍事，故曰六事。

**予誓告汝：有扈氏威侮五行，怠棄三正，**

傳 五行之德，王者相承所取法。有扈與夏同姓，恃親而不恭，是則威虐侮慢五行，怠惰棄廢天地人之正道。言亂常。

**天用𠞰絶其命，**

傳 用其失道，故𠞰截也。截絶，謂滅之。

**今予惟恭行天之罰。**

傳 恭，奉也，言欲截絶之。

**左不攻于左，汝不恭命。**

傳 左，車左，左方主射。攻，治也，治其職。

**右不攻于右，汝不恭命。**

傳 右，車右，勇力之士，執戈矛以退敵。

**御非其馬之正，汝不恭命。**

傳 御以正馬爲政。三者有失，皆不奉我命。

**用命，賞于祖。**

傳 天子親征，必載遷廟之祖主行，有功則賞祖主前，示不專。

**弗用命，戮于社，**

傳 天子親征，又載社主，謂之社事，不用命奔北者，則戮之於社主前。社主陰，陰主殺，親祖嚴社之義。

**予則孥戮汝。」**

傳 孥，子也。非但止汝身，辱及汝子。言恥累也。

## 五子之歌

太康失邦，昆弟五人須于洛汭，作《五子之歌》。

傳 啓之五子，因以名篇。

**太康尸位以逸豫，**

傳 尸，主也。主以尊位，爲逸豫不勤。

**滅厥德，黎民咸貳。**

傳 君喪其德，則衆民皆二心矣。

**乃盤遊無度，**

傳 盤樂遊逸無法度。

**畋于有洛之表，十旬弗反。**

傳 洛水之表，水之南。十日曰旬。田獵過百日不還。

**有窮后羿，因民弗忍，距于河。**

傳 有窮，國名。羿，諸侯名。距太康於河，不得入國，遂廢之。

**厥弟五人，御其母以從，**

傳 御，待也，言從畋。

**徯于洛之汭。五子咸怨，**

傳 待太康，怨其久畋失國。

**述大禹之戒以作歌。**

傳 述，循也。歌以敘怨。

**其一曰：「皇祖有訓，民可近，不可下，**

傳 皇，君也。君祖禹有訓戒。近謂親之。下謂失分。

**民惟邦本，本固邦寧。**

傳 言人君當固民以安國。

**予視天下，愚夫愚婦，一能勝予，**

傳 言能畏敬小民，所以得衆心。

**一人三失，怨豈在明？不見是圖。**

傳 三失，過非一也。不見是謀，備其微。

**予臨兆民，懔乎若朽索之馭六馬，**

傳 十萬曰億，十億曰兆，言多。懔，危貌。朽，腐也。腐索馭六馬，言危懼甚。

**爲人上者，奈何不敬？」**

傳 能敬則不驕，在上不驕，則高而不危。

**其二曰：「訓有之，內作色荒，外作禽荒。**

傳 作，爲也。迷亂曰荒。色，女色。禽，鳥獸。

**甘酒嗜音，峻宇彫牆。**

傳 甘嗜無厭足。峻，高大。彫，飾畫。

**有一于此，未或不亡。」**

傳 此六者，棄德之君必有其一。有一必亡，況兼有乎！

**其三曰：「惟彼陶唐，有此冀方。**

傳 陶唐，帝堯氏，都冀州，統天下四方。

**今失厥道，亂其紀綱，乃厎滅亡。」**

傳 言失堯之道，亂其法制，自致滅亡。

**其四曰：「明明我祖，萬邦之君。有典有則，貽厥子孫。**

傳 君萬國爲天子。典謂經籍。則，法。貽，遺也。言仁及後世。

**關石和鈞，王府則有。荒墜厥緒，覆宗絶祀。」**

傳 金鐵曰石，供民器用，通之使和平，則官民足。言古制存，而太康失其業，以取亡。

**其五曰：「嗚呼！曷歸？予懷之悲。**

傳 曷，何也。言思而悲。

**萬姓仇予，予將疇依？**

傳 仇，怨也。言當依誰以復國乎？

**鬱陶乎予心，顏厚有忸怩。**

傳 鬱陶，言哀思也。顏厚，色愧。忸怩，心慙，慙愧於仁人賢士。

**弗慎厥德，雖悔可追？」**

傳 言人君行己，不慎其德，以速滅敗，雖欲改悔，其可追及乎？言無益。

## 胤征

羲和湎淫，廢時亂日，胤往征之，作胤征。

傳 奉辭罰罪曰征。

**惟仲康肇位四海，**

傳 羿廢太康，而立其弟仲康爲天子。

**胤侯命掌六師。**

傳 仲康命胤侯掌王六師，爲大司馬。

**羲和廢厥職，酒荒于厥邑，**

傳 舍其職官，還其私邑，以酒迷亂，不修其業。

**胤后承王命徂征。**

傳 徂，往也，就其私邑往討之。

**告于衆曰：「嗟予有衆，**

傳 誓勑之。

**聖有謨訓，明徵定保。**

傳 徵，證。保，安也。聖人所謀之教訓，爲世明證，所以定國安家。

**先王克謹天戒，臣人克有常憲，**

傳 言君能慎戒，臣能奉有常法。

**百官修輔，厥后惟明明。**

傳 修職輔君，君臣俱明。

**每歲孟春，遒人以木鐸徇于路，**

傳 遒人，宣令之官。木鐸，金鈴木舌，所以振文教。

**官師相規，工執藝事以諫。**

傳 官，衆，衆官。更相規闕，百工各執其所治技藝以諫，諫失常。

**其或不恭，邦有常刑。**

傳 言百官廢職，服大刑。

**「惟時羲和，顛覆厥德，**

傳 顛覆言反倒。將陳羲和所犯，故先舉孟春之令，犯令之誅。

**沈亂于酒，畔官離次，**

傳 沈謂醉冥。失次位也。

**俶擾天紀，遐棄厥司。**

傳 俶，始。擾，亂。遐，遠也。紀謂時日。司，所主也。

**乃季秋月朔，辰弗集于房，**

傳 辰，日月所會。房，所舍之次。集，合也。不合即日食可知。

**瞽奏鼓、嗇夫馳，庶人走。**

傳 凡日食，天子伐鼓於社，責上公。瞽，樂官，樂官進鼓則伐之。嗇夫，主幣之官，馳取幣禮天神。衆人走，供救日食之百役也。

**羲和尸厥官，罔聞知，**

傳 主其官而無聞知於日食之變異，所以罪重。

**昏迷于天象，以干先王之誅。**

傳 闇錯天象，言昏亂之甚。干，犯也。

**政典曰：『先時者殺無赦，**

傳 政典，夏后爲政之典籍。若《周官》六卿之治典。先時，謂曆象之法，四時節氣，弦望晦朔。先天時則罪死無赦。

**不及時者殺無赦。』**

傳 不及謂曆象後天時。雖治其官，茍有先後之差，則無赦，況廢官乎！

**「今予以爾有衆，奉將天罰。**

傳 將，行也。奉王命，行王誅，謂殺湎淫之身，立其賢子弟。

**爾衆士同力王室，尚弼予欽承天子威命。**

傳 以天子威命，督其士衆，使用命。

**火炎崐岡，玉石俱焚。**

傳 山脊曰岡。崐山出玉，言火逸而害玉。

**天吏逸德，烈于猛火。**

傳 逸，過也。天王之吏，爲過惡之德，其傷害天下，甚於火之害玉。猛火烈矣，又烈於火。

**殲厥渠魁，脅從罔治。**

傳 殲，滅。渠，大。魁，帥也。指謂羲和罪人之身，其脅從距王師者，皆無治。

**舊染汙俗，咸與惟新。**

傳 言其餘人久染汙俗，本無惡心，皆與更新，一無所問。

**嗚呼！威克厥愛，允濟。**

傳 歎能以威勝所愛，則必有成功。

**愛克厥威，允罔功。**

傳 以愛勝威，無以濟衆，信無功。

**其爾衆士，懋戒哉！」**

傳 言當勉以用命，戒以辟戮。

**自契至于成湯，八遷。**

傳 十四世，凡八徙國都。

**湯始居亳，從先王居。**

傳 契父帝嚳，都亳。湯自商丘遷焉，故曰「從先王居」。

**作帝告、釐沃。**

傳 告來居，治沃土，二篇皆亡。

**湯征諸侯，**

傳 爲夏方伯，得專征伐。

**葛伯不祀，湯始征之，**

傳 葛，國。伯，爵也。廢其土地山川及宗廟神祗，皆不祀，湯始伐之。伐始於葛。

**作湯征。**

傳 述始征之義也，亡。

**伊尹去亳適夏，**

傳 伊尹，字氏，湯進於桀。

**既醜有夏，復歸于亳。**

傳 醜惡其政。不能用賢，故退還。

**入自北門，乃遇汝鳩、汝方，**

傳 鳩、方二人，湯之賢臣。不期而會曰遇。

**作汝鳩、汝方。**

傳 言所以醜夏而還之意。二篇皆亡。

# 商書

## 湯誓

傳 戒誓湯士衆。

伊尹相湯，伐桀，升自陑，遂與桀戰于鳴條之野，作湯誓。

**王曰：「格爾衆庶，悉聽朕言。**

傳 契始封商，湯遂以爲天下號。湯稱王，則比桀於一夫。

**非台小子，敢行稱亂。有夏多罪，天命殛之。**

傳 稱，舉也。舉亂，以諸侯伐天子。非我小子敢行此事，桀有昏德，天命誅之，今順天。

**今爾有衆，汝曰：『我后不恤我衆，舍我穡事，而割正夏。』**

傳 汝，汝有衆。我后，桀也。正，政也。言奪民農功，而爲割剝之政。

**予惟聞汝衆言，**

傳 不憂我衆之言。

**夏氏有罪，予畏上帝，不敢不正。**

傳 不敢不正桀罪誅之。

**今汝其曰：『夏罪其如台。』**

傳 今汝其復言桀惡，其亦如我所聞之言。

**夏王率遏衆力，率割夏邑。**

傳 言桀君臣相率爲勞役之事，以絶衆力，謂廢農功。相率割剝夏之邑居，謂征賦重。

**有衆率怠弗協，曰：『時日曷喪？予及汝皆亡！』**

傳 衆下相率爲怠惰，不與上和合。比桀於日，曰：「是日何時喪？我與汝俱亡！」欲殺身以喪桀。

**夏德若茲，今朕必往。**

傳 凶德如此，我必往誅之。

**爾尚輔予一人，致天之罰，予其大賚汝。**

傳 賚，與也。汝庶幾輔成我，我大與汝爵賞。

**爾無不信，朕不食言。**

傳 食盡其言，僞不實。

**爾不從誓言，**

傳 不用命。

**予則孥戮汝，罔有攸赦。」**

傳 古之用刑，父子兄弟罪不相及，今云孥戮汝，無有所赦，權以脅之，使勿犯。

**湯既勝夏，欲遷其社，不可。**

傳 湯承堯、舜禪代之後，順天應人，逆取順守而有慙德，故革命創制，改正易服，變置社稷，而後世無及句龍者，故不可而止。

**作《夏社》、《疑至》、《臣扈》。**

傳 言夏社不可遷之義，《疑至》及《臣扈》，三篇皆亡。

**夏師敗績，湯遂從之，**

傳 大崩曰敗績。從謂遂討之。

**遂伐三朡，俘厥寶玉。**

傳 三朡，國名，桀走保之，今定陶也。桀自安邑東入山，出太行，東南涉河。湯緩追之不迫，遂奔南巢。俘，取也。玉以禮神，使無水旱之災，故取而寶之。

**誼伯、仲伯作《典寶》。**

傳 二臣作《典寶》一篇，言國之常寶也，亡。

## 仲虺之誥

湯歸自夏，至于大坰，仲虺作誥。

傳 仲虺，臣名，以諸侯相天子。會同曰誥。

**成湯放桀于南巢，惟有慙德，**

傳 湯伐桀，武功成，故以爲號。南巢，地名。有慙德，慙德不及古。

**曰：「予恐來世以台爲口實。」**

傳 恐來世論道我放天子，常不去口。

**仲虺乃作誥，**

傳 陳義誥湯，可無慙。

**曰：「嗚呼！惟天生民有欲，無主乃亂，**

傳 民無君主則恣情欲，必致禍亂。

**惟天生聦明時乂。**

傳 言天生聦明，是治民亂。

**有夏昏德，民墜塗炭。**

傳 夏桀昏亂，不恤下民，民之危險，若陷泥墜火，無救之者。

**天乃錫王勇智，表正萬邦，纘禹舊服，**

傳 言天與王勇智，應爲民主，儀表天下，法正萬國，繼禹之功，統其故服。

**茲率厥典，奉若天命。**

傳 天意如此，但當循其典法，奉順天命而已，無所慙。

**「夏王有罪，矯誣上天，以布命于下。**

傳 言託天以行虐於民，乃桀之大罪。

**帝用不臧，式商受命，用爽厥師。**

傳 天用桀無道，故不善之。式，用。爽，明也。用商受王命，用明其衆，言爲主也。

**簡賢附勢，寔繁有徒。**

傳 簡，略也。賢而無勢則略之，不賢有勢則附之。若是者，繁多有徒衆，無道之世所常。

**肇我邦于有夏，若苗之有莠，若粟之有秕。**

傳 始我商家，國於夏世，欲見翦除，若莠生苗，若秕在粟，恐被鋤治簸颺。

**小大戰戰，罔不懼于非辜。矧予之德，言足聽聞。**

傳 言商家小大憂危，恐其非罪見滅。矧，況也。況我之道德善言足聽聞乎！無道之惡有道，自然理。

**惟王不邇聲色，不殖貨利。**

傳 邇，近也。不近聲樂，言清簡。不近女色，言貞固。殖，生也。不生資貨財利，言不貪也。既有聖德，兼有此行。

**「德懋懋官，功懋懋賞。用人惟己，改過不吝。**

傳 勉於德者，則勉之以官。勉於功者，則勉之以賞。用人之言，若自己出；有過則改，無所吝惜，所以能成王業。

**克寬克仁，彰信兆民。**

傳 言湯寬仁之德明信於天下。

**乃葛伯仇餉，初征自葛，東征西夷怨，南征北狄怨，**

傳 葛伯遊行，見農民之餉於田者，殺其人，奪其餉，故謂之仇餉。仇，怨也。湯爲是以不祀之罪伐之，從此後遂征無道。西夷、北狄，舉遠以言，則近者著矣。

**曰：『奚獨後予？』**

傳 怨者辭也。

**攸徂之民，室家相慶，曰：『徯予后，后來其蘇。』**

傳 湯所往之民，皆喜曰：「待我君來，其可蘇息。」

**民之戴商，厥惟舊哉！**

傳 舊，謂初征自葛時。

**佑賢輔德，顯忠遂良。**

傳 賢則助之，德則輔之，忠則顯之，良則進之。明王之道。

**兼弱攻昧，取亂侮亡。**

傳 弱則兼之，闇則攻之，亂則取之，有亡形則侮之。言正義。

**推亡固存，邦乃其昌。**

傳 有亡道，則推而亡之；有存道，則輔而固之。王者如此，國乃昌盛。

**「德日新，萬邦惟懷。志自滿，九族乃離。**

傳 日新，不懈怠。自滿，志盈溢。

**「王懋昭大德，建中于民，以義制事，以禮制心，垂裕後昆。**

傳 欲王自勉，明大德，立大中之道於民，率義奉禮，垂優足之道示後世。

**予聞曰：『能自得師者王，**

傳 求賢聖而事之。

**謂人莫己若者亡。**

傳 自多足，人莫之益，亡之道。

**好問則裕，自用則小。』**

傳 問則有得，所以足，不問專固，所以小。

**嗚呼！慎厥終，惟其始。**

傳 靡不有初，鮮克有終，故戒慎終如其始。

**殖有禮，覆昏暴。**

傳 有禮者封殖之，昏暴者覆亡之。

**欽崇天道，永保天命。」**

傳 王者如此上事，則敬天安命之道。

## 湯誥

序 湯既黜夏命，

傳 黜，退也，退其王命。

序復歸于亳，作湯誥。

傳 以伐桀大義告天下。

**王歸自克夏，至于亳，誕告萬方。**

傳 誕，大也。以天命大義告萬方之衆人。

**王曰：「嗟！爾萬方有衆，明聽予一人誥。**

傳 天子自稱曰予一人，古今同義。

**惟皇上帝，降衷于下民。**

傳 皇，大。上帝，天也。衷，善也。

**若有恆性，克綏厥猷惟后。**

傳 順人有常之性，能安立其道教，則惟爲君之道。

**夏王滅德作威，以敷虐于爾萬方百姓。**

傳 夏桀滅道德，作威刑以布行虐政於天下百官。言殘酷。

**爾萬方百姓，罹其凶害，弗忍荼毒，**

傳 罹，被。荼毒，苦也。不能堪忍，虐之甚。

**並告無辜于上下神祇。**

傳 言百姓兆民並告無罪，稱冤訴天地。

**天道福善禍淫，降災于夏，以彰厥罪。**

傳 政善天福之，淫過天禍之，故下災異以明桀罪惡，譴寤之而桀不改。

**「肆台小子，將天命明威，不敢赦。**

傳 行天威，謂誅之。

**敢用玄牡，敢昭告于上天神后，請罪有夏。**

傳 明告天，問桀。百姓有何罪而加虐乎？

**聿求元聖，與之戮力，以與爾有衆請命。**

傳 聿，遂也。大聖陳力，謂伊尹。放桀除民之穢，是請命。

**上天孚佑下民，罪人黜伏。**

傳 孚，信也。天信佑助下民，桀知其罪，退伏遠屏。

**天命弗僭，賁若草木，兆民允殖。**

傳 僭，差。賁，飾也。言福善禍淫之道不差，天下惡除，煥然咸飾，若草木同華，民信樂生。

**俾予一人，輯寧爾邦家。**

傳 言天使我輯安汝國家。國，諸侯。家，卿大夫。

**茲朕未知獲戾于上下，**

傳 此伐桀未知得罪於天地。謙以求衆心。

**慄慄危懼，若將隕于深淵。**

傳 慄慄危心，若墜深淵。危懼之甚。

**「凡我造邦，無從匪彜，無即慆淫，**

傳 戒諸侯與之更始。彜，常。慆，慢也。無從非常，無就慢過，禁之。

**各守爾典，以承天休。**

傳 守其常法，承天美道。

**爾有善，朕弗敢蔽。罪當朕躬，弗敢自赦，惟簡在上帝之心。**

傳 所以不蔽善人，不赦己罪，以其簡在天心故也。

**其爾萬方有罪，在予一人。**

傳 自責化不至。

**予一人有罪，無以爾萬方。**

傳 無用爾萬方，言非所及。

**嗚呼！尚克時忱，乃亦有終。」**

傳 忱，誠也。庶幾能是誠道，乃亦有終世之美。

**咎單作《明居》。**

傳 咎單，臣名，主土地之官。作明居民法一篇，亡。

**成湯既没，太甲元年，**

傳 太甲，太丁子，湯孫也。太丁未立而卒，及湯没而太甲立，稱元年。

**伊尹作《伊訓》、《肆命》、《徂后》。**

傳 凡三篇，其二亡。

## 伊訓

傳 作訓以教道太甲。

**惟元祀十有二月乙丑，伊尹祠于先王。**

傳 此湯崩踰月，太甲即位，奠殯而告。

**奉嗣王祗見厥祖，**

傳 居位主喪。

**侯甸羣后咸在，**

傳 在位次。

**百官緫己以聽冢宰。**

傳 伊尹制百官，以三公攝冢宰。

**伊尹乃明言烈祖之成德，以訓于王。**

傳 湯有功烈之祖，故稱焉。

**曰：「嗚呼！古有夏先后，方懋厥德，罔有天災。**

傳 先君謂禹以下、少康以上賢王。言能以德禳災。

**山川鬼神，亦莫不寧，**

傳 莫，無也。言皆安之。

**暨鳥獸魚鼈咸若。**

傳 雖微物皆順之，明其餘無不順。

**于其子孫弗率，皇天降災，假手于我有命，**

傳 言桀不循其祖道，故天下禍災，借手於我有命商王誅討之。

**造攻自鳴條，朕哉自亳。**

傳 造、哉，皆始也。始攻桀伐無道，由我始修德于亳。

**惟我商王，布昭聖武，代虐以寬，兆民允懷。**

傳 言湯布明武德，以寬政代桀虐政，兆民以此皆信懷我商王之德。

**今王嗣厥德，罔不在初。**

傳 言善惡之由，無不在初，欲其慎始。

**立愛惟親，立敬惟長，始于家邦，終于四海。**

傳 言立愛敬之道，始於親長，則家國並化，終洽四海。

**嗚呼！先王肇修人紀，從諫弗咈，先民時若。**

傳 言湯始修爲人綱紀，有過則改，從諫如流，必先民之言是順。

**居上克明，**

傳 言理恕。

**爲下克忠，**

傳 事上竭誠。

**與人不求備，檢身若不及，**

傳 使人必器之。常如不及，恐有過。

**以至于有萬邦，茲惟艱哉！**

傳 言湯操心常危懼，動而無過，以至爲天子，此自立之難。

**「敷求哲人，俾輔于爾後嗣，**

傳 布求賢智，使師輔於爾嗣王。言仁及後世。

**制官刑，儆于有位。**

傳 言湯制治官刑法，以儆戒百官。

**曰：『敢有恆舞于宮，酣歌于室，時謂巫風。**

傳 常舞則荒淫。樂酒曰酣，酣歌則廢德。事鬼神曰巫。言無政。

**敢有殉于貨色，恆于遊畋，時謂淫風。**

傳 殉，求也。昧求財貨美色，常遊戲畋獵，是淫過之風俗。

**敢有侮聖言，逆忠直，遠耆德，比頑童，時謂亂風。**

傳 狎侮聖人之言而不行，拒逆忠直之規而不納，耆年有德疏遠之，童稚頑嚚親比之，是荒亂之風俗。

**惟茲三風十愆，卿士有一于身，家必喪；**

傳 有一過則德義廢，失位亡家之道。

**邦君有一于身，國必亡。**

傳 諸侯犯此，國亡之道。

**臣下不匡，其刑墨，具訓于蒙士。』**

傳 邦君卿士則以爭臣自匡正。臣不正君，服墨刑，鑿其頟，涅以墨。蒙士，例謂下士，士以爭友僕隷自匡正。

**「嗚呼！嗣王祇厥身，念哉！**

傳 言當敬身，念祖德。

**聖謨洋洋，嘉言孔彰。**

傳 洋洋，美善。言甚明可法。

**惟上帝不常，作善降之百祥，作不善降之百殃。**

傳 祥，善也。天之禍福，惟善惡所在，不常在一家。

**爾惟德罔小，萬邦惟慶。**

傳 修德無小，則天下賚慶。

**爾惟不德罔大，墜厥宗。」**

傳 茍爲不德無大，言惡有類，以類相致，必墜失宗廟。此伊尹至忠之訓。

## 肆命

傳 陳天命以戒太甲，亡。

## 徂后

傳 陳往古明君以戒，亡。

**太甲既立，不明，**

傳 不用伊尹之訓，不明居喪之禮。

**伊尹放諸桐。**

傳 湯葬地也。不知朝政，故曰放。

**三年復歸于亳，思庸，**

傳 念常道。

**伊尹作《太甲》三篇。**

## 太甲

傳 戒太甲，故以名篇。

**惟嗣王不惠于阿衡，**

傳 阿，倚。衡，平。言不順伊尹之訓。

**伊尹作書曰：「先王顧諟天之明命，以承上下神祇。**

傳 顧謂常目在之。諟，是也。言敬奉天命以承順天地。

**社稷宗廟，罔不祇肅。**

傳 肅，嚴也。言能嚴敬鬼神而遠之。

**天監厥德，用集大命，撫綏萬方。**

傳 監，視也。天視湯德，集王命於其身，撫安天下。

**惟尹躬克左右厥辟宅師，**

傳 伊尹言能助其君，居業天下之衆。

**肆嗣王丕承基緒。**

傳 肆，故也。言先祖勤德，致有天下，故子孫得大承基業，宜念祖修德。

**惟尹躬先見于西邑夏，自周有終，相亦惟終。**

傳 周，忠信也。言身先見夏君臣，用忠信有終。夏都在亳西。

**其後嗣王，罔克有終，相亦罔終。**

傳 言桀君臣滅先人之道德，不能終其業，以取亡。

**嗣王戒哉！祗爾厥辟，辟不辟，忝厥祖。」**

傳 以不終爲戒慎之至，敬其君道，則能終。忝，辱也。爲君不君，則辱其祖。

**王惟庸，罔念聞。**

傳 言太甲守常不改，無念聞伊尹之戒。

**伊尹乃言曰：「先王昧爽丕顯，坐以待旦。**

傳 爽，顯皆明也。言先王昧明思大明其德，坐以待旦而行之。

**旁求俊彥，啓迪後人，**

傳 旁非一方。美士曰彥。開道後人。言訓戒。

**無越厥命以自覆。**

傳 越，墜失也。無失亡祖命而不勤德，以自顛覆。

**慎乃儉德，惟懷永圖。**

傳 言當以儉爲德，思長世之謀。

**若虞機張，往省括于度，則釋。**

傳 機，弩牙也。虞，度也。度機，機有度以準望，言脩德夙夜思之，明旦行之，如射先省矢括于度，釋則中。

**欽厥止，率乃祖攸行，**

傳 止謂行所安止，君止於仁，子止於孝。

**惟朕以懌，萬世有辭。」**

傳 言能循汝祖所行，則我喜悅，王亦見歎美無窮。

**王未克變。**

傳 未能變，不用訓。太甲性輕脫，伊尹至忠，所以不已。

**伊尹曰：「茲乃不義，習與性成。**

傳 言習行不義，將成其性。

**予弗狎于弗順，營于桐宮，密邇先王其訓，無俾世迷。**

傳 狎，近也。經營桐墓立宮，令太甲居之。近先王，則訓於義，無成其過，不使世人迷惑怪之。

**王徂桐宮居憂，**

傳 往入桐宮，居憂位。

**克終允德。」**

傳 言能思念其祖，終其信德。

**惟三祀十有二月朔，**

傳 湯以元年十一月崩，至此二十六月，三年服闋。

**伊尹以冕服奉嗣王歸于亳。**

傳 冕，冠也。逾月即吉服。

**作書曰：「民非后，罔克胥匡以生。**

傳 無能相匡，故須君以生。

**后非民，罔以辟四方。**

傳 須民以君四方。

**皇天眷佑有商，俾嗣王克終厥德，實萬世無疆之休。」**

傳 言王能終其德，乃天之顧佑商家，是商家萬世無窮之美。

**王拜手稽首，曰：「予小子不明于德，自底不類。**

傳 君而稽首於臣，謝前過。類，善也。闇於德，故自致不善。

**欲敗度，縱敗禮，以速戾于厥躬。**

傳 速，召也。言己放縱情欲，毀敗禮儀法度，以召罪於其身。

**天作孽，猶可違。自作孽，不可逭。**

傳 孽，災。逭，逃也。言天災可避，自作災不可逃。

**既往背師保之訓，弗克于厥初，尚賴匡救之德，圖惟厥終。」**

傳 言己已往之前，不能修德於其初，今庶幾賴教訓之德，謀終於善。悔過之辭。

**伊尹拜手稽首，**

傳拜手，首至手。

**曰：「脩厥身，允德協于下，惟明后。**

傳 言脩其身，使信德合於羣下，惟乃明君。

**先王子惠困窮，民服厥命，罔有不悅。**

傳 言湯子愛困窮之人，使皆得其所，故民心服其教令，無有不忻喜。

**並其有邦厥鄰，乃曰：『徯我後，后來無罰。』**

傳 湯俱與鄰並有國，鄰國人乃曰：「待我君來。」言忻戴。「君來無罰」，言仁惠。

**王懋乃德，視乃厥祖，無時豫怠。**

傳 言當勉脩其德，法視其祖而行之，無爲是逸豫怠惰。

**奉先思孝，接下思恭。**

傳 以念祖德爲孝，以不驕慢爲恭。

**視遠惟明，聽德惟聦。**

傳 言當以明視遠，以聦聽德。

**朕承王之休無斁。」**

傳 王所行如此，則我承王之美無斁。

**伊尹申誥于王曰：「嗚呼！惟天無親，克敬惟親。**

傳言天於人無有親疎，惟親能敬身者。

**民罔常懷，懷于有仁。**

傳 民所歸無常，以仁政爲常。

**鬼神無常享，享于克誠。**

傳 言鬼神不係一人，能誠信者則享其祀。

**天位艱哉！**

傳 言居天子之位難，以此三者。

**德惟治，否德亂。**

傳 爲政以德則治，不以德則亂。

**與治同道，罔不興。與亂同事，罔不亡。**

傳 言安危在所任，治亂在所法。

**「終始慎厥與，惟明明后。**

傳 明慎其所與治亂之機，則爲明王明君。

**「先王惟時懋敬厥德，克配上帝。**

傳 言湯惟是終始所與之難，勉修其德，能配天而行之。

**今王嗣有令緒，尚監茲哉！**

傳 令，善也。繼祖善業，當夙夜庶幾視祖此配天之德而法之。

**若升高，必自下。若陟遐，必自邇。**

傳 言善政有漸，如登高升遠必用下近爲始，然後終致高遠。

**無輕民事，惟難。**

傳 無輕爲力役之事，必重難之乃可。

**無安厥位，惟危。**

傳 言當常自危懼，以保其位。

**慎終于始。**

傳於始慮終，於終思始。

**有言逆于汝心，必求諸道。**

傳 人以言咈違汝心，必以道義求其意，勿拒逆之。

**有言遜于汝志，必求諸非道。**

傳 遜，順也。言順汝心，必以非道察之，勿以自臧。

**嗚呼！弗慮胡獲？弗爲胡成？一人元良，萬邦以貞。**

傳胡，何。貞，正也。言常念慮道德，則得道德；念爲善政，則成善政。一人，天子。天子有大善，則天下得其正。

**君罔以辯言亂舊政，**

傳 利口覆國家，故特慎焉。

**臣罔以寵利居成功，**

傳 成功不退，其志無限，故爲之極以安之。

**邦其永孚于休。」**

傳 言君臣各以其道，則國長信保於美。

**伊尹作《咸有一德》。**

傳 言君臣皆有純一之德，以戒太甲。

## 咸有一德

即政之後恐其不一，故以戒之。

**伊尹既復政厥辟，**

傳 還政太甲。

**將告歸，乃陳戒于德。**

告老歸邑，陳德以戒。

**曰：「嗚呼！天難諶，命靡常。**

傳 以其無常，故難信。

**常厥德，保厥位。厥德匪常，九有以亡。**

人能常其德，則安其位。九有諸侯。桀不能常其德，湯伐而兼之。

**夏王弗克庸德，慢神虐民。**

傳 言桀不能常其德，不敬神明，不恤下民。

**皇天弗保，監于萬方，啓迪有命，**

傳 言天不安桀所爲，廣視萬方，有天命者開道之。

**眷求一德，俾作神主。**

傳 天求一德，使伐桀爲天地神祇之主。

**惟尹躬暨湯，咸有一德，克享天心，受天明命，**

享，當也。所征無敵，謂之受天命。

**以有九有之師，爰革夏正。**

傳 爰，於也。於得九有之衆，遂伐夏勝之，改其正。

**非天私我有商，惟天佑于一德。**

傳 非天私商而王之，佑助一德，所以王。

**非商求于下民，惟民歸于一德。**

傳 非商以力求民，民自歸於一德。

**德惟一，動罔不吉。德二三，動罔不凶。**

傳 二三，言不一。

**惟吉凶不僣在人，惟天降災祥在德。**

傳 行善則吉，行惡則凶，是不差。德一，天降之善；不一，天降之災；是在德。

**「今嗣王新服厥命，惟新厥德。**

傳 其命，王命。新其德，戒勿怠。

**終始惟一，時乃日新。**

傳 言德行終始不衰殺，是乃日新之義。

**任官惟賢材，左右惟其人。**

傳 官賢才而任之，非賢材不可任。選左右，必忠良。不忠良，非其人。

**臣爲上爲德，爲下爲民。**

傳 言臣奉上布德，順下訓民，不可官所私，任非其人。

**其難其慎，惟和惟一。**

傳 其難無以爲易，其慎無以輕之，羣臣當和一心以事君，政乃善。

**德無常師，主善爲師。**

傳 德非一方，以善爲主，乃可師。

**善無常主，協于克一。**

傳 言以合於能一爲常德。

**俾萬姓咸曰：『大哉王言。』**

傳 一德之言，故曰大。

**又曰：『一哉王心。』**

傳 能一德，則一心。

**克綏先王之祿，永厎烝民之生。**

傳 言爲王而令萬姓如此，則能保安先王之寵祿，長致衆民所以自生之道，是明王之事。

**嗚呼！七世之廟，可以觀德。**

傳 天子立七廟，有德之王則爲祖宗，其廟不毀，故可觀德。

**萬夫之長，可以觀政。**

傳 能整齊萬夫，其政可知。

**后非民罔使，民非后罔事。**

傳 君以使民自尊，民以事君自生。

**無自廣以狹人，匹夫匹婦，不獲自盡，民主罔與成厥功。」**

傳 上有狹人之心，則下無所自盡矣。言先盡其心，然後乃能盡其力，人君所以成功。

**沃丁既葬伊尹于亳，**

傳 沃丁，太甲子。伊尹既致仕老終，以三公禮葬。

**咎單遂訓伊尹事，**

傳 訓暢其所行功德之事。

**作《沃丁》。**

咎單，忠臣名。作此篇以戒也，亡。

**伊陟相太戊，**

傳 伊陟，伊尹子。太戊，沃丁弟之子。

**亳有祥，桑穀共生于朝。**

傳 祥，妖怪。二木合生，七日大拱，不恭之罰。

**伊陟贊于巫咸，作《咸乂》四篇。**

傳 贊，告也。巫咸，臣名。皆亡。

**太戊贊于伊陟，**

傳 告以改過自新。

**作《伊陟》、《原命》。**

原，臣名。《原命》、《伊陟》二篇皆亡。

**仲丁遷于囂，**

傳 太戊子。去亳。囂，地名。

**作《仲丁》。**

傳 陳遷都之義，亡。

**河亶甲居相，**

傳 仲丁弟。相，地名，在河北。

**作河亶甲**

亡。

**祖乙圮于耿，**

傳 亶甲子。圮於相，遷於耿。河水所毀曰圮。

**作祖乙**

亡。

**盤庚五遷，將治亳殷，**

傳 自湯至盤庚凡五遷都，盤庚治亳殷。

**民咨胥怨，**

傳 胥，相也。民不欲徙，乃咨嗟憂愁，相與怨上。

**作《盤庚》三篇。**

**盤庚**

傳 盤庚，殷王名。殷質，以名篇。

**盤庚遷于殷，**

傳 亳之別名。

**民不適有居。**

傳 適，之也，不欲之殷有邑居。

**率籲眾慼，出矢言，**

傳 籲，和也。率和眾憂之人，出正直之言。

**曰：「我王來，既爰宅于茲，**

傳 我王祖乙居耿。爰，於也。言祖乙已居於此。

**重我民，無盡劉。**

傳 劉，殺也。所以遷此，重我民，無欲盡殺故。

**不能胥匡以生，卜稽曰：『其如台。』**

傳 言民不能相匡以生，則當卜稽於龜以徙，曰：「其如我所行。」

**先王有服，恪謹天命，茲猶不常寧，**

傳 先王有所服行，敬謹天命，如此尚不常安，有可遷輒遷。

**不常厥邑，于今五邦。**

傳 湯遷亳，仲丁遷囂，河亶甲居相，祖乙居耿，我往居亳，凡五徙國都。

**今不承于古，罔知天之斷命，**

傳 今不承古而徙，是無知天將斷絕汝命。

**矧曰其克從先王之烈？**

傳 天將絕命，尚無知之，況能從先王之業乎？

**若顛木之有由蘗，**

傳 言今往遷都，更求昌盛，如顛僕之木，有用生蘗哉。

**天其永我命于茲新邑，**

傳 言天其長我命於此新邑，不可不徙。

**紹復先王之大業，厎綏四方。**

傳 言我徙欲如此。

**盤庚斆于民，由乃在位，以常舊服，正法度。**

傳 斆，教也。教人使用汝在位之命，用常故事，正其法度。

**曰：「無或敢伏小人之攸箴。」**

傳 言無有敢伏絕小人之所欲箴規上者。戒朝臣。

**王命眾悉至于庭。**

眾，羣臣以下。

**王若曰：「格汝眾，予告汝訓，**

傳 告汝以法教。

**汝猷黜乃心，無傲從康。**

傳 謀退汝違上之心，無傲慢，從心所安。

**古我先王，亦惟圖任舊人共政。**

傳 先王謀任久老成人，共治其政。

**王播告之修，不匿厥指，**

傳 王布告人以所脩之政，不匿其指。

**王用丕欽，罔有逸言，民用丕變。**

傳 王用大敬其政教，無有逸豫之言，民用大變從化。

**今汝聒聒，起信險膚，予弗知乃所訟。**

傳 聒聒，無知之貌。起信險偽膚受之言，我不知汝所訟言何謂。

**非予自荒茲德，惟汝含德，不惕予一人。予若觀火。**

傳 我之欲徙，非廢此德。汝不從我命，所含惡德，但不畏懼我耳。我視汝情如視火。

**予亦拙謀，作乃逸。**

傳 逸，過也。我不威脅汝徙，是我拙謀成汝過。

**若網在綱，有條而不紊。若農服田力穡，乃亦有秋。**

傳 紊，亂也。穡，耕稼也。下之順上，當如網在綱，各有條理而不亂也。農勤穡則有秋，下承上則有福。

**汝克黜乃心，施實德于民，至于婚友，丕乃敢大言，汝有積德。**

傳 汝羣臣能退汝違上之心，施實德於民，至于婚姻僚友，則我大乃敢言汝有積德之臣。

**乃不畏戎毒于遠邇，惰農自安，不昬作勞，不服田畝，越其罔有黍稷。**

傳 戎，大。昬，強。越，於也。言不欲徙，則是不畏大毒於遠近。如怠惰之農，茍自安逸，不強作勞於田畝，則黍稷無所有。

**「汝不和吉言于百姓，惟汝自生毒，**

責公卿不能和喻百官，是自生毒害。

**乃敗禍姦宄，以自災于厥身。**

傳 言汝不相率共徙，是爲敗禍姦宄以自災之道。

**乃既先惡于民，乃奉其恫，汝悔身何及？**

傳 羣臣不欲徙，是先惡於民。恫，痛也。不徙則禍毒在汝身，徙奉持所痛而悔之，則於身無所及。

**相時憸民，猶胥顧于箴言，其發有逸口，矧予制乃短長之命？**

傳 言憸利小民，尚相顧於箴誨，恐其發動有過口之患，況我制汝死生之命，而汝不相教從我，是不若小民。

**汝曷弗告朕，而胥動以浮言，恐沈于眾？**

傳 曷，何也。責其不情告上，而相恐動以浮言，不徙，恐汝沈溺於眾，有禍害。

**若火之燎于原，不可嚮邇，其猶可撲滅。**

傳 火炎不可嚮近，尚可撲滅。浮言不可信用，尚可刑戮絕之。

**則惟汝眾自作弗靖，非予有咎。**

我刑戮汝，非我咎也。靖，謀也。是汝自爲非謀所致。

**「遟任有言曰：『人惟求舊，器非求舊，惟新。』**

傳 遟任，古賢。言人貴舊，器貴新，汝不徙，是不貴舊。

**古我先王，暨乃祖乃父，胥及逸勤，予敢動用非罰？**

傳 言古之君臣相與同勞逸，子孫所宜法之，我豈敢動用非常之罰脅汝乎？

**世選爾勞，予不掩爾善。**

傳 選，數也。言我世世數汝功勤，不掩蔽汝善，是我忠於汝。

**茲予大享于先王，爾祖其從與享之。**

傳 古者天子錄功臣配食於廟。大享，烝嘗也。所以不掩汝善。

**作福作災，予亦不敢動用非德。**

善自作福，惡自作災，我不敢動用非罰加汝，非德賞汝乎？從汝善惡而報之。

**予告汝于難，若射之有志。**

傳 告汝行事之難，當如射之有所準志，必中所志乃善。

**汝無侮老成人，無弱孤有幼。**

傳 不用老成人之言，是侮老之。不徙則孤幼受害，是弱易之。

**各長于厥居，勉出乃力，聽予一人之作猷。**

傳 盤庚勅臣下各思長於其居，勉盡心出力，聽從遷徙之謀。

**無有遠邇，用罪伐厥死，用德彰厥善。**

傳 言遠近待之如一，罪以懲之，使勿犯，伐去其死道。德以明之，使勸慕，競爲善。

**邦之臧，惟汝眾。**

傳 有善則衆臣之功。

**邦之不臧，惟予一人有佚罰。**

傳 佚，失也。是己失政之罰。罪己之義。

**凡爾眾，其惟致告：**

傳 致我誠，告汝眾。

**自今至于後日，各恭爾事，齊乃位，度乃口。**

傳 奉其職事，正齊其位，以法度居汝口，勿浮言。

**罰及爾身，弗可悔。」**

傳 不從我謀，罰及汝身，雖悔可及乎？

**盤庚作，惟涉河以民遷。**

傳 爲此南渡河之法，用民徙。

**乃話民之弗率，誕告用亶其有眾。**

傳 話，善言。民不循教，發善言大告用誠於眾。

**咸造勿褻在王庭，**

傳 造，至也。眾皆至王庭，無褻慢。

**盤庚乃登進厥民。**

升進，命使前。

**曰：「明聽朕言，無荒失朕命。**

傳 荒，廢。

**嗚呼！古我前后，罔不惟民之承。**

傳 言我先世賢君，無不承安民而恤之。

**保后胥慼，鮮以不浮于天時。**

傳 民亦安君之政，相與憂行君令。浮，行也。少以不行於天時者，言皆行天時。

**殷降大虐，先王不懷。**

我殷家於天降大災，則先王不思故居而行徙。

**厥攸作視民利，用遷。**

傳 其所爲視民有利，則用徙。

**汝曷弗念我古后之聞？**

傳 古后先王之聞，謂遷事。

**承汝俾汝，惟喜康共，非汝有咎，比于罰。**

傳 今我法先王惟民之承，故承汝使汝徙，惟與汝共喜安，非謂汝有惡徙汝，令比近於殃罰。

**予若𥸤懷茲新邑，亦惟汝故，以丕從厥志。**

傳 言我順和懷此新邑，欲利汝眾，故大從其志而徙之。

**「今予將試以汝遷，安定厥邦。**

傳 試，用。

**汝不憂朕心之攸困，**

傳 所困，不順上命。

**乃咸大不宣乃心，欽念以忱，動予一人。**

傳 汝皆大不布腹心，敬念以誠感動我，是汝不盡忠。

**爾惟自鞠自苦，**

傳 鞠，窮也。言汝爲臣不忠，自取窮苦。

**若乘舟，汝弗濟，臭厥載。**

傳 言不徙之害，如舟在水中流不渡，臭敗其所載物。

**爾忱不屬，惟胥以沈。不其或稽，自怒曷瘳？**

傳 汝忠誠不屬逮古，茍不欲徙，相與沈溺，不考之先王，禍至自怒，何瘳差乎？

**汝不謀長，以思乃災，汝誕勸憂。**

汝不謀長久之計，思汝不徙之災，茍不欲徙，是大勸憂之道。

**今其有今罔後，汝何生在上？**

言不徙無後計，汝何得久生在人上，禍將及汝。

**今予命汝一，無起穢以自臭。**

傳 我一心命汝，汝違我是自臭敗。

**恐人倚乃身，迂乃心。**

傳 言汝既不欲徙，又爲他人所誤。倚，曲。迂，僻。

**予迓續乃命于天，予豈汝威？用奉畜汝眾。**

傳 迓，迎也。言我徙，欲迎續汝命于天，豈以威脅汝乎？用奉畜養汝眾。

**「予念我先神后之勞爾先，予丕克羞爾，用懷爾然。**

傳 言我亦法湯大能進勞汝，以義懷汝心，而汝違我，是汝反先人。

**失于政，陳于茲，高后丕乃崇降罪疾，曰：『曷虐朕民？』**

傳 崇，重也。今既失政，而陳久於此而不徙，湯必大重下罪疾於我，曰：「何爲虐我民而不徙乎？」

**汝萬民乃不生生，暨予一人猷同心，**

傳 不進進謀同心徙。

**先后丕降與汝罪疾，曰：『曷不暨朕幼孫有比？』**

傳 言非但罪我，亦將罪汝。幼孫，盤庚自謂。比，同心。

**故有爽德，自上其罰汝，汝罔能迪。**

湯有明德在天，見汝情，下罰汝，汝無能道。言無辭。

**古我先后，既勞乃祖乃父，**

傳 勞之共治人。

**汝共作我畜民。汝有戕，則在乃心。**

傳 戕，殘也。汝共我治民，有殘人之心而不欲徙，是反父祖之行。

**我先后綏乃祖乃父，乃祖乃父乃斷棄汝，不救乃死。**

傳 言我先王安汝父祖之忠，今汝不忠汝父祖，必斷絕棄汝命，不救汝死。

**茲予有亂政同位，具乃貝玉。**

傳 亂，治也。此我有治政之臣，同位於父祖，不念盡忠，但念貝玉而已。言其貪。

**乃祖乃父，丕乃告我高后曰：『作丕刑于朕孫。』**

傳 言汝父祖見汝貪而不忠，必大乃告湯曰：「作大刑於我子孫，求討不忠之罪。」

**迪高后，丕乃崇降弗祥。**

言汝父祖開道湯，大重下不善以罰汝。陳忠孝之義以督之。

**「嗚呼！今予告汝不易。**

傳 凡所言皆不易之事。

**永敬大恤，無胥絕遠。**

傳 長敬我言，大憂行之，無相與絕遠棄廢之。

**汝分猷念以相從，各設中于乃心。**

傳 羣臣當分朋相與謀念，和以相從，各設中正於汝心。

**乃有不吉不迪，**

傳 不善不道，謂凶人。

**顛越不恭，暫遇姦宄，**

傳 顛，隕。越，墜也。不恭，不奉上命。暫遇人而劫奪之，爲姦於外，爲宄於內。

**我乃劓殄滅之，無遺育，無俾易種于茲新邑。**

傳 劓，割。育，長也。言不吉之人當割絕滅之，無遺長其類，無使易種於此新邑。

**往哉生生！今予將試以汝遷，永建乃家。」**

自今以往，進進於善。我乃以汝徙，長立汝家。卿大夫稱家。

**盤庚既遷，奠厥攸居，乃正厥位，**

傳 定其所居，正郊廟朝社之位。

**綏爰有眾，曰：「無戲怠，懋建大命。**

傳 安於有眾，戒無戲怠，勉立大教。

**今予其敷心腹腎腸，歷告爾百姓于朕志。**

傳 布心腹，言輸誠於百官以告志。

**罔罪爾眾，爾無共怒，協比讒言予一人。**

傳 羣臣前有此過，故禁其後。今我不罪汝，汝勿共怒我，合比凶人而妄言。

**古我先王，將多于前功，**

傳 言以遷徙多大前人之功美。

**適于山，用降我凶德，嘉績于朕邦。**

傳 徙必依山之險，無城郭之勞。下去凶惡之德，立善功於我國。

**今我民用蕩析離居，罔有定極。**

水泉沈溺，故蕩析離居，無安定之極，徙以爲之極。

**爾謂朕：『曷震動萬民以遷？』**

傳 言皆不明己本心。

**肆上帝將復我高祖之德，亂越我家。**

傳 以徙故，天將復湯德，治理於我家。

**朕及篤敬，恭承民命，用永地于新邑。**

傳 言我當與厚敬之臣，奉承民命，用長居新邑。

**肆予沖人，非廢厥謀，弔由靈。**

傳 沖，童。童人，謙也。弔，至。靈，善也。非廢，謂動謀於眾，至用其善。

**各非敢違卜，用宏茲賁。**

傳 宏、賁皆大也。君臣用謀，不敢違卜，用大此遷都大業。

**「嗚呼！邦伯師長，百執事之人，尚皆隱哉！**

傳 國伯，二伯及州牧也。眾長，公卿也。言當庶幾相隱括共爲善政。

**予其懋簡相爾，念敬我眾。**

傳 簡，大。相，助也。勉大助汝，念敬我眾民。

**朕不肩好貨，敢恭生生。鞠人謀人之保居，敘欽。**

傳 肩，任也。我不任貪貨之人，敢奉用進進於善者。人之窮困能謀安其居者，則我式序而敬之。

**今我既羞告爾于朕志，若否，罔有弗欽。**

傳 已進告汝之後，順於汝心與否，當以情告我，無敢有不敬。

**無總于貨寶，生生自庸。**

傳 無總貨寶以己位，當進進皆自用功德。

**式敷民德，永肩一心。」**

用布示民，必以德義，長在一心以事君。

**高宗夢得說，**

傳 盤庚弟小乙子，名武丁，德高可尊，故號高宗。夢得賢相，其名曰說。

**使百工營求諸野，得諸傅巖，**

傳 使百官以所夢之形象，經求之於野，得之於傅巖之谿。

**作《說命》三篇。**

命說爲相，使攝政。

## 說命

始求得而命之。

**王宅憂，亮陰三祀。**

傳 陰，默也。居憂信默，三年不言。

**既免喪，其惟弗言，**

傳 除喪，猶不言政。

**羣臣咸諫于王曰：「嗚呼！知之曰明哲，明晢實作則。**

傳 知事則爲明智，明智則能制作法則。

**天子惟君萬邦，百官承式，**

傳 天下待令，百官仰法。

**王言惟作命，不言臣下罔攸稟令。」**

傳 稟，受。令亦命也。

**王庸作書以誥曰：「以台正于四方，惟恐德弗類，茲故弗言。**

傳 用臣下怪之，故作誥。類，善也。我正四方，恐德不善，此故不言。

**恭默思道，夢帝賚予良弼，其代予言。」**

傳 夢天與我輔弼良佐，將代我言政教。

**乃審厥象，俾以形旁求于天下。**

傳 審所夢之人，刻其形象，以四方旁求之於民間。

**說築傅巖之野，惟肖。**

傳 傅氏之巖，在虞虢之界，通道所經，有間水壞道，常使胥靡刑人築護此道。說賢而隱，代胥靡築之以供食。肖，似。似所夢之形。

**爰立作相，王置諸其左右。**

傳 於是禮命立以爲相，使在左右。

**命之曰：「朝夕納誨，以輔台德。**

傳 言當納諫誨直辭，以輔我德。

**若金，用汝作礪。**

傳 鐵須礪以成利器。

**若濟巨川，用汝作舟楫。**

傳 渡大水待舟楫。

**若歲大旱，用汝作霖雨。**

霖，三日雨。霖以救旱。

**啓乃心，沃朕心。若藥弗瞑眩，厥疾弗瘳。**

開汝心，以沃我心。如服藥必瞑眩極，其病乃除。欲其出切言以自警。

**若跣弗視地，厥足用傷。**

傳 跣必視地，足乃無害。言欲使爲己視聽。

**惟暨乃僚，罔不同心，以匡乃辟。**

傳 與汝並官，皆當倡率，無不同心以匡正汝君。

**俾率先王，迪我高后，以康兆民。**

傳 言匡正汝君，使循先王之道，蹈成湯之蹤，以安天下。

**嗚呼！欽予時命，其惟有終。」**

傳 敬我是命，修其職，使有終。

**說復于王曰：「惟木從繩則正，后從諫則聖。**

傳 言木以繩直，君以諫明。

**后克聖，臣不命其承，**

傳 君能受諫，則臣不待命，其承意而諫之。

**疇敢不祗若王之休命？」**

傳 言王如此，誰敢不敬順王之美命而諫者乎？

**惟說命總百官，**

傳 在冢宰之任。

**乃進于王曰：「嗚呼！明王奉若天道，建邦設都，**

傳 天有日月北斗五星二十八宿，皆有尊卑相正之法，言明王奉順此道，以立國設都。

**樹后王君公，承以大夫師長，**

傳 言立君臣上下，將陳爲治之本，故先舉其始。

**不惟逸豫，惟以亂民。**

傳 不使有位者逸豫民上，言立之主使治民。

**惟天聰明，惟聖時憲，惟臣欽若，惟民從乂。**

傳 憲，法也。言聖王法天以立教，於下無不聞見。除其所惡，納之於善。雖復運有推移，道有升降，其所施爲，未嘗不法天也。臣敬順而奉之，奉即上文承也。奉承君命而布之於民，民以從上爲治。不從上命則亂，故從乂也。

**惟口起羞，惟甲胄起戎，**

傳 甲，鎧。胄，兜鍪也。言不可輕教令，易用兵。

**惟衣裳在笥，惟干戈省厥躬。**

傳 言服不可加非其人，兵不可任非其才。

**王惟戒茲，允茲克明，乃罔不休。**

傳 言王戒慎此四「惟」之事，信能明，政乃無不美。

**惟治亂在庶官。**

傳 言所官得人則治，失人則亂。

**官不及私昵，惟其能。**

傳 不加私昵，惟能是官。

**爵罔及惡德，惟其賢。**

言非賢不爵。

**慮善以動，動惟厥時。**

傳 非善非時不可動。

**有其善，喪厥善。矜其能，喪厥功。**

傳 雖天子亦必讓以得之。

**惟事事乃其有備，有備無患。**

傳 事事，非一事。

**無啓寵納侮，**

開寵非其人，則納侮之道。

**無恥過作非。**

恥過誤而文之，遂成大非。

**惟厥攸居，政事惟醇。**

傳 其所居行，皆如所言，則王之政事醇粹。

**黷于祭祀，時謂弗欽。禮煩則亂，事神則難。」**

傳 祭不欲數，數則黷，黷則不敬。事神禮煩，則亂而難行。高宗之祀，特豐數近廟，故說因以戒之。

**王曰：「旨哉！說乃言惟服。**

傳 旨，美也。美其所言皆可服行。

**乃不良于言，予罔聞于行。」**

傳 汝若不善於所言，則我無聞於所行之事。

**說拜稽首，曰：「非知之艱，行之惟艱。**

傳 言知之易，行之艱。以勉高宗。

**王忱不艱，允協于先王成德，**

傳 王心誠不以行之爲難，則信合於先王成德。

**惟說不言有厥咎。」**

傳 王能行善，而說不言，則有其咎罪。

**王曰：「來，汝說。台小子舊學于甘盤，**

傳 學先王之道。甘盤，殷賢臣有道德者。

**既乃遯于荒野，入宅于河。**

傳 既學而中廢業，遯居田野。河，洲也。其父欲使高宗知民之艱苦，故使居民間。

**自河徂亳，暨厥終罔顯。**

傳 自河往居亳，與今其終，故遂無顯明之德。

**爾惟訓于朕志，**

傳 言汝當教訓於我，使我志通達。

**若作酒醴，爾惟麹糵；**

傳 酒醴須麹糵以成，亦言我須汝以成。

**若作和羹，爾惟鹽梅。**

傳 鹽，鹹。梅，醋。羹須鹹醋以和之。

**爾交脩予，罔予棄，予惟克邁乃訓。」**

交，非一之義。邁，行也。言我能行汝教。

**說曰：「王，人求多聞，時惟建事，學于古訓，乃有獲。**

傳 王者求多聞以立事，學於古訓，乃有所得。

**事不師古，以克永世，匪說攸聞。**

傳 事不法古訓而以能長世，非說所聞。言無是道。

**惟學遜志，務時敏，厥脩乃來。**

學以順志，務是敏疾，其德之脩乃來。

**允懷于茲，道積于厥躬。**

傳 信懷此學志，則道積於其身。

**惟斆學半，念終始典于學，厥德脩罔覺。**

傳 斆，教也。教然後知所困，是學之半。終始常念學，則其德之脩，無能自覺。

**監于先王成憲，其永無愆。**

傳 愆，過也。視先王成法，其長無過，其惟學乎！

**惟說式克欽承，旁招俊乂，列于庶位。」**

傳 言王能志學，說亦用能敬承王志，廣招俊乂，使列眾官。

**王曰：「嗚呼！說，四海之內，咸仰朕德，時乃風。**

傳 風，教也。使天下皆仰我德，是汝教。

**股肱惟人，良臣惟聖。**

傳 手足具，乃成人。有良臣，乃成聖。

**昔先正保衡，作我先王，**

傳 保衡，伊尹也。作，起。正，長也。言先世長官之臣。

**乃曰：『予弗克俾厥后惟堯舜，其心愧恥，若撻于市。」**

傳 言伊尹不能使其君如堯舜，則恥之，若見撻于市，故成其能。

**一夫不獲，則曰時予之辜。**

傳 伊尹見一夫不得其所，則以爲己罪。

**佑我烈祖，格于皇天。**

傳 言以此道左右成湯，功至大天，無能及者。

**爾尚明保予，罔俾阿衡，專美有商。**

傳 汝庶幾明安我事，則與伊尹同美。

**惟后非賢不乂，惟賢非后不食。**

傳 言君須賢治，賢須君食。

**其爾克紹乃辟于先王，永綏民。」**

傳 能繼汝君於先王，長安民，則汝亦有保衡之功。

**說拜稽首，曰：「敢對揚天子之休命。」**

傳 對，答也。答受美命而稱揚之。

**高宗祭成湯，有飛雉升鼎耳而雊，**

傳 耳不聰之異。雊，鳴。

**祖已訓諸王，**

傳 賢臣也，以訓道諫王。

**作《高宗肜日》、《高宗之訓》。**

傳 所以訓也，亡。

**高宗肜日**

傳 祭之明日又祭。殷曰肜，周曰繹。

**高宗肜日，越有雊雉。**

傳 於肜日有雉異。

**祖已曰：「惟先格王，正厥事。」**

言至道之王遭變異，正其事而異自消。

**乃訓于王。曰：「惟天監下民，典厥義。**

傳 祖已既言，遂以道訓諫王，言天視下民，以義爲常。

**降年有永有不永，非天夭民，民中絕命。**

傳 言天之下年與民，有義者長，無義者不長，非天欲夭民，民自不脩義以致絕命。

**民有不若德，不聽罪。天既孚命正厥德。**

不順德，言無義。不服罪，不改脩。天已信命正其德，謂有永有不永。

**乃曰：『其如台。』**

傳 祖已恐王未受其言，故乃復曰，天道其如其所言。

**嗚呼！王司敬民，罔非天胤典，祀無豐于昵。」**

傳 胤，嗣。昵，近也。嘆以感王入其言，王者主民，當敬民事。民事無非天所嗣常也，祭祀有常，不當特豐於近廟。欲王因異服罪改修之。

**殷始咎周，**

傳 咎，惡。

**周人乘黎，**

乘，勝也，所以見惡。

**祖伊恐，**

傳 祖已後，賢臣。

**奔告于受，**

傳 受，紂也，音相亂。帝乙之子，嗣立，暴虐無道。

**作《西伯戡黎》。**

傳 戡亦勝也。

**西伯戡黎**

**西伯既戡黎，**

傳 近王圻之諸侯，在上黨東北。

**祖伊恐，奔告于王。曰：「天子，天既訖我殷命，**

傳 文王率諸侯以事紂，內秉王心，紂不能制，今又克有黎國，迫近王圻，故知天已畢訖殷之王命。言將化爲周。

**格人元龜，罔敢知吉。**

至人以人事觀殷，大龜以神靈考之，皆無知吉。

**非先王不相我後人，惟王淫戲用自絕。**

傳 非先祖不助子孫，以王淫過戲逸，用自絕於先王。

**故天棄我，不有康食。不虞天性，不迪率典。**

傳 以紂自絕於先王，故天亦棄之，宗廟不有安食於天下。而王不度知天性命所在，而所行不蹈循常法。言多罪。

**今我民罔弗欲喪，曰：『天曷不降威？大命不摯？』今王其如台。」**

傳 摯，至也。民無不欲王之亡，言：「天何不下罪誅之？有大命宜王者，何以不至？」王之凶害，其如我所言。

**王曰：「嗚呼！我生不有命在天？」**

傳 言我生有壽命在天，民之所言，豈能害我。遂惡之辭。

**祖伊反曰：「嗚呼！乃罪多參在上，乃能責命于天？」**

傳 反，報紂也，言汝罪惡眾多，參列於上天，天誅罰汝，汝能責命于天，拒天誅乎？

**殷之即喪，指乃功，不無戮于爾邦。」**

傳 言殷之就亡，指汝功事所致，汝不得無死戮於殷國，必將滅亡，立可待。

**殷既錯天命，**

傳 錯，亂也。

**微子作誥父師、少師。**

傳 告二師而去紂。

**微子**

微，圻內國名。子，爵。爲紂卿士，去無道。

**微子若曰：「父師、少師，**

傳 父師，太師，三公，箕子也。少師，孤卿，比干。微子以紂距諫，知其必亡，順其事而言之。

**殷其弗或亂正四方。**

傳 或，有也。言殷其不有治正四方之事，將必亡。

**我祖厎遂陳于上，**

傳 言湯致遂其功，陳列於上世。

**我用沈酗于酒，用亂敗厥德于下。**

傳 我，紂也。沈，湎；酗，醟；敗亂湯德於後世。

**殷罔不小大，好草竊姦宄。**

傳 草野竊盜，又爲姦宄於內外。

**卿士師師非度，凡有辜罪，乃罔恆獲。**

傳 六卿典士相師效，爲非法度，皆有辜罪，無秉常得中者。

**小民方興，相爲敵讎。**

傳 卿士既亂，而小人各起一方，共爲敵讎。言不和同。

**今殷其淪喪，若涉大水，其無津涯。**

傳 淪，沒也。言殷將沒亡，如涉大水，無涯際，無所依就。

**殷遂喪，越至于今。」**

言遂喪亡於是，至於今，到不待久。

**曰：「父師、少師，我其發出狂，吾家耄遜于荒。**

傳 我念殷亡，發疾生狂，在家耄亂，故欲遯出於荒野。言愁悶。

**今爾無指，告予顛隮，若之何其？」**

傳 汝無指意告我殷邦顛隕隮墜，如之何其救之？

**父師若曰：「王子，**

傳 比干不見，明心同，省文。微子帝乙元子，故曰王子。

**天毒降災荒殷邦，方興沈酗于酒，**

傳 天生紂爲亂，是天毒下災，四方化紂沈湎，不可如何。

**乃罔畏畏，咈其耇長舊有位人。**

傳 言起沈湎，上不畏天災，下不畏賢人。違戾耇老之長，致仕之賢，不用其教，法紂故。

**今殷民乃攘竊神祇之犧牷牲用，以容將食，無災。**

傳 自來而取曰攘。色純曰犧。體完曰牷。牛羊豕曰牲。器實曰用。盜天地宗廟牲用，相容行食之，無災罪之者。言政亂。

**降監殷民，用乂讎斂，召敵讎不怠。**

傳 下視殷民，所用治者，皆重賦傷民、斂聚怨讎之道，而又亟行暴虐，自召敵讎，不解怠。

**罪合于一，多瘠罔詔。**

傳 言殷民上下有罪，皆合於一法紂，故使民多瘠病，而無詔救之者。

**商今其有災，我興受其敗。**

傳 災滅在近，我起受其敗，言宗室大臣，義不忍去。

**商其淪喪，我罔爲臣僕。詔王子出迪。**

傳 商其沒亡，我二人無所爲臣僕，欲以死諫紂。我教王子出，合於道。

**我舊雲刻子，王子弗出，我乃顛隮。**

傳 刻，病也。我久知子賢，言於帝乙，欲立子，帝乙不肯。病子不得立，則宜爲殷後者子。今若不出逃難，我殷家宗廟乃隕墜無主。

**自靖人自獻于先王，**

傳 各自謀行其志，人人自獻達于先王，以不失道。

**我不顧行遯。」**

傳 言將與紂俱死，所執各異，皆歸於仁，明君子之道，出處語默非一途。

**惟十有一年，武王伐殷。**

傳 周自虞芮質厥成，諸侯竝附，以爲受命之年。至九年而文王卒，武王三年服畢，觀兵孟津，以卜諸侯伐紂之心。諸侯僉同，乃退以示弱。

**一月戊午，師渡孟津，**

傳 十三年正月二十八日，更與諸侯期而共伐紂。

**作《泰誓》三篇。**

渡津乃作。

**泰誓**

大會以誓眾。

**惟十有三年春，大會于孟津。**

傳 三分二諸侯，及諸戎狄。此周之孟春。

**王曰：「嗟！我友邦冢君，越我禦事庶士，明聽誓。**

冢，大。禦，治也。友，諸侯親之稱。大君，尊之。下及我治事眾士，大小無不皆明聽誓。

**惟天地萬物父母，惟人萬物之靈。**

生之謂父母。靈，神也。天地所生，惟人爲貴。

**亶聰明，作元后，元后作民父母。**

傳 人誠聰明，則爲大君，而爲眾民父母。

**今商王受，弗敬上天，降災下民。沈湎冒色，敢行暴虐，**

傳 沈湎嗜酒，冒亂女色，敢行酷暴，虐殺無辜。

**罪人以族，官人以世，**

一人有罪，刑及父母兄弟妻子，言淫濫。官人不以賢才，而以父兄，所以政亂。

**惟宮室、臺榭、陂池、侈服，以殘害于爾萬姓。**

傳 土高曰臺，有木曰榭，澤障曰陂，停水曰池，侈謂服飾過制。言匱民財力爲奢麗。

**焚炙忠良，刳剔孕婦。**

傳 忠良無罪焚炙之，懷子之婦刳剔視之。言暴虐。

**皇天震怒，命我文考，肅將天威，大勳未集。**

傳 言天怒紂之惡，命文王敬行天罰，功業未成而崩。

**肆予小子發，以爾友邦冢君，觀政于商。**

傳 父業未就之故，故我與諸侯觀紂政之善惡。謂十一年自孟津還時。

**惟受罔有悛心，乃夷居弗事上帝神祗，遺厥先宗廟弗祀。**

傳 悛，改也，言紂縱惡無改心，平居無故廢天地百神宗廟之祀。慢之甚。

**犧牲粢盛，既于兇盜。**

傳 凶人盡盜食之，而紂不罪。

**乃曰：『吾有民有命。』罔懲其侮。**

傳 紂言：「吾所以有兆民，有天命。」故羣臣畏罪不爭，無能止其慢心。

**天佑下民，作之君，作之師。**

傳 言天佑助下民，爲立君以政之，爲立師以教之。

**惟其克相上帝，寵綏四方。**

傳 當能助天寵安天下。

**有罪無罪，予曷敢有越厥志？**

傳 越，遠也。言己志欲爲民除惡，是與否，不敢遠其志。

**「同力度德，同德度義。**

傳 力鈞則有德者勝，德鈞則秉義者强。揆度優劣，勝負可見。

**受有臣億萬，惟億萬心。**

傳 人執異心，不和諧。

**予有臣三千，惟一心。**

傳 三千一心，言同欲。

**商罪貫盈，天命誅之。予弗順天，厥罪惟鈞。**

傳 紂之爲惡，一以貫之，惡貫已滿，天畢其命。今不誅紂，則爲逆天，與紂同罪。

**予小子夙夜祗懼，受命文考，類于上帝，宜于冢土，以爾有眾，厎天之罰。**

傳 祭社曰宜。冢土，社也。言我畏天之威，告文王廟，以事類告天祭社，用汝眾致天罰於紂。

**天矜于民，民之所欲，天必從之。**

傳 矜，憐也。言天除惡樹善與民同。

**爾尚弼予一人，永清四海。**

傳 穢惡除，則四海長清。

**時哉弗可失！」**

傳 言今我伐紂，正是天人合同之時，不可違失。

**惟戊午，王次于河朔。**

次，止也。戊午渡河而誓，既誓而止於河之北。

**羣后以師畢會，**

傳 諸侯盡會次也。

**王乃徇師而誓。曰：「嗚呼！西土有眾，咸聽朕言。**

傳 徇，循也。武王在西，故稱西土。

**我聞吉人爲善，惟日不足。凶人爲不善，亦惟日不足。**

傳 言吉人竭日以爲善，凶人亦竭日以行惡。

**今商王受，力行無度，**

傳 行無法度，竭日不足，故曰力行。

**播棄犂老，昵比罪人。**

傳 鮐背之耇稱犂老，布棄不禮敬。昵近罪人，謂天下逋逃之小人。

**淫酗肆虐，臣下化之，**

傳 過酗縱虐，以酒成惡，臣下化之。言罪同。

**朋家作仇，脅權相滅。無辜𥸤天，穢德彰聞。**

傳 臣下朋黨，自爲仇怨，脅上權命，以相誅滅。𥸤，呼也。民皆呼天告冤無辜，紂之穢德彰聞天地。言罪惡深。

**「惟天惠民，惟辟奉天。**

傳 言君天下者，當奉天以愛民。

**有夏桀，弗克若天，流毒下國。**

傳 桀不能順天，流毒虐於下國萬民。言凶害。

**天乃佑命成湯，降黜夏命。**

傳 言天助湯命，使下退桀命。

**惟受罪浮于桀。**

浮，過。

**剝喪元良，賊虐諫輔。**

傳 剝，傷害也。賊，殺也。元，善之長。良，善。以諫輔紂，紂反殺之。

**謂己有天命，謂敬不足行，謂祭無益，謂暴無傷。**

傳 言紂所以罪過於桀。

**厥監惟不遠，在彼夏王。**

其視紂罪，與桀同辜。言必誅之。

**天其以予乂民，**

傳 用我治民。當除惡。

**朕夢協朕卜，襲于休祥，戎商必克。**

言我夢與卜俱合於美善，以兵誅紂必克之占。

**受有億兆夷人，離心離德。**

平人，凡人也。雖多而執心用德不同。

**予有亂臣十人，同心同德。**

傳 我治理之臣雖少而心德同。

**雖有周親，不如仁人。**

周，至也。言紂至親雖多，不如周家之少仁人。

**「天視自我民視，天聽自我民聽。**

傳 言天因民以視聽，民所惡者天誅之。

**百姓有過，在予一人。**

己能無惡於民，民之有過，在我教不至。

**今朕必往，我武惟揚，侵于之疆，**

傳 揚，舉也。言我舉武事，侵入紂郊疆伐之。

**取彼凶殘，我伐用張，于湯有光。**

桀流毒天下，湯黜其命。紂行凶殘之德，我以兵取之。伐惡之道張設，比於湯又有光明。

**勗哉，夫子！罔或無畏，寧執非敵。**

傳 勗，勉也。夫子謂將士。無敢有無畏之心，寧執非敵之志，伐之則克矣。

**百姓懍懍，若崩厥角。**

傳 言民畏紂之虐，危懼不安，若崩摧其角，無所容頭。

**嗚呼！乃一德一心，立定厥功，惟克永世。」**

傳 汝同心立功，則能長世以安民。

**時厥明，王乃大巡六師，明誓眾士。**

傳 是其戊午明日，師出以律，三申令之，重難之義。眾士，百夫長已上。

**王曰：「嗚呼！我西土君子，天有顯道，厥類惟彰。**

言天有明道，其義類惟明，言王所宜法則。

**今商王受，狎侮五常，荒怠弗敬。**

傳 輕狎五常之教，侮慢不行，大爲怠惰，不敬天地神明。

**自絕于天，結怨于民。**

傳 不敬天，自絕之。酷虐民，結怨之。

**斮朝涉之脛，剖賢人之心，**

傳 冬月見朝涉水者，謂其脛耐寒，斬而視之。比干忠諫，謂其心異於人，剖而觀之。酷虐之甚。

**作威殺戮，毒痡四海。**

傳 痡，病也。言害所及遠。

**崇信姦回，放黜師保，**

傳 回，邪也。姦邪之人，反尊信之。可法以安者，反放退之。

**屏棄典刑，囚奴正士，**

傳 屏棄常法而不顧，箕子正諫而以爲囚奴。

**郊社不修，宗廟不享，作奇技淫巧以悅婦人。**

傳 言紂廢至尊之敬，營卑褻惡事，作過制技巧，以恣耳目之欲。

**上帝弗順，祝降時喪。**

傳 祝，斷也。天惡紂逆道，斷絕其命，故下是喪亡之誅。

**爾其孜孜，奉予一人，恭行天罰。**

傳 孜孜，勸勉不怠。

**「古人有言曰：『撫我則后，虐我則讎。』**

傳 武王述古言以明義，言非惟今惡紂。

**獨夫受，洪惟作威，乃汝世讎。**

傳 言獨夫，失君道也。大作威殺無辜，乃是汝累世之讎。明不可不誅。

**樹德務滋，除惡務本，**

傳 立德務滋長，去惡務除本。言紂爲天下惡本。

**肆予小子，誕以爾眾士，殄殲乃讎。**

傳 言欲行除惡之義，絕盡紂。

**爾眾士其尚迪果毅，以登乃辟。**

傳 迪，進也。殺敵爲果，致果爲毅。登，成也，成汝君之功。

**功多有厚賞，不迪有顯戮。**

傳 賞以勸之，戮以威之。

**嗚呼！惟我文考，若日月之照臨，光于四方，顯于西土。**

傳 稱父以感眾也。言其明德充塞四方，明著岐周。

**惟我有周，誕受多方。**

傳 言文王德大，故受眾方之國，三分天下而有其二。

**予克受，非予武，惟朕文考無罪。**

傳 推功於父，言文王無罪於天下，故天佑之，人盡其用。

**受克予，非朕文考有罪，惟予小子無良。」**

若紂克我，非我父罪，我之無善之致。

**武王戎車三百兩，**

傳 兵車，百夫長所載。車稱兩。一車步卒七十二人，凡二萬一千人，舉全數。

**虎賁三百人，**

傳 勇士稱也，若虎賁獸，言其猛也。皆百夫長。

**與受戰於牧野，作《牧誓》。**

**牧誓**

傳 至牧地而誓眾。

**時甲子昧爽，**

傳 是克紂之月甲子之日，二月四日。昧，冥；爽，明；早旦。

**王朝至于商郊牧野，乃誓。**

傳 紂近郊三十里地名牧。癸亥夜陳，甲子朝誓，將與紂戰。

**王左杖黃鉞，右秉白旄以麾，曰：「逖矣，西土之人！」**

傳 鉞以黃金飾斧。左手杖鉞，示無事於誅。右手把旄，示有事於教。逖，遠也。遠矣，西土之人。勞苦之。

**王曰：「嗟！我友邦冢君，**

傳 同志爲友，言志同滅紂。

**御事司徒、司馬、司空，**

治事三卿，司徒主民，司馬主兵，司空主土，指誓戰者。

**亞旅、師氏，**

亞，次。旅，眾也。眾大夫，其位次卿。師氏，大夫，官以兵守門者。

**千夫長、百夫長，**

傳 師帥，卒帥。

**及庸、蜀、羌、髳、微、盧、彭、濮人。**

八國皆蠻夷戎狄屬文王者國名。羌在西蜀叟，髳、微在巴蜀，盧、彭在西北，庸、濮在江漢之南。

**稱爾戈，比爾干，立爾矛，予其誓。」**

傳 稱，舉也。戈，戟。干，楯也。

**王曰：「古人有言曰：『牝雞無晨。**

傳 言無晨鳴之道。

**牝雞之晨，惟家之索。』**

傳 索，盡也。喻婦人知外事，雌代雄鳴則家盡，婦奪夫政則國亡。

**今商王受惟婦言是用，**

傳 妲己惑紂，紂信用之。

**昬棄厥肆祀弗答，**

傳 昬，亂。肆，陳。答，當也。亂棄其所陳祭祀，不復當享鬼神。

**昬棄厥遺王父母弟不迪，**

王父，祖之昆弟。母弟，同母弟。言棄其骨肉，不接之以道。

**乃惟四方之多罪逋逃，是崇是長，**

傳 言紂棄其賢臣，而尊長逃亡罪人，信用之。

**是信是使，是以爲大夫卿士。**

傳 士，事也。用爲卿大夫，典政事。

**俾暴虐于百姓，以姦宄于商邑。**

傳 使四方罪人暴虐姦宄於都邑。

**今予發惟恭行天之罰。今日之事，不愆于六步、七步，乃止齊焉。**

今日戰事，就敵不過六步、七步，乃止相齊。言當旅進一心。

**夫子勗哉！不愆于四伐、五伐、六伐、七伐，乃止齊焉。**

傳 夫子謂將士，勉勵之。伐謂擊剌，少則四五，多則六七以爲例。

**勗哉夫子！尚桓桓，**

桓桓，武貌。

**如虎如𧴀，如熊如羆，于商郊。**

傳 𧴀，執夷，虎屬也。四獸皆猛健，欲使士眾法之，奮擊於牧野。

**弗迓克奔，以役西土，**

傳 商眾能奔來降者，不迎擊之，如此則所以役我西土之義。

**勗哉夫子！爾所弗勗，其于爾躬有戮。」**

傳 臨敵所安，汝不勉，則於汝身有戮矣。

**武王伐殷，往伐歸獸，**

傳 往誅紂克定，偃武修文，歸馬牛於華山桃林之牧地。

**識其政事，**

傳 記識殷家政教善事以爲法。

**作《武成》。**

武功成，文事修。

**武成**

文王受命，有此武功，成於克商。

**惟一月壬𮝾，旁死魄。**

傳 此本說始伐紂時。一月，周之正月。旁，近也。月二日，近死魄。

**越翼日癸巳，王朝步自周，于征伐商。**

傳 翼，明。步，行也。武王以正月三日行自周，往征伐商，二十八日渡孟津。

**厥四月，哉生明，王來自商，至于豐。**

傳 其四月。哉，始也。始生明，月三日，與死魄互言。

**乃偃武修文，**

傳 倒載幹戈，包以虎皮，示不用。行禮射，設庠序，修文教。

**歸馬于華山之陽，放牛于桃林之野，示天下弗服。**

傳 山南曰陽。桃林在華山東。皆非長養牛馬之地，欲使自生自死，示天下不復乘用。

**丁未，祀于周廟，邦甸、侯、衛，駿奔走，執豆籩。**

傳 四月丁未，祭告後稷以下、文考文王以上七世之祖。駿，大也。邦國甸侯、衛服諸侯皆大奔走於廟執事。

**越三日庚戌，柴望，大告武成。**

燔柴郊天，望祀山川，先祖後郊，自近始。

**既生魄，庶邦冢君暨百工，受命于周。**

傳 魄生明死，十五日之後，諸侯與百官受政命於周。明一統。

**王若曰：「嗚呼！羣后，**

傳 順其祖業嘆美之，以告諸侯。

**惟先王建邦啓土，**

謂后稷也。尊祖，故稱先王。

**公劉克篤前烈，**

后稷曾孫。公，爵。劉，名。能厚先人之業。

**至于大王，肇基王迹，王季其勤王家。**

傳 大王修德以翦齊商人，始王業之肇迹，王季纘統其業，乃勤立王業。

**我文考文王，克成厥勳，誕膺天命，以撫方夏。**

傳 言我文德之父，能成其王功，大當天命，以撫綏四方中夏。

**大邦畏其力，小邦懷其德。**

言天下諸侯，大者畏威，小者懷德，是文王威德之大。

**惟九年，大統未集。**

言諸侯歸之，九年而卒，故大統未就。

**予小子其承厥志，**

言承文王本意。

**厎商之罪，告于皇天后土、所過名山大川，**

傳 致商之罪，謂伐紂之時。后土，社也。名山，華岳。大川，河。

**曰：『惟有道曾孫周王發，將有大正于商。**

告天社山川之辭。大正，以兵征之也。

**今商王受無道，**

傳 無道德。

**暴殄天物，害虐烝民，**

傳 暴絕天物，言逆天也。逆天害民，所以爲無道。

**爲天下逋逃主，萃淵藪。**

傳 逋，亡也。天下罪人逃亡者，而紂爲魁主，窟聚淵府藪澤。言大姦。

**予小子既獲仁人，敢祇承上帝，以遏亂略。**

傳 仁人，謂太公、周、召之徒。略，路也。言誅紂敬承天意以絕亂路。

**華夏蠻貊，罔不率俾。恭天成命，**

傳 冕服采章曰華，大國曰夏，及四夷皆相率而使奉天成命。

**肆予東征，綏厥士女。**

傳 此謂十一年會孟津還時。

**惟其士女，篚厥玄黃，昭我周王。**

傳 言東國士女，筐篚盛其絲帛，奉迎道次。明我周王爲之除害。

**天休震動，用附我大邑周。**

傳 天之美應，震動民心，故用依附我。

**惟爾有神，尚克相予，以濟兆民，無作神羞。』」**

傳 神庶幾助我渡民危害，無爲神羞辱。

**既戊午，師逾孟津。癸亥，陳于商郊，俟天休命。**

傳 自河至朝歌，出四百里，五日而至。赴敵宜速，待天休命，謂夜雨止畢陳。

**甲子昧爽，受率其旅若林，會于牧野。**

傳 旅，眾也。如林，言盛多。會，逆距戰。

**罔有敵于我師，前徒倒戈，攻于後以北，血流漂杵。**

傳 紂眾服周仁政，無有戰心，前徒倒戈，自攻于後以北走，血流漂舂杵。甚之言。

**一戎衣，天下大定。**

傳 衣，服也。一著戎服而滅紂，言與眾同心，動有成功。

**乃反商政，政由舊。**

傳 反紂惡政，用商先王善政。

**釋箕子囚，封比干墓，式商容閭。**

皆武王反紂政。囚奴徒隸。封益其土。商容，賢人，紂所貶退，式其閭巷以禮賢。

**散鹿臺之財，發鉅橋之粟，**

傳 紂所積之府倉，皆散發以賑貧民。

**大賚于四海，而萬姓悅服。**

傳 施舍己责，救乏賙無，所謂周有大賚，天下皆悅仁服德。

**列爵惟五，**

即所識政事而法之。爵五等，公侯伯子男。

**分土惟三。**

列地封國，公侯方百里，伯七十里，子男五十里，爲三品。

**建官惟賢，**

傳 立官以官賢才。

**位事惟能。**

傳 居位理事，必任能事。

**重民五教，**

所重在民及五常之教。

**惟食喪祭。**

傳 民以食爲命，喪禮篤親愛，祭祀崇孝養，皆聖王所重。

**惇信明義，**

傳 使天下厚行信，顯忠義。

**崇德報功，**

傳 有德尊以爵，有功報以祿。

**垂拱而天下治。**

傳 言武王所修皆是，所任得人，故垂拱而天下治。

**武王勝殷，殺受，立武庚，**

傳 不放而殺，紂自焚也。武庚，紂子，以爲王者後；一名祿父。

**以箕子歸，作《洪範》。**

傳 歸鎬京，箕子作之。

**洪範**

洪，大。範，法也。言天地之大法。

**惟十有三祀，王訪于箕子。**

傳 商曰祀，箕子稱祀，不忘本。此年四月歸宗周，先告武成，次問天道。

**王乃言曰：「嗚呼！箕子，惟天陰𨽥下民，相協厥居，**

傳 𨽥，定也。天不言而默定下民，是助合其居，使有常生之資。

**我不知其彜倫攸敘。」**

傳 言我不知天所以定民之常道理次敘。問何由。

**箕子乃言曰：「我聞在昔，鯀陻洪水，汩陳其五行。**

傳 陻，塞。汩，亂也。治水失道，亂陳其五行。

**帝乃震怒，不畀洪範九疇，彜倫攸斁。**

傳 畀，與。斁，敗也。天動怒鯀，不與大法九疇。疇，類也。故常道所以敗。

**鯀則殛死，禹乃嗣興，**

傳 放鯀至死不赦。嗣，繼也。廢父興子，堯舜之道。

**天乃錫禹洪範九疇，彜倫攸敘。**

傳 天與禹，洛出書，神龜負文而出，列於背，有數至于九。禹遂因而第之，以成九類，常道所以次敘。

**「初一曰五行，**

傳 九類，類一章，以五行爲始。

**次二曰敬用五事，**

傳 五事在身，用之必敬乃善。

**次三曰農用八政，**

傳 農，厚也，厚用之政乃成。

**次四曰協用五紀，**

傳 協，和也，和天時使得正用五紀。

**次五曰建用皇極，**

傳 皇，大。極，中也。凡立事當用大中之道。

**次六曰乂用三德，**

傳 治民必用剛柔正直之三德。

**次七曰明用稽疑，**

傳 明用卜筮考疑之事。

**次八曰念用庶徵，次九曰嚮用五福，威用六極。**

傳 言天所以嚮勸人用五福，所以威沮人用六極。此已上禹所第敘。

**「一，五行。一曰水，二曰火，三曰木，四曰金，五曰土。**

傳 皆其生數。

**水曰潤下，火曰炎上，**

傳 言其自然之常性。

**木曰曲直，金曰從革，**

傳 木可以揉曲直，金可以改更。

**土爰稼穡。**

傳 種曰稼，斂曰穡。土可以種，可以斂。

**潤下作鹹，**

傳 水鹵所生。

**炎上作苦，**

傳 焦氣之味。

**曲直作酸，**

傳 木實之性。

**從革作辛，**

傳 金之氣味。

**稼穡作甘。**

甘味生於百穀。五行以下，箕子所陳。

**「二，五事。一曰貌，**

傳 容儀。

**二曰言，**

傳 詞章。

**三曰視，**

傳 觀正。

**四曰聽，**

傳 察是非。

**五曰思，**

傳 心慮所行。

**貌曰恭，**

傳 儼恪。

**言曰從，**

傳 是則可從。

**視曰明，**

傳 必清審。

**聽曰聰，**

傳 必微諦。

**思曰睿。**

傳 必通於微。

**恭作肅，**

傳 心敬。

**從作乂，**

傳 可以治。

**明作晢，**

傳 照了。

**聰作謀，**

傳 所謀必成當。

**睿作聖。**

於事無不通謂之聖。

**「三，八政。一曰食，**

傳 勤農業。

**二曰貨，**

傳 寶用物。

**三曰祀，**

傳 敬鬼神以成敎。

**四曰司空，**

傳 主空土以居民。

**五曰司徒，**

傳 主徒眾，敎以禮義。

**六曰司寇，**

傳 主姦盜，使無縱。

**七曰賔，**

傳 禮賔客，無不敬。

**八曰師。**

傳 簡師所任必良，士卒必練。

**「四，五紀。一曰歲，**

傳 所以紀四時。

**二曰月，**

傳 所以紀一月。

**三曰日，**

傳 紀一日。

**四曰星辰，**

傳 二十八宿迭見以敘氣節，十二辰以紀日月所會。

**五曰曆數。**

曆數節氣之度以爲曆，敬授民時。

**「五，皇極。皇建其有極，**

傳 大中之道，大立其有中，謂行九疇之義。

**斂時五福，用敷錫厥庶民。**

傳 斂是五福之道以爲教，用布與眾民使慕之。

**惟時厥庶民于汝極，錫汝保極。**

傳 君上有五福之教，眾民於君取中，與君以安中之善。言從化。

**凡厥庶民，無有淫朋，人無有比德，惟皇作極。**

傳 民有安中之善，則無淫過朋黨之惡、比周之德，爲天下皆大爲中正。

**凡厥庶民，有猷有爲有守，汝則念之。**

傳 民戢有道，有所爲，有所執守，汝則念錄敘之。

**不協于極，不罹于咎，皇則受之。**

傳 凡民之行，雖不合於中，而不罹于咎惡，皆可進用，大法受之。

**而康而色，曰：『予攸好德。』汝則錫之福，**

傳 汝當安汝顏色，以謙下人。人曰：「我所好者德。」汝則與之爵祿。

**時人斯其惟皇之極。**

傳 不合於中之人，汝與之福，則是人此其惟大之中。言可勉進。

**無虐煢獨而畏高明。**

傳 煢，單，無兄弟也。無子曰獨。單獨者，不侵虐之。寵貴者，不枉法畏之。

**人之有能有爲，使羞其行，而邦其昌。**

傳 功能有爲之士，使進其所行，汝國其昌盛。

**凡厥正人，既富方穀，**

傳 凡其正直之人，既當以爵祿富之，又當以善道接之。

**汝弗能使有好于而家，時人斯其辜。**

傳 不能使正直之人有好於國家，則是人斯其詐取罪而去。

**于其無好德，汝雖錫之福，其作汝用咎。**

傳 於其無好德之人，汝雖與之爵祿，其爲汝用惡道以敗汝善。

**無偏無陂，遵王之義。**

傳 偏，不平。陂，不正。言當循先王之正義以治民。

**無有作好，遵王之道。無有作惡，遵王之路。**

傳 言無有亂爲私好惡，動必循先王之道路。

**無偏無黨，王道蕩蕩。**

傳 言開辟。

**無黨無偏，王道平平。**

傳 言辯治。

**無反無側，王道正直。**

傳 言所行無反道不正，則王道平直。

**會其有極，歸其有極。**

言會其有中而行之，則天下皆歸其有中矣。

**曰皇極之敷言，是彜是訓，于帝其訓。**

傳 曰者，大其義，言以大中之道布陳言教，不失其常，則人皆是順矣。天且其順，而況于人乎？

**凡厥庶民，極之敷言，是訓是行，以近天子之光。**

傳 凡其眾民中心之所陳言，凡順是行之，則可以近益天子之光明。

**曰天子作民父母，以爲天下王。**

言天子布德惠之教，爲兆民之父母，是爲天下所歸往，不可不務。

**「六，三德。一曰正直，**

傳 能正人之曲直。

**二曰剛克，**

傳 剛能立事。

**三曰柔克。**

傳 和柔能治，三者皆德。

**平康正直，**

傳 世平安，用正直治之。

**彊弗友剛克，**

傳 友，順也。世强禦不順，以剛能治之。

**燮友柔克。**

傳 燮，和也。世和順，以柔能治之。

**沈潛剛克，**

傳 沈潛謂地，雖柔亦有剛，能出金石。

**高明柔克。**

傳 高明謂天，言天爲剛德，亦有柔克，不干四時，喻臣當執剛以正君，君亦當執柔以納臣。

**惟辟作福，惟辟作威，惟辟玉食。**

傳 言惟君得專威福，爲美食。

**臣無有作福作威玉食。臣之有作福作威玉食，其害于而家，凶于而國。人用側頗僻，民用僣忒。**

傳 在位不敦平，則下民僣差。

**「七，稽疑。擇建立卜筮人，**

傳 龜曰卜，蓍曰筮。考正疑事，當選擇知卜筮人而建立之。

**乃命卜筮。**

傳 建立其人，命以其職。

**曰雨，曰霽，**

傳 龜兆形有似雨者，有似雨止者。

**曰蒙，**

傳 蒙，陰闇。

**曰驛，**

傳 氣洛驛不連屬。

**曰克，**

傳 兆相交錯。五者卜筮之常法。

**曰貞，曰悔，**

傳 內卦曰貞，外卦曰悔。

**凡七。**

傳 卜筮之數。七。

**五，占用二，衍忒。立時人作卜筮，三人占，則從二人之言。**

傳 立是知卜筮人，使爲卜筮之事。夏殷周卜筮各異，三法並卜。從二人之言，善鈞從眾。卜筮各三人。

**汝則有大疑，謀及乃心，謀及卿士，謀及庶人，謀及卜筮。**

傳 將舉事而汝則有大疑，先盡汝心以謀慮之，次及卿士眾民，然後卜筮以決之。

**汝則從，龜從，筮從，卿士從，庶民從，是之謂大同。**

傳 人心和順，龜筮從之，是謂大同於吉。

**身其康彊，子孫其逢吉。**

傳 動不違眾，故後世遇吉。

**汝則從，龜從，筮從，卿士逆，庶民逆，吉。**

傳 三從二逆，中吉，亦可舉事。

**卿士從，龜從，筮從，汝則逆，庶民逆，吉。**

傳 君臣不同，決之卜筮，亦中吉。

**庶民從，龜從，筮從，汝則逆，卿士逆，吉。**

傳 民與上異心，亦卜筮以決之。

**汝則從，龜從，筮逆，卿士逆，庶民逆，作內吉，作外凶。**

傳 二從三逆，龜筮相違，故可以祭祀冠婚，不可以出師征伐。

**龜筮共違于人，**

皆逆。

**用靜吉，用作凶。**

安以守常則吉，動則凶。

**「八，庶徵。**

**曰雨，曰暘，曰燠，曰寒，曰風，曰時。**

傳 雨以潤物，暘以乾物，煖以長物，寒以成物，風以動物，五者各以其時，所以爲眾驗。

**五者來備，各以其敘，庶草蕃廡。**

傳 言五者備至，各以次序，則眾草蕃滋。廡，豐也。

**一極備，凶。一極無，凶。**

一者備極，過甚則凶。一者極無，不至亦凶。謂不時失敘。

**曰休徵。**

傳 敘美行之驗。

**曰肅，時雨若。**

傳 君行敬，則時雨順之。

**曰乂，時暘若。**

傳 君行政治，則時暘順之。

**曰晢，時燠若。**

傳 君能照晢，則時燠順之。

**曰謀，時寒若。**

傳 君能謀，則時寒順之。

**曰聖，時風若。**

君能通理，則時風順之。

**曰咎徵。**

傳 敘惡行之驗。

**曰狂，恆雨若。**

傳 君行狂疾，則常雨順之。

**曰僣，恆暘若。**

傳 君行僣差，則常暘順之。

**曰豫，恆燠若。**

傳 君行逸豫，則常燠順之。

**曰急，恆寒若。**

傳 君行急，則常寒順之。

**曰蒙，恆風若。**

君行蒙闇，則常風順之。

**曰王省惟歲，**

傳 王所省職，兼所總羣吏，如歲兼四時。

**卿士惟月，**

傳 卿士各有所掌，如月之有別。

**師尹惟日。**

傳 眾正官之吏，分治其職，如日之有歲月。

**歲月日時無易，**

傳 各順常。

**百穀用成，乂用明，**

傳 歲月日時無易，則百穀成。君臣無易，則政治明。

**俊民用章，家用平康。**

傳 賢臣顯用，國家平寧。

**日月歲時既易，**

傳 是三者已易，喻君臣易職。

**百穀用不成，乂用昏不明，俊民用微，家用不寧。**

君失其柄，權臣擅命，治闇賢隱，國家亂。

**庶民惟星，星有好風，星有好雨。**

傳 星，民象，故眾民惟若星。箕星好風，畢星好雨，亦民所好。

**日月之行，則有冬有夏。**

傳 日月之行，冬夏各有常度。君臣政治，小大各有常法。

**月之從星，則以風雨。**

月經於箕則多風，離於畢則多雨。政教失常以從民欲，亦所以亂。

**「九，五福。一曰壽，**

傳 百二十年。

**二曰富，**

傳 財豐備。

**三曰康寧，**

傳 無疾病。

**四曰攸好德，**

傳 所好者德福之道。

**五曰考終命。**

傳 各成其短長之命以自終，不橫夭。

**六極。一曰凶短折，**

傳 動不遇吉，短未六十，折未三十，言辛苦。

**二曰疾，**

傳 常抱疾苦。

**三曰憂，**

傳 多所憂。

**四曰貧，**

傳 困於財。

**五曰惡，**

傳 醜陋。

**六曰弱。」**

傳 尫劣。

**武王既勝殷，邦諸侯，班宗彜，**

傳 賦宗廟彜器酒樽賜諸侯。

**作《分器》。**

傳 言諸侯尊卑，各有分也。亡。

**西旅獻獒，**

傳 西戎遠國貢大犬。

**太保作《旅獒》。**

傳 召公陳戒。

## 旅獒

因獒而陳道義。

**惟克商，遂通道于九夷八蠻。**

傳 四夷慕化，貢其方賄。九、八言非一。皆通道路，無遠不服。

**西旅厎貢厥獒，**

傳 西戎之長，致貢其獒。犬高四尺曰獒，以大爲異。

**太保乃作《旅獒》，用訓于王。**

陳貢獒之義以訓諫王。

**曰：「嗚呼！明王慎德，四夷咸賓。**

傳 言明王慎德以懷遠，故四夷皆賓服。

**無有遠邇，畢獻方物，惟服食器用。**

傳 天下萬國無有遠近，盡貢其方土所生之物，惟可以供服食器用者。言不爲耳目華侈。

**王乃昭德之致于異姓之邦，無替厥服。**

傳 德之所致，謂遠夷之貢，以分賜異姓諸侯，使無廢其職。

**分寶玉于伯叔之國，時庸展親。**

以寶玉分同姓之國，是用誠信其親親之道。

**人不易物，惟德其物。**

傳 言物貴由人，有德則物貴，無德則物賤，所貴在於德。

**德盛不狎侮。**

傳 盛德必自敬，何狎易侮慢之有？

**狎侮君子，罔以盡人心。**

傳 以虛受人，則人盡其心矣。

**狎侮小人，罔以盡其力。**

以悅使民，民忘其勞，則力盡矣。

**不役耳目，百度惟貞。**

傳 言不以聲色自役，則百度正。

**玩人喪德，玩物喪志。**

傳 以人爲戲弄則喪其德，以器物爲戲弄則喪其志。

**志以道寧，言以道接。**

傳 在心爲志，發氣爲言，皆以道爲本，故君子勤道。

**不作無益害有益，功乃成。不貴異物賤用物，民乃足。**

傳 遊觀爲無益，奇巧爲異物，言明王之道以德義爲益，器用爲貴，所以化治生民。

**犬馬非其土性不畜，**

傳 非此土所生不畜，以不習其用。

**珍禽奇獸不育于國。**

傳 皆非所用，有損害故。

**不寶遠物，則遠人格。**

傳 不侵奪其利，則來服矣。

**所寶惟賢，則邇人安。**

寶賢任能，則近人安。近人安，則遠人安矣。

**嗚呼！夙夜罔或不勤，**

傳 言當早起夜寐，常勤於德。

**不矜細行，終累大德。**

傳 輕忽小物，積害毀大，故君子慎其微。

**爲山九仞，功虧一簣。**

傳 八尺曰仞，喻向成也。未成一簣，猶不爲山，故曰功虧一簣。是以聖人乾乾日昃慎終如始。

**允迪茲，生民保厥居，惟乃世王。」**

傳 言其能信蹈行此誡，則生人安其居，天子乃世世王天下。武王雖聖，猶設此誡，況非聖人，以無誡乎？其不免於過，則亦宜矣。

**巢伯來朝，**

傳 殷之諸侯。伯，爵也。南方遠國。武王克商，慕義來朝。

**芮伯作《旅巢命》。**

傳 芮伯，周同姓，圻內之國，爲卿大夫。陳威德以命巢。亡。

**武王有疾，周公作《金縢》。**

傳 爲請命之書，藏之於匱，緘之以金，不欲人開之。

**金縢**

遂以所藏爲篇名。

**既克商二年，王有疾，弗豫。**

傳 伐紂明年，武王有疾，不悅豫。

**二公曰：「我其爲王穆卜。」周公曰：「未可以戚我先王。」**

傳 穆，敬。戚，近也。召公、太公言王疾當敬卜吉兇，周公言未可以死近我先王。相順之辭。

**公乃自以爲功，**

傳 周公乃自以請命爲己事。

**爲三壇同墠。**

傳 因太王、王季、文王請命於天，故爲三壇。壇築土，墠除地，大除地，於中爲三壇。

**爲壇于南方，北面，周公立焉。**

傳 立壇上，對三王。

**植璧秉珪，乃告大王、王季、文王。**

傳 璧以禮神。植，置也，置於三王之坐。周公秉桓珪以爲贄。告謂祝辭。

**史乃冊，祝曰：「惟爾元孫某，遘厲虐疾。**

傳 史爲冊書，祝辭也。元孫，武王。某，名。臣諱君，故曰某。厲，危。虐，暴也。

**若爾三王，是有丕子之責于天，以旦代某之身。**

傳 大子之責，謂疾不可救於天，則當以旦代之。死生有命，不可請代，聖人敘臣子之心，以垂世教。

**予仁若考，能多材多藝，能事鬼神。**

傳 我周公仁能順父，又多材多藝，能事鬼神。言可以代武王之意。

**乃元孫不若旦多材多藝，不能事鬼神。乃命于帝庭，敷佑四方。**

傳 汝元孫受命於天庭爲天子，布其德教，以佑助四方。言不可以死。

**用能定爾子孫于下地，四方之民，罔不祗畏。**

傳 言武王用受命帝庭之故，能定先人子孫於天下，四方之民無不敬畏。

**嗚呼！無墜天之降寶命，我先王亦永有依歸。**

傳 嘆惜武王，言不救則墜天之寶命，救之則先王長有依歸。

**今我即命于元龜，**

傳 就受三王之命於大龜，卜知吉兇。

**爾之許我，我其以璧與珪歸俟爾命。**

傳 許謂疾瘳。待命，當以事神。

**爾不許我，我乃屏璧與珪。**

不許謂不愈也。屏，藏也，言不得事神。

**乃卜三龜，一習吉。**

傳 習，因也。以三王之龜卜，一相因而吉。

**啓籥見書，乃並是吉。**

傳 三兆既同吉，開籥見占兆書，乃亦並是吉。

**公曰：「體，王其罔害。**

傳 公視兆曰：「如此兆體，王其無害。」言必愈。

**予小子新命于三王，惟永終是圖。**

傳 周公言，我小子新受三王之命，武王惟長終是謀周之道。

**茲攸俟，能念予一人。」**

傳 言武王愈，此所以待能念我天子事，成周道。

**公歸，乃納冊于金縢之匱中。王翼日乃瘳。**

傳 從壇歸。翼，明。瘳，差也。

**武王既喪，管叔及其羣弟乃流言于國，**

傳 武王死，周公攝政，其弟管叔及蔡叔、霍叔乃放言於國，以誣周公，以惑成王。

**曰：「公將不利于孺子。」**

傳 三叔以周公大聖，有次立之勢，遂生流言。孺，稚也。稚子，成王。

**周公乃告二公曰：「我之弗辟，我無以告我先王。」**

傳 辟，法也。告召公、太公，言我不以法法三叔，則我無以成周道告我先王。

**周公居東二年，則罪人斯得。**

傳 周公既告二公，遂東征之，二年之中，罪人此得。

**于後，公乃爲詩以貽王，名之曰《鴟鸮》。王亦未敢誚公。**

傳 成王信流言而疑周公，故周公既誅三監，而作詩解所以宜誅之意以遺王，王猶未悟，故欲讓公而未敢。

**秋，大熟，未獲，天大雷電以風，**

傳 二年秋也。蒙，恆風若，雷以威之，故有風雷之異。

**禾盡偃，大木斯拔，邦人大恐。**

傳 風災所及，邦人皆大恐。

**王與大夫盡弁，以啓金縢之書，**

傳 皮弁質服以應天。

**乃得周公所自以爲功代武王之說。**

傳 所藏請命冊書本。

**二公及王乃問諸史與百執事，**

傳 二公倡王啓之，故先見書。史、百執事皆從周公請命。

**對曰：「信。噫！公命我勿敢言。」**

傳 史、百執事言信有此事，周公使我勿道，今言之則負周公。噫，恨辭。

**王執書以泣，曰：「其勿穆卜。**

傳 本欲敬卜吉兇，今天意可知，故止之。

**昔公勤勞王家，惟予沖人弗及知。**

傳 言己童幼，不及知周公昔日忠勤。

**今天動威，以彰周公之德，**

傳 發雷風之威以明周公之聖德。

**惟朕小子其新逆，我國家禮亦宜之。」**

傳 周公以成王未寤，故留東未還，改過自新，遣使者迎之，亦國家禮有德之宜。

**王出郊，天乃雨，反風，禾則盡起。**

傳 郊以玉幣謝天，天即反風起禾，明郊之是。

**二公命邦人，凡大木所偃，盡起而築之。歲則大熟。**

傳 木有偃拔，起而立之，築有其根。桑果無虧，百穀豐熟，周公之德。此已上《大誥》後，因武王喪並見之。

**武王崩，三監及淮夷叛，**

傳 三監，管、蔡、商。淮夷徐奄之屬皆叛周。

**周公相成王，將黜殷，作《大誥》。**

傳 相謂攝政。黜，絕也。將以誅叛者之義大誥天下。

**《大誥》**

傳 陳大道以誥天下，遂以名篇。

**王若曰：「猷！大誥爾多邦，越爾禦事。**

傳 周公稱成王命，順大道以誥天下眾國，及於禦治事者盡及之。

**弗吊，天降割于我家不少。**

傳 言周道不至，故天下兇害於我家不少。謂三監淮夷並作難。

**延洪惟我幼沖人，**

傳 兇害延大，惟累我幼童人。成王言其不可不誅之意。

**嗣無疆大歷服。弗造哲，迪民康，**

傳 言子孫承繼祖考無窮大數，服行其政，而不能爲智道以安人，故使叛。先自責。

**矧曰其有能格知天命？**

傳 安人且猶不能，況其有能至知天命者乎？

**已！予惟小子，若涉淵水，予惟往求朕攸濟。**

傳 已，發端嘆辭也。我惟小子，承先人之業，若涉淵水，往求我所以濟渡。言祗懼。

**敷賁敷前人受命，茲不忘大功。**

傳 前人，文武也。我求濟渡，在布行大道，在布陳文武受命，在此不忘大功。言任重。

**予不敢閉于天降威用。**

傳 天下威用，謂誅惡也。言我不敢閉絕天所下威用而不行，將欲伐四國。

**寧王遺我大寶龜，紹天明即命。**

傳 安天下之王，謂文王也。遺我大寶龜，疑則卜之，以繼天明，就其命而行之。言卜不可違。

**曰：『有大艱于西土，西土人亦不靜，越茲蠢。』**

傳 曰，語更端也。四國作大難於京師，西土人亦不安，於此蠢動。

**殷小腆，誕敢紀其敘。**

傳 言殷後小腆腆之祿父，大敢紀其王業，欲復之。

**天降威，知我國有疵，**

傳 天下威，謂三叔流言，故祿父知我周國有疵病。

**曰：『予復。』反鄙我周邦。**

傳 祿父言我殷當復，欺惑東國人，令不安，反鄙易我周家。道其罪無狀。

**今蠢，今翼日，民獻有十夫，予翼以于敉寧武圖功。**

傳 今天下蠢動，今之明日，四國人賢者有十夫來翼佐我周，用撫安武事，謀立其功。言人事先應。

**我有大事休，朕卜並吉。**

傳 大事，戎事也。人謀既從，卜又並吉，所以爲美。

**「肆予告我友邦君，越尹氏、庶士禦事，**

傳 以美，故告我友國諸侯，及於正官尹氏卿大夫、眾士禦治事者。言謀及之。

**曰：『予得吉卜，予惟以爾庶邦，于伐殷逋播臣。』**

傳 用汝眾國，往伐殷逋亡之臣。謂祿父。

**爾庶邦君，越庶士禦事，罔不反曰：『艱大。』**

傳 汝眾國上下無不反曰：「征伐四國爲大難。」敘其情以戒之。

**民不靜，亦惟在王宮邦君室。**

傳 言四國不安，亦在天子諸侯教化之過。自責不能綏近以及遠。

**越予小子，考翼不可征，王害不違卜。**

於我小子先卜敬成周道，若謂今四國不可征，則王室有害，故宜從卜。

**肆予沖人永思艱，曰，嗚呼！允蠢鰥寡，哀哉！**

傳 故我童人成王長思此難而嘆曰：「信蠢動天下，使無妻無夫者受其害，可哀哉！」

**予造天役，遺大投艱于朕身。**

傳 我周家爲天下役事，遺我甚大，投此艱難於我身。言不得已。

**越予沖人，不卬自恤。義爾邦君，越爾多士、尹氏禦事，**

傳 言征四國，於我童人不惟自憂而已，乃欲施義於汝胤國君臣上下至禦治事者。

**綏予曰：『無毖于恤。不可不成乃寧考圖功。』**

傳 汝眾國君臣，當安勉我曰：「無勞於憂，不可不成汝寧祖聖考文武所謀之功。」責其以善言之助。

**已！予惟小子，不敢替上帝命。**

傳 不敢廢天命，言卜吉當必征之。

**天休于寧王，興我小邦周，寧王惟卜用，克綏受茲命。**

傳 言天美文王興周者，以文王惟卜之用，故能安受此天命。明卜宜用。

**今天其相民，矧亦惟卜用。**

傳 人獻十夫，是天助民，況亦用卜乎？吉可知矣。亦亦文王。

**嗚呼！天明畏，弼我丕丕基。」**

傳 嘆天之明德可畏，輔成我大大之基業。言卜不可違也。

**王曰：「爾惟舊人，爾丕克遠省，爾知寧王若勤哉！**

傳 特命久老之人，知文王故事者，大能遠省識古事，汝知文王若彼之勤勞哉！目所親見，法之又明。

**天閟毖我成功所，予不敢不極卒寧王圖事。**

傳 閟，慎也。言天慎勞我周家成功所在，我不敢不極盡文王所謀之事。謂致太平。

**肆予大化誘我友邦君，**

傳 我欲極盡文王所謀，故大化天下，道我友國諸侯。

**天棐忱辭，其考我民，**

傳 言我周家有大化誠辭，爲天所輔，其成我民矣。

**予曷其不于前寧人圖功攸終？**

傳 我何其不於前文王安人之道、謀立其功所終乎？

**天亦惟用勤毖我民，若有疾，**

傳 天亦勞慎我民欲安之，如人有疾，欲已去之。

**予曷敢不于前寧人攸受休畢？」**

天欲安民，我何敢不於前文王所受美命終畢之？

**王曰：「若昔朕其逝，朕言艱日思。**

傳 順古道，我其往東征矣。我所言國家之難備矣，日思念之。

**若考作室，既厎法，厥子乃弗肯堂，矧肯構？**

傳 以作室喻治政也。父已致法，子乃不肯爲堂基，況肯構立屋乎？不爲其易，則難者可知。

**厥父菑，厥子乃弗肯播，矧肯獲？**

傳 又以農喻。其父已菑耕其田，其子乃不肯播種，況肯收獲乎？

**厥考翼，其肯曰：『予有後，弗棄基？』**

傳 其父敬事創業，而子不能繼成其功，其肯言我有後，不棄我基業乎？今不正，是棄之。

**肆予曷敢不越卬敉寧王大命？**

傳 作室農人，猶惡棄基，故我何敢不於今日撫循文王大命以征逆乎？

**若兄考，乃有友伐厥子，民養其勸弗救。」**

若兄弟父子之家，乃有朋友來伐其子，民養其勸不救者，以子惡故。以此四國將誅而無救者，罪大故。

**王曰：「嗚呼！肆哉！爾庶邦君，越爾禦事。**

傳 嘆今伐四國必克之故，以告諸侯及臣下禦治事者。

**爽邦由哲，亦惟十人，迪知上帝命。**

傳 言其故，有明國事、用智道十人蹈知天命。謂人獻十夫來佐周。

**越天棐忱，爾時罔敢易法，矧今天降戾于周邦？**

傳 於天輔誠，汝天下是知無敢易天法，況今天下罪於周，使四國叛乎？

**惟大艱人，誕鄰胥伐于厥室，爾亦不知天命不易。**

傳 惟大爲難之人，謂三叔也。大近相伐於其室家，謂叛逆也。若不早誅汝，天下亦不知天命之不易也。

**予永念曰，天惟喪殷，若穡夫，予曷敢不終朕畝？**

傳 稼穡之夫，除草養苗。我長念天亡殷惡主，亦猶是矣。我何敢不順天，終竟我壟畝乎？言當滅殷。

**天亦惟休于前寧人，予曷其極卜，敢弗于從？**

傳 天亦惟美於文王受命，我何其極卜法，敢不於從？言必從也。

**率寧人有指疆土，矧今卜並吉？**

傳 循文王所有指意以安疆土則善矣，況今卜並吉乎？言不可不從。

**肆朕誕以爾東征。天命不僣，卜陳惟若茲。」**

以卜吉之故，大以汝眾東征四國。天命不僣差，卜兆陳列惟若此吉，必克之，不可不勉。

**成王既黜殷命，殺武庚，**

傳 一名祿父。

**命微子啓代殷後，**

傳 啓知紂必亡而奔周，命爲宋公，爲湯後。

**作《微子之命》。**

封命之書。

**微子之命**

稱其本爵以名篇。

**王若曰：「猷！殷王元子，**

傳 微子，帝乙元子，故順道本而稱之。

**惟稽古，崇德象賢。**

傳 惟考古典，有尊德象賢之義。言今法之。

**統承先王，修其禮物，**

傳 言二王之後，各修其典禮，正朔服色，與時王並通三統。

**作賓于王家，與國咸休，永世無窮。**

傳 爲時王賓客，與時皆美，長世無竟。

**嗚呼！乃祖成湯，克齊聖廣淵，**

傳 言汝祖成湯能齊德聖達廣大深遠，澤流後世。

**皇天眷佑，誕受厥命。**

傳 大天眷顧湯，佑助之，大受其命。謂天命。

**撫民以寬，除其邪虐，**

傳 撫民以寬政，放桀邪虐。湯之德。

**功加于時，德垂後裔。**

傳 言湯立功加於當時，德澤垂及後世。裔，末也。

**爾惟踐修厥猷，舊有令聞，**

傳 汝微子，言能踐湯德，久有善譽，昭聞遠近。

**恪慎克孝，肅恭神人。予嘉乃德，曰篤不忘。**

傳 言微子敬慎能孝，嚴恭神人，故我善汝德，謂厚不可忘。

**上帝時歆，下民祗協，庸建爾于上公，尹茲東夏。**

傳 孝恭之人，祭祀則神歆享，施令則人敬和，用是封立汝於上公之位，正此東方華夏之國。宋在京師東。

**欽哉！往敷乃訓，慎乃服命，率由典常，以蕃王室。**

敬哉，敬其爲君之德。往臨人布汝教訓，慎汝祖服命數，循用舊典，無失其常，以蕃屏周室。戒之。

**弘乃烈祖，律乃有民，永綏厥位，毗予一人。**

傳 大汝烈祖成湯之道，以法度齊汝所有之人，則長安其位，以輔我一人。言上下同榮慶。

**世世享德，萬邦作式，**

傳 言微子累世享德，不忝厥祖，雖同公侯，而特爲萬國法式。

**俾我有周無斁。**

傳 汝世世享德，則使我有周好汝無厭。

**嗚呼！往哉惟休，無替朕命。」**

傳 嘆其德，遣往之國。言當惟爲美政，無廢我命。

**唐叔得禾，異畝同穎，**

傳 唐叔，成王母弟。食邑內得異禾也。畝，壟。穎，穗也。禾各生一壟而合爲一穗。

**獻諸天子。**

傳 拔而貢之。

**王命唐叔歸周公于東，**

傳 異畝同穎，天下和同之象，周公之德所致。周公東征未還，故命唐叔以禾歸周公。唐叔後封晉。

**作《歸禾》。**

亡。

**周公既得命禾，旅天子之命，**

傳 已得唐叔之禾，遂陳成王歸禾之命，而推美成王。善則稱君。

**作《嘉禾》。**

天下和同，政之善者，故周公作書以「嘉禾」名篇告天下。亡。

**成王既伐管叔、蔡叔，**

傳 滅三監。

**以殷餘民封康叔，**

傳 以三監之民國康叔爲衛侯，周公懲其數叛，故使賢母弟主之。

**康誥**

傳 命康叔之誥。康，圻內國名。叔，封字。

**惟三月哉生魄，**

傳 周公攝政七年三月。始生魄，月十六日，明消而魄生。

**周公初基，作新大邑于東國洛，四方民大和會。**

傳 初造基，建作王城大都邑於東國洛汭，居天下上中，四方之民大和悅而集會。

**侯、甸、男邦、采、衛，百工播民和，見士于周。**

傳 此五服諸侯，服五百里。侯服去王城千里，甸服千五百里，男服去王城二千里，采服二千五百里，衛服三千里，與《禹貢》異制。五服之百官，播率其民和悅，並見即事於周。

**周公咸勤，乃洪大誥治。**

傳 周公皆勞勉五服之，人遂乃因大封命，大誥以治道。

**王若曰：「孟侯，朕其弟，小子封。**

傳 周公稱成王命，順康叔之德，命爲孟侯。孟，長也。五侯之長，謂方伯，使康叔爲之。言王使我命其弟封。封，康叔名。稱小子，明當受教訓。

**惟乃丕顯考文王，克明德慎罰，**

傳 惟汝大明父文王，能顯用俊德，慎去刑罰，以爲教首。

**不敢侮鰥寡，庸庸，祇祇，威威，顯民。**

傳 惠恤窮民，不慢鰥夫寡婦，用可用，敬可敬，刑可刑，明此道以示民。

**用肇造我區夏，越我一二邦以修。**

傳 用此明德慎罰之道，始爲政於我區域諸夏，故於我一二邦皆以修治。

**我西土惟時怙冒，聞于上帝，帝休。**

傳 我西土岐周，惟是怙恃文王之道，故其政教冒被四表，上聞於天，天美其治。

**天乃大命文王，殪戎殷，誕受厥命，**

傳 天美文王，乃大命之殺兵殷，大受其王命。謂三分天下有其二，以授武王。

**越厥邦厥民，惟時敘。**

傳 於其國，於其民，惟是次序，皆文王教。

**乃寡兄勖，肆汝小子封，在茲東土。」**

傳 汝寡有之兄武王，勉行文王之道，故汝小子封得在此東土爲諸侯。

**王曰：「嗚呼！封，汝念哉！**

傳 念我所以告汝之言。

**今民將在祇遹乃文考，紹聞衣德言。**

傳 今治民將在敬循汝文德之父，繼其所聞，服行其德言，以爲政教。

**往敷求于殷先哲王，用保乂民。**

傳 汝往之國，當布求殷先智王之道，用安治民。

**汝丕遠惟商耇成人，宅心知訓。**

傳 汝當大遠求商家耇老成人之道，常以居心，則知訓民。

**別求聞由古先哲王，用康保民。**

傳 又當別求所聞父兄用古先智王之道，用其安者以安民。

**弘于天，若德裕乃身，不廢在王命。」**

大於天，爲順德，則不見廢，常在王命。

**王曰：「嗚呼！小子封，恫瘝乃身，敬哉！**

傳 恫，痛。瘝，病。治民務除惡政，當如痛病在汝身欲去之，敬行我言。

**天畏棐忱，民情大可見，小人難保。**

傳 天德可畏，以其輔誠。人情大可見，以小人難安。

**往盡乃心，無康好逸豫，乃其乂民。**

傳 往當盡汝心爲政，無自安好逸豫寬身，其乃治民。

**我聞曰：『怨不在大，亦不在小，惠不惠，懋不懋。』**

傳 不在大，起於小；不在小，小至於大。言怨不可爲，故當使不順者順，不勉者勉。

**已！汝惟小子，乃服惟弘王，應保殷民，**

傳 已乎！汝惟小子，乃當服行德政，惟弘大王道，上以應天，下以安我所受殷之民眾。

**亦惟助王宅天命，作新民。」**

弘王道，安殷民，亦所以惟助王者居順天命，爲民日新之教。

**王曰：「嗚呼！封，敬明乃罰。**

傳 嘆而敕之，凡行刑罰，汝必敬明之。欲其重慎。

**人有小罪，非眚，乃惟終，自作不典，式爾，**

傳 小罪非過失，乃惟終身行之，自爲不常，用犯汝。

**有厥罪小，乃不可不殺。乃有大罪，非終，乃惟眚災，適爾，既道極厥辜，時乃不可殺。」**

傳 汝盡聽訟之理以極其罪，是人所犯，亦不可殺，當以罰宥論之。

**王曰：「嗚呼！封，有敘，時乃大明服，**

傳 嘆政教有次敘，是乃治理大明，則民服。

**惟民其敕懋和。**

傳 民既服化，乃其自敕正勉爲和。

**若有疾，惟民其畢棄咎。**

傳 化惡爲善，如欲去疾，治之以理，則惟民其盡棄惡修善。

**若保赤子，惟民其康乂。**

傳 愛養紉宴安孩兒赤子，不失其欲，惟民其皆安治。

**非汝封刑人殺人，**

傳 言得刑殺罪人。

**無或刑人殺人。**

傳 無以得刑殺人，而有妄刑殺非辜者。

**非汝封又曰劓刵人，**

傳 劓，截鼻。刵，截耳。刑之輕者，亦言所得行。

**無或劓刵人。」**

所以舉輕以戒，爲人輕行之。

**王曰：「外事，汝陳時臬，司師，茲殷罰有倫。」**

傳 言外土諸侯奉王事，汝當布陳是法，司牧其眾，及此殷家刑罰有倫理者兼用之。

**又曰：「要囚，服念五六日，至于旬時，丕蔽要囚。」**

傳 要囚，謂察其要辭以斷獄。既得其辭，服膺思念五六日，至於十日，至於三月，乃大斷之。言必反覆思念，重刑之至也。

**王曰：「汝陳時臬事，罰蔽殷彜，**

傳 陳是法事，其刑罰斷獄，用殷家常法，謂典刑故事。

**用其義刑義殺，勿庸以次汝封。**

傳 義，宜也。用舊法典刑，宜於時世者以刑殺，勿庸以就汝封之心所安。

**乃汝盡遜曰時敘，惟曰未有遜事。**

傳 乃使汝所行盡順，曰是有次敘，惟當自謂未有順事，君子將興，自以爲不足。

**已！汝惟小子，未其有若汝封之心，朕心朕德惟乃知。**

傳 已乎！他人未其有若汝封之心。言汝心最善，我心我德惟汝所知。欲其明成王所以命已之款心。

**凡民自得罪，寇攘姦宄，殺越人于貨，**

傳 凡民用得罪，爲寇盜攘竊姦宄，殺人顛越人，於是以取貨利。

**暋不畏死，罔弗憝。」**

傳 暋，強也。自強爲惡而不畏死，人無不惡之者，言當消絕之。

**王曰：「封，元惡大憝，矧惟不孝不友？**

傳 大惡之人猶爲人所大惡，況不善父母，不友兄弟者乎？言人之罪惡，莫大於不孝不友。

**子弗祇服厥父事，大傷厥考心。**

傳 爲人子不能敬身服行父道，而怠忽其業，大傷其父心，是不孝。

**于父不能字厥子，乃疾厥子。**

傳 於爲人父不能字愛其子，乃疾惡其子，是不慈。

**于弟弗念天顯，乃弗克恭厥兄。**

傳 於爲人弟不念天之明道，乃不能恭事其兄，是不恭。

**兄亦不念鞠子哀，大不友于弟。**

傳 爲人兄亦不念稚子之可哀，大不篤友於弟，是不友。

**惟吊茲，不于我政人得罪，**

傳 惟人至此不孝、不慈、弗友、不恭，不於我執政之人得罪乎？道教不至所致。

**天惟與我民彜大湣亂。**

傳 天與我民五常，使父義、母慈、兄友、弟恭、子孝，而廢棄不行，是大滅亂天道。

**曰，乃其速由文王作罰，刑茲無赦。**

言當速用文王所作違教之罰，刑此亂五常者，無得赦。

**不率大戛，矧惟外庶子訓人？**

傳 戛，常也。凡民不循大常之教，猶刑之無赦，況在外掌眾子之官主訓民者而親犯乎？

**惟厥正人，越小臣諸節。**

傳 惟其正官之人，於小臣諸有符節之吏，及外庶子，其有不循大常者，則亦在無赦之科。

**乃別播敷，造民大譽，弗念弗庸，瘝厥君，時乃引惡惟朕憝。**

傳 汝今往之國，當分別播布德教，以立民大善之譽。若不念我言、不用我法者，病其君道，是汝長惡，惟我亦惡汝。

**已！汝乃其速由茲義率殺，亦惟君惟長。**

傳 汝乃其速用此典刑宜於時世者，循理以刑殺，則亦惟君長之正道。

**不能厥家人，越厥小臣外正，惟威惟虐，大放王命，乃非德用乂。**

傳 爲人君長而不能治其家人之道，則於其小臣外正官之吏，並爲威虐，大放棄王命，乃由非德用治之故。

**汝亦罔不克敬典，乃由裕民，惟文王之敬忌。**

傳 常事人之所輕，故戒以無不能敬常。汝用寬民之道，當惟念文王之所敬思而法之。

**乃裕民，曰：『我惟有及。』則予一人以懌。」**

傳 汝行寬民之政，曰：「我惟有及於古。」則我一人以此悅懌汝德。

**王曰：「封，爽惟民，迪吉康，**

傳 明惟治民之道而善安之。

**我時其惟殷先哲王德，用康乂民，作求。**

傳 我是其惟殷先智王之德，用安治民，爲求等。

**矧今民罔迪不適，不迪則罔政在厥邦。」**

治民乃欲求等殷先智王，況今民無道不之。言從教也。不以道訓之，則無善政在其國。

**王曰：「封，予惟不可不監，告汝德之說于罰之行。**

傳 我惟不可不監視古義，告汝施德之說於罰之所行。欲其勤德慎刑。

**今惟民不靜，未戾厥心，迪屢未同，**

傳 假令今天下民不安，未定其心，於周教道屢數而未和同。設事之言。

**爽惟天其罰殛我，我其不怨。**

傳 明惟天其以民不安罰誅我，我其不怨天。汝不治，我罰汝，汝亦不可怨我。

**惟厥罪無在大，亦無在多，矧曰其尚顯聞于天？」**

民之不安，雖小邑少民，猶有罰誅，不在多大，況曰不慎罰，明聞於天者乎？言罪大。

**王曰：「嗚呼！封，敬哉！無作怨，勿用非謀非彜。**

傳 言當修己以敬，無爲可怨之事，勿用非善謀、非常法。

**蔽時忱，丕則敏德，**

傳 斷行是誠道，大法敏德，信則人任焉，敏則有功。

**用康乃心，顧乃德，遠乃猷，**

傳 用是誠道安汝心，顧省汝德，無令有非，遠汝謀，思爲長久。

**裕乃以民寧，不汝瑕殄。」**

行寬政乃以民安，則我不汝罪過，不絕亡汝。

**王曰：「嗚呼！肆汝小子封，惟命不于常，**

傳 以民安則不絕亡汝，故當念天命之不於常，汝行善則得之，行惡則失之。

**汝念哉！無我殄。**

傳 無絕棄我言而不念。

**享，明乃服命，**

傳 享有國土，當明汝所服行之命令，使可則。

**高乃聽，用康乂民。」**

高汝聽，聽先王道德之言，以安治民。

**王若曰：「往哉！封，勿替敬典，**

傳 汝往之國，勿廢所宜敬之常法。

**聽朕告汝，乃以殷民世享。」**

順從我所告之言，即汝乃以殷民世世享國，福流後世。

**酒誥**

傳 康叔監殷民。殷民化紂嗜酒，故以戒酒誥。

**王若曰：「明大命于妹邦。**

傳 周公以成王命誥康叔，順其事而言之，欲令明施大教命於妹國。妹，地名，紂所都朝歌以北是。

**乃穆考文王，肇國在西土。**

傳 父昭子穆，文王弟稱穆，將言始國在西土。西土，岐周之政。

**厥誥毖庶邦庶士越少正、禦事，朝夕曰：『祀茲酒。』**

傳 文王其所告慎眾國眾士於少正官、禦治事吏，朝夕敕之：「惟祭祀而用此酒，不常飲。」

**惟天降命，肇我民，惟元祀。**

傳 惟天下教命，始令我民知作酒者，惟爲祭祀。

**天降威，我民用大亂喪德，亦罔非酒惟行。**

傳 天下威罰，使民亂德，亦無非以酒爲行者。言酒本爲祭祀，亦爲亂行。

**越小大邦用喪，亦罔非酒惟辜。**

於小大之國所用喪亡，亦無不以酒爲罪也。

**文王誥教小子有正有事，無彜酒。**

傳 小子，民之子孫也。正官治事，謂下羣吏。教之皆無常飲酒。

**越庶國，飲惟祀，德將無醉。**

傳 於所治眾國，飲酒惟當因祭祀，以德自將，無令至醉。

**惟曰我民迪小子，惟土物愛，厥心臧。**

傳 文王化我民，教道子孫，惟土地所生之物皆愛惜之，則其心善。

**聰聽祖考之彜訓，越小大德，小子惟一。**

言子孫皆聰聽父祖之常教，於小大之人皆念德，則子孫惟專一。

**妹土嗣爾股肱純，其藝黍稷，奔走事厥考厥長。**

傳 今往當使妹土之人繼汝股肱之教，爲純一之行，其當勤種黍稷，奔走事其父兄。

**肇牽車牛，遠服賈，用孝養厥父母。**

傳 農功既畢，始牽車牛，載其所有，求易所無，遠行賈賣，用其所得珍異孝養其父母。

**厥父母慶，自洗腆，致用酒。**

傳 其父母善子之行，子乃自絜厚，致用酒養也。

**庶士有正越庶伯君子，其爾典聽朕教。**

傳 眾伯君子、長官大夫、統庶士有正者，其汝常聽我教，勿違犯。

**爾大克羞耇惟君，爾乃飲食醉飽。**

傳 汝大能進老成人之道，則爲君矣。如此汝乃飲食醉飽之道。先戒羣吏以聽教，次戒康叔以君義。

**丕惟曰，爾克永觀省，作稽中德。**

傳 我大惟教汝曰，汝能長觀省古道，爲考中正之德，則君道成矣。

**爾尚克羞饋祀，爾乃自介用逸。**

傳 能考中德，則汝庶幾能進饋祀於祖考矣。能進饋祀，則汝乃能自大用逸之道。

**茲乃允惟王正事之臣，**

傳 汝能以進老成人爲醉飽，考中德爲用逸，則此乃信任王者正事之大臣。

**茲亦惟天若元德，永不忘在王家。」**

言此非但正事之臣，亦惟天順其大德而佑之，長不見忘在王家。

**王曰：「封，我西土棐徂邦君、禦事、小子，尚克用文王教，不腆于酒。**

傳 我文王在西土，輔訓往日國君及禦治事者、下民子孫，皆庶幾能用上教，不厚於酒。言不常飲。

**故我至于今克受殷之命。」**

以不厚於酒，故我周家至於今能受殷王之命。

**王曰：「封，我聞惟曰，在昔殷先哲王，迪畏天，顯小民，**

傳 聞之於古。殷先智王，謂湯蹈道畏天，明著小民。

**經德秉哲，自成湯咸至于帝乙，成王畏相。**

傳 能常德持智，從湯至帝乙中間之王猶保成其王道，畏敬輔相之臣，不敢爲非。

**惟禦事厥棐有恭，不敢自暇自逸，**

傳 惟殷禦治事之臣，其輔佐畏相之君，有恭敬之德，不敢自寬暇，自逸豫。

**矧曰其敢崇飲？**

傳 崇，聚也。自假自逸猶不敢，況敢聚會飲酒乎？明無也。

**越在外服，侯、甸、男、衛邦伯，**

傳 於在外國侯服、甸服、男服、衛服國伯諸侯之長。言皆化湯畏相之德。

**越在內服，百僚庶尹惟亞惟服宗工，**

傳 於在內服治事百官眾正及次大夫服事尊官，亦不自逸。

**越百姓里居，**

傳 於百官族姓及卿大夫致仕居田裏者。

**罔敢湎于酒。不惟不敢，亦不暇。**

傳 自外服至里居，皆無敢沈湎於酒。非徒不敢，志在助君敬法，亦不暇飲酒。

**惟助成王德顯，越尹人祇辟。**

傳 所以不暇飲酒，惟助其君成王道，明其德於正人之道，必正身敬法，其身正，不令而行。

**我聞亦惟曰，在今後嗣王酣身，**

傳 嗣王，紂也。酣樂其身，不憂政事。

**厥命罔顯于民，祇保越怨不易。**

傳 言紂暴虐，施其政令於民，無顯明之德，所敬所安，皆在於怨，不可變易。

**誕惟厥縱淫泆于非彜，用燕喪威儀，民罔不衋傷心。**

傳 紂大惟其縱淫泆於非常，用燕安喪其威儀，民無不衋然痛傷其心。

**惟荒腆于酒，不惟自息乃逸，**

傳 言紂大厚於酒，晝夜不念自息，乃過差。

**厥心疾很，不克畏死。**

傳 紂疾很其心，不能畏死。言無忌憚。

**辜在商邑，越殷國滅無罹。**

傳 紂聚罪人在都邑而任之，於殷國滅亡無憂懼。

**弗惟德馨香，祀登聞于天，誕惟民怨。**

傳 紂不念發聞其德，使祀見享，升聞於天，大行淫虐，惟爲民所怨咎。

**庶羣自酒，腥聞在上，故天降喪于殷，罔愛于殷，惟逸。**

傳 紂眾羣臣用酒沈荒，腥穢聞在上天，故天下喪亡於殷，無愛於殷，惟以紂奢逸故。

**天非虐，惟民自速辜。」**

言凡爲天所亡，天非虐民，惟民行惡自召罪。

**王曰：「封，予不惟若茲多誥。**

傳 我不惟若此多誥汝，我親行之。

**古人有言曰：『人無于水監，當于民監。』**

傳 古賢聖有言，人無於水監，當於民監。視水見己形，視民行事見吉兇。

**今惟殷墜厥命，我其可不大監撫于時？**

今惟殷紂無道，墜失天命，我其可不大視此爲戒，撫安天下於是？

**予惟曰，汝劼毖殷獻臣，**

傳 劼，固也。我惟告汝曰，汝當固慎殷之善臣信用之。

**侯、甸、男、衛，矧太史友，內史友？**

傳 侯、甸、男、衛之國當慎接之，況太史、內史掌國典法所賓友乎？

**越獻臣百宗工，矧惟爾事服休服采？**

傳 於善臣百尊官不可不慎，況汝身事服行美道，服事治民乎？

**矧惟若疇圻父，薄違農父？**

傳 圻父，司馬。農父，司徒。身事且宜敬慎，況所順疇咨之司馬乎？況能迫回萬民之司徒乎？言任大。

**若保宏父，定辟，矧汝剛制于酒？**

傳 宏，大也。宏父，司空。當順安之。司馬、司徒、司空，列國諸侯三卿，慎擇其人而任之，則君道定，況汝剛斷於酒乎？

**厥或誥曰：『羣飲。』汝勿佚。**

傳 具有誥汝曰：「民羣聚飲酒。」不用上命，則汝收捕之，勿令失也。

**盡執拘以歸于周，予其殺。**

傳 盡執拘羣飲酒者以歸於京師，我其擇罪重者而殺之。

**又惟殷之迪諸臣，惟工乃湎于酒，勿庸殺之，**

傳 又惟殷家蹈惡俗諸臣，惟眾官化紂日久，乃沈湎於酒，勿用法殺之。

**姑惟教之，有斯明享。**

傳 以其漸染惡俗，故必三申法令，且惟教之，則汝有此明訓以享國。

**乃不用我教辭，惟我一人弗恤，弗蠲乃事，時同于殺。」**

汝若忽怠不用我教辭，惟我一人不憂汝，乃不潔汝政事，是汝同於見殺之罪。

**王曰：「封，汝典聽朕毖，**

傳 汝當常聽念我所慎而篤行之。

**勿辯乃司民湎于酒。」**

辯，使也。勿使汝主民之吏湎於酒。言當正身以帥民。

**梓材**

傳 告康叔以爲政之道，亦如梓人治材。

**王曰：「封，以厥庶民暨厥臣，達大家，**

傳 言當用其眾人之賢者與其小臣之良者，以通達卿大夫及都家之政於國。

**以厥臣達王，惟邦君。**

傳 汝當信用其臣以通王教於民。言通民事於國，通王教於民，惟乃國君之道。

**汝若恆，越曰：『我有師師。』**

傳 汝惟君道使順常，於是曰：「我有典常之師可師法。」

**司徒、司馬、司空、尹旅曰：『予罔厲殺人。』**

傳 言國之三卿、正官眾大夫皆順典常，而曰：「我無厲虐殺人之事。」如此則善矣。

**亦厥君先敬勞，肆徂厥敬勞。**

傳 亦其爲君之道，當先敬勞民，故汝往治民，必敬勞來之。

**肆往，姦宄殺人，歷人宥。**

傳 以民當敬勞之故，汝往之國，又當詳察姦宄之人及殺人賊，所過歷之人，有所寬宥，亦所以敬勞之。

**肆亦見厥君事，戕敗人宥。**

傳 聽訟折獄，當務從寬恕，故往治民，亦當見其爲君之事，察民以過誤殘敗人者，當寬宥之。

**王啓監，厥亂爲民。**

傳 言王者開置監官，其治爲民，不可不勉。

**曰：『無胥戕，無胥虐，至于敬寡，至于屬婦，合由以容。』**

傳 當教民無得相殘傷，相虐殺，至於敬養寡弱，至於存恤妾婦，和合其教，用大道以容之，無令見冤枉。

**王其效邦君，越禦事，厥命曷以。**

傳 王者其效實國君，及於禦治事者，知其教命所施何用，不可不勤。

**引養引恬，自古王若茲監，罔攸辟。」**

傳 能長養民，長安民，用古王道如此，監無所復罪，當務之。

**「惟曰，若稽田，既勤敷菑，惟其陳修，爲厥疆畎。**

傳 言爲君監民，惟若農夫之考田，已勞力布發之，惟其陳列修治，爲其疆畔畎壟，然後功成。以喻教化。

**若作室家，既勤垣墉，惟其塗塈茨。**

傳 如人爲室，家已勤立垣墻，惟其當塗既茨蓋之。

**若作梓材，既勤樸斫，惟其塗丹雘。**

傳 爲政之術，如梓人治材爲器，已勞力樸治斫削，惟其當塗以漆丹以朱而後成。以言教化亦須禮義然後治」。

**今王惟曰，先王既勤用明德，懷爲夾，**

傳 言文武已勤用明德，懷遠爲近，汝治國當法之。

**庶邦享，作兄弟，方來，亦既用明德。**

傳 眾國朝享於王，又親仁善鄰爲兄弟之國，方方皆來賓服，亦已奉用先王之明德。

**后式典集，庶邦丕享。**

傳 君天下能用常法，則和集眾國，大來朝享。

**皇天既付中國民，越厥疆土，于先王肆。**

傳 大天已付周家治中國民矣，能遠拓其界壤，則於先王之道遂大。

**王惟德用，和懌先後迷民，用懌先王受命。**

傳 今王惟用德，和悅先後天下迷愚之民。先後謂教訓，所以悅先王受命之義。

**已若茲監，惟曰欲至于萬年惟王，**

傳 爲監所行已如此所陳法，則我周家惟欲使至於萬年承奉王室。

**子子孫孫永保民。」**

又欲令其子孫累世長居國以安民。

**成王在豐，欲宅洛邑，**

傳 武王克商，遷九鼎於洛邑，欲以爲都，故成王居焉。

**使召公先相宅，**

傳 相所居而卜之，遂以陳戒。

**作《召誥》**

**召誥**

傳 召公以成王新即政，因相宅以作誥。

**惟二月既望，**

傳 周公攝政七年二月十五日，日月相望，因紀之。

**越六日乙未，王朝步自周，則至于豐。**

傳 於已望後六日，二十一日，成王朝行從鎬京，則至於豐，以遷都之事告文王廟。告文王，則告武王可知，以祖見考。

**惟太保先周公相宅。**

傳 太保，三公官名，召公也。召公於周公前相視洛居，周公後往。

**越若來三月，惟丙午。越三日戊申，太保朝至于洛，卜宅。**

傳 朏，明也，月三日明生之名。於順來三月丙午朏。於朏三日，三月五日，召公早朝至於洛邑，相卜所居。

**厥既得卜，則經營。**

傳 其已得吉卜，則經營規度城郭郊廟朝市之位處。

**越三日庚戌，太保乃以庶殷攻位于洛汭。越五日甲寅，位成。**

傳 於戊申三日庚戌，以眾殷之民治都邑之位於洛水北，今河南城也。於庚戌五日，所治之位皆成。言眾殷，本其所由來。

**若翼日乙卯，周公朝至于洛，**

傳 周公順位成之明日而朝至於洛汭。

**則達觀于新邑營。**

傳 周公通達觀新邑所營。言周遍。

**越三日丁巳，用牲于郊，牛二。**

傳 於乙卯三日，用牲告立郊位於天，以后稷配，故二牛。后稷貶於天，有羊豕。羊豕不見，可知。

**越翼日戊午，乃社于新邑，牛一，羊一，豕一。**

傳 告立社稷之位，用太牢也。共工氏子曰句龍，能平水土，祀以爲社。周祖后稷能殖百穀，祀以爲稷。社稷共牢。

**越七日甲子，周公乃朝用書，命庶殷侯、甸、男邦伯。**

傳 於戊午七日甲子，是時諸侯皆會，故周公乃昧爽以賦功屬役書，命眾殷侯、甸、男服之邦伯，使就功。邦伯，方伯，即州牧也。

**厥既命殷庶，庶殷丕作。**

傳 其已命殷眾，眾殷之民大作。言勸事。

**大保乃以庶邦冢君出取幣，乃復入，**

傳 諸侯公卿並覲於王，王與周公俱至，文不見王，無事。召公與諸侯出取幣，欲因大會顯周公。

**錫周公，曰：「拜手稽首，旅王若公。**

傳 召公以幣入，稱成王命錫周公，曰：「敢拜手稽首，陳王所宜順周公之事。」

**「誥告庶殷，越自乃禦事。**

傳 召公指戒成王，而以眾殷諸侯於自乃禦治事爲辭，謙也。諸侯在，故托焉。

**嗚呼！皇天上帝，改厥元子，茲大國殷之命。**

傳 嘆皇天改其大子，此大國殷之命。言紂雖爲天所大子，無道猶改之，言不可不慎。

**惟王受命，無疆惟休，亦無疆惟恤。**

傳 所以戒成王，天改殷命，惟王受之，乃無窮惟美，亦無窮惟當憂之。

**嗚呼！曷其奈何弗敬？**

傳 何其奈何不憂敬之？欲其行敬。

**天既遐終大邦殷之命，茲殷多先哲王在天，**

傳 言天己遠終殷命，此殷多先智王，精神在天不能救者，以紂不行敬故。

**越厥後王後民，茲服厥命。**

傳 於其後王後民，謂先智王之後繼世君臣。此服其命，言不忝。

**厥終智藏瘝在。**

傳 其終，後王之終，謂紂也。賢智隱藏，瘝病者在位，言無良臣。

**夫知保抱攜持厥婦子，以哀籲天，徂厥亡出執。**

傳 言困於虐政，夫知保抱其子，攜持其妻，以哀號呼天，告冤無辜，往其逃亡，出見執殺，無地自容，所以窮。

**嗚呼！天亦哀于四方民，其眷命用懋。**

傳 民哀呼天，天亦哀之，其顧視天下有德者，命用勉敬者爲民主。

**王其疾敬德，相古先民有夏。**

傳 言王當疾行敬德，視古先民有夏之王，以爲法戒之。

**天迪從子保，面稽天若，今時既墜厥命。**

傳 夏禹能敬德，天道從而子安之。禹亦面考天心而順之，今是桀棄禹之道，天已墜其王命。

**今相有殷，**

傳 次復觀有殷。

**天迪格保，面稽天若，**

傳 言天道所以至於保安湯者，亦如禹。

**今時既墜厥命。**

傳 墜其王命。

**今沖子嗣，則無遺壽耇。**

傳 童子，言成王少嗣位治政。無遺棄老成人之言，欲其法之。

**曰其稽我古人之德，矧曰其有能稽謀自天？**

傳 沖子成王其考行古人之德則善矣，況曰其有能考謀從天道乎？言至善。

**「嗚呼！有王雖小，元子哉！其丕能諴于小民，今休。**

傳 召公嘆曰：「有成王雖少，而大爲天所子，其大能和於小民，成今之美。」勉之。

**王不敢後用，顧畏于民碞。**

傳 王爲政當不敢後能用之士，必任之爲先。碞，僣也。又當顧畏於下民僣差禮義，能此二者，則德化立，美道成也。

**王來紹上帝，自服于土中。**

傳 言王今來居洛邑，繼天爲治，躬自服行教化於地勢正中。

**旦曰：『其作大邑，其自時配皇天。**

傳 稱周公言，其爲大邑於土中，其用是大邑，配上天而爲治。

**毖祀于上下，其自時中乂。**

傳 爲治當慎祀於天地，則其用是土中大致治。

**王厥有成命，治民今休。』**

傳 用是土中致治，則王其有天之成命，治民今獲太平之美。

**王先服殷禦事，比介于我有周禦事，**

傳 召公既述周公所言，又自陳己意，以終其戒。言當先服治殷家禦事之臣，使比近於我有周治事之臣，必和協，乃可一。

**節性，惟日其邁。**

傳 和比殷周之臣，時節其性，令不失中，則道化惟曰其行。

**王敬作所不可不敬德。**

傳 敬爲所不可不敬之德，則下敬奉其命矣。

**「我不可不監于有夏，亦不可不監于有殷。**

傳 言王當視夏殷，法其歷年，戒其不長。

**我不敢知曰，有夏服天命，惟有歷年。以能敬德，故多歷年數。**

傳 我不敢獨知，亦王所知。

**我不敢知曰，不其延，惟不敬厥德，乃早墜厥命。**

傳 言桀不謀長久，惟以不敬其德，故乃早墜失其王命，亦王所知。

**我不敢知曰，有殷受天命，惟有歷年。**

傳 夏言服，殷言受，明受而服行之，互相兼也。殷之賢王，猶夏之賢王，所以歷年，亦王所知。

**我不敢知曰，不其延，惟不敬厥德，乃早墜厥命。**

傳 紂早墜其命，猶桀不敬其德，亦王所知。

**今王嗣受厥命，我亦惟茲二國命，嗣若功。**

傳 其夏殷也，繼受其王命，亦惟當以此夏殷長短之命爲監戒，繼順其功德者而法則之。

**王乃初服。嗚呼！若生子，罔不在厥初生，自貽哲命。**

傳 言王新即政，始服行教化，當如子之初生，習爲善，則善矣。自遺智命，無不在其初生，爲政之道，亦猶是也。

**今天其命哲，命吉兇，命歷年。**

傳 今天制此三命，惟人所修。修敬德則有智，則常吉，則歷年，爲不敬德則愚兇不長。雖說之，其實在人。

**知今我初服，宅新邑，肆惟王其疾敬德。**

傳 天已知我王今初服政，居新邑洛都，故惟王其當疾行敬德。

**王其德之用，祈天永命。**

傳 言王當其德之用，求天長命以歷年。

**其惟王勿以小民淫用非彜，**

傳 勿用小民過用非常。欲其重民秉常。

**亦敢殄戮用乂民，**

傳 亦當果敢絕刑戮之道，用治民。戒以慎罰。

**若有功，其惟王位在德元。**

傳 順行禹湯所以成功，則其惟王居位在德之首。

**小民乃惟刑用于天下，越王顯。**

傳 王在德元，則小民乃惟用法於天下。言治政於王亦有光明。

**上下勤恤，其曰，我受天命，丕若有夏歷年，式勿替有殷歷年。**

傳 言當君臣勤憂敬德，曰，我受天命，大順有夏之多歷年，勿用廢有殷歷年，庶幾兼之。

**欲王以小民受天永命。」**

傳 我欲王用小民受天長命。言常有民。

**拜手稽首曰：「予小臣，敢以王之讎民百君子，**

傳 拜手，首至手。稽首，首至地。盡禮致敬，以入其言。言我小臣，謙辭。敢以王之匹民百君子，治民者非一人，言民在下，自上匹之。

**越友民，保受王威命明德。**

傳 言與匹民百君子，於友愛民者共安受王之威命，明德奉行之。

**王末有成命，王亦顯。**

傳 臣下安受王命，則王終有天成命，於王亦昭著。

**我非敢勤，惟恭奉幣，用供王能祈天永命。」**

傳 言我非敢獨勤而已，惟恭敬奉其幣帛，用供待王，能求天長命。將以慶王多福，必上下勤恤，乃與小民受天永命。

**召公既相宅，周公往營成周，使來告卜，**

傳 召公先相宅卜之，周公自後至，經營作之，遣使以所卜吉兆逆告成王。

**洛誥**

傳 既成洛邑，將致政成王，告以居洛之義。

**周公拜手稽首曰：「朕復子明辟。」**

傳 周公盡禮致敬，言我復還明君之政於子。子，成王。年二十成人，故必歸政而退老。

**王如弗敢及天基命定命，**

傳 如，往也。言王往日幼少，不敢及知天始命周家安定天下之命，故己攝。

**予乃胤保，大相東土，其基作民明辟。**

傳 我乃繼文武安天下之道，大相洛邑，其始爲民明君之治。

**予惟乙卯，朝至于洛師。**

傳 致政在冬，本其春來至洛眾，說始卜定都之意。

**我卜河朔黎水，我乃卜澗水東、瀍水西，惟洛食。**

傳 我使人卜河北黎水上，不吉。又卜澗瀍之間，南近洛，吉。今河南城也。卜必先墨畫龜，然後灼之，兆順食墨。

**我又卜瀍水東，亦惟洛食。伻來以圖及獻卜。」**

傳 今洛陽也。將定下都，遷殷頑民，故並卜之。遣使以所卜地圖及獻所卜吉兆，來告成王。

**王拜手稽首曰：「公不敢不敬天之休，來相宅，其作周匹休。**

傳 成王尊敬周公，答其拜手稽首而受其言。述而美之，言公不敢不敬天之美，來相宅，其作周以配天之美。

**公既定宅，伻來，來視予卜休恆吉。我二人共貞。**

傳 言公前已定宅，遣使來，來視我以所卜之美、常吉之居，我與公共正其美。

**拜手稽首誨言。**

傳 成王盡禮致敬於周公，求教誨之言。

**周公曰：「王肇稱殷禮，祀于新邑，咸秩無文。**

傳 言王當始舉殷家祭祀，以禮典祀於新邑，皆次秩不在禮文者而祀之。

**予齊百工，伻從王于周。予惟曰：『庶有事。』**

傳 我整齊百官，使從王於周，行其禮典。我惟曰：『庶幾有善政事。』

**今王即命曰：『記功，宗以功，作元祀。』**

傳 今王就行王命於洛邑，曰：「當記人之功，尊人亦當用功大小爲序，有大功則列大祀。」謂功施於民者。

**惟命曰：『汝受命篤，弼丕視功載，乃汝其悉自教工。』**

傳 惟天命我周邦，汝受天命厚矣，當輔大天命，視羣臣有功者記載之，乃汝新即政，其當盡自教眾官，躬化之。

**孺子其朋，孺子其朋，其往。**

傳 少子慎其朋黨，少子慎朋黨，戒其自今已往。

**無若火始焰焰，厥攸灼敘，弗其絕。**

傳 言朋黨敗俗，所宜禁絕。無令若火始然，焰焰尚微，其所及，灼然有次序，不其絕。事從微至著，防之宜以初。

**厥若彜，及撫事如予，惟以在周工。**

傳 其順常道，及撫國事，如我所爲，惟用在周之百官。

**往新邑，伻鄉即有僚，明作有功，惇大成裕，汝永有辭。」**

傳 往行政化於新邑，當使臣下各鄉就有官，明爲有功，厚大成寬裕之德，則汝長有嘆譽之辭於後世。

**公曰：「已！汝惟沖子惟終。**

傳 已乎！汝惟童子，嗣父祖之位，惟當終其美業。

**汝其敬識百辟享，亦識其有不享。享多儀，儀不及物，惟曰不享。**

傳 奉上謂之享。言汝爲王，其當敬識百君諸侯之奉上者，亦識其有違上者。奉上之道多威儀，威儀不及禮物，惟曰不奉上。

**惟不役志于享，凡民惟曰不享，惟事其爽侮。**

傳 言人君惟不役志於奉上，則凡人化之，惟曰不奉上矣。如此則惟政事其差錯侮慢不可治理。

**乃惟孺子，頒朕不暇，聽朕教汝于棐民彜。**

傳 我爲政常若不暇，汝爲小子當分取我之不暇而行之，聽我教汝於輔民之常而用之。

**汝乃是不蘉，乃時惟不永哉！**

傳 汝乃是不勉爲政，汝是惟不可長哉！欲其必勉爲可長。

**篤敘乃正父，罔不若予，不敢廢乃命。**

傳 厚次序汝正父之道而行之，無不順我所爲，則天下不敢棄汝命，常奉之。

**汝往敬哉！茲予其明農哉！彼裕我民，無遠用戾。」**

傳 汝往居新邑，敬行教化哉！如此我其退老，明教農人以義哉！彼天下被寬裕之政，則我民無遠用來。言皆來。

**王若曰：「公，明保予沖子。**

傳 成王順周公意，請留之自輔。言公當明安我童子，不可去之。

**公稱丕顯德，以予小子揚文武烈，**

傳 言公當留，舉大明德，用我小子襃揚文武之業而奉順天。

**奉答天命，和恆四方民，居師。**

傳 又當奉當天命，以和常四方之民，居處其眾。

**惇宗將禮，稱秩元祀，咸秩無文。**

傳 厚尊大禮，舉秩大祀，皆次秩無禮文而宜在祀典者，凡此待公而行。

**惟公德明，光于上下，勤施于四方。**

傳 言公明德光於天地，勤政施於四海，萬邦四夷服仰公德而化之。

**旁作穆穆迓衡，不迷文武勤教，**

傳 四方旁來爲敬敬之道，以迎太平之政，不迷惑於文武所勤之教。言化治。

**予沖子夙夜毖祀。」**

傳 言政化由公而立，我童子徒早起夜寐，慎其祭祀而已。無所能。

**王曰：「公功棐迪篤，罔不若時。」**

傳 公之功輔道我已厚矣，天下無不順而是公之功。

**王曰：「公，予小子其退即辟于周，命公後。**

傳 我小子退坐之後，便就君於周，命正公後，公當留佑我。

**四方迪亂，未定于宗禮，亦未克敉公功。**

傳 言四方雖道治，猶未定於尊禮。禮未彰，是亦未能撫順公之大功。明不可以去。

**迪將其後，監我士師工，**

傳 公留教道，將助我其今已後之政，監篤我政事眾官。委任之言。

**誕保文武受民亂，爲四輔。」**

傳 太安文武所受之民治之，爲我四維之輔。明當依倚公。

**王曰：「公定，予往已。公功肅將祗歡，**

傳 公留以安定我，我從公言，往至洛邑已矣。公功以進大，天下咸敬樂公功。

**公無困哉！我惟無斁其康事，公勿替刑，四方其世享。」**

傳 公必留，無去以困我哉！我惟無厭其安天下事。公勿去以廢法，則四方其世世享公之德。

**周公拜手稽首曰：「王命予來，承保乃文祖受命民，**

傳 拜而後言，許成王留。言王命我來，承安汝文德之祖文王所受命之民，是所以不得去。

**越乃光烈考武王，弘朕恭。**

傳 於汝大業之父武王，大使我恭奉其道。敘成王留己意。

**孺子來相宅，其大惇典殷獻民，**

傳 少子今所以來相宅於洛邑，其大厚行典常於殷賢人。

**亂爲四方新辟，作周恭先。**

傳 言當治理天下，新其政化，爲四方之新君，爲周家見恭敬之王，後世所推先也。

**曰，其自時中乂，萬邦咸休，惟王有成績。**

傳 曰，其當用是土中爲治，使萬國皆被美德，如此惟王乃有成功。

**予旦以多子越禦事，篤前人成烈，答其師，作周孚先。**

傳 我旦以眾卿大夫於禦治事之臣，厚率行先王成業，當其眾心，爲周家立信者之所推先。

**考朕昭子刑，乃單文祖德，伻來毖殷，乃命寧。**

傳 我所成明子法，乃盡文祖之德，謂典禮也。所以居土中，是文武使己來慎教殷民，乃見命而安之。

**予以秬鬯二卣，曰明禋，拜手稽首，休享。**

傳 周公攝政七年致太平，以黑黍酒二器，明絜致敬，告文武以美享。既告而致政，成王留之。本說之。

**予不敢宿，則禋于文王武王。**

傳 言我見天下太平，則絜告文武，不經宿。惠篤敘，

**無有遘自疾。萬年厭乃德，殷乃引考。**

傳 汝爲政當順典常，厚行之使有次序，無有遇用患疾之道者，則天下萬年厭於汝德，殷乃長成爲周。

**王伻殷乃承敘萬年，其永觀朕子懷德。」**

傳 王使殷民上下相承有次序，則萬年之道，民其長觀我子孫而歸其德矣勉使終之。

**戊辰，王在新邑，**

傳 成王既受周公誥，遂就居洛邑，以十二月戊辰晦到。

**烝祭歲，文王骍牛一，武王骍牛一。王命作冊，逸祝冊，惟告周公其後。**

傳 明月，夏之仲冬，始於新邑烝祭，故曰「烝祭歲」。古者褒德賞功，必於祭日，示不專也。特加文武各一牛，告曰尊周公，立其後爲魯侯。

**王賓，殺禋，咸格，王入太室祼。**

傳 王賓異周公，殺牲精意以享文武，皆至其廟親告也。太室，清廟。祼鬯告神。

**王命周公後，作冊逸誥。**

傳 王爲冊書，使史逸誥伯禽封命之書，皆同在烝祭日，周公拜前，魯公拜後。

**在十有二月，惟周公誕保文武受命，惟七年。**

傳 言周公攝政盡此十二月，大安文武受命之事，惟七年，天下太平。自「戊辰」已下，史所終述。

**成周既成，**

傳 洛陽下都。

**遷殷頑民，**

傳 殷大夫士心不則德義之經，故徙近王都教誨之。

**周公以王命誥，**

傳 稱成王命告令之。

**多士**

傳 所告者即眾士，故以名篇。

**惟三月，周公初于新邑洛，用告商王士。**

傳 周公致政明年三月，始於新邑洛，用王命告商王之眾士。

**王若曰：「爾殷遺多士，**

傳 順其事稱以告殷遺餘眾士。所順在下。

**弗吊，旻天大降喪于殷。**

傳 稱天以湣下，言湣道至者，殷道不至，故旻天下喪亡於殷。

**我有周佑命，將天明威，**

傳 言我有周受天佑助之命，故得奉天明威。

**致王罰，敕殷命終于帝。**

傳 天命周致王者之誅罰，王黜殷命，終周於帝王。

**肆爾多士，非我小國敢弋殷命。**

傳 天佑我，故汝眾士臣服我。弋，取也。非我敢取殷王命，乃天命。

**惟天不畀允罔固亂，弼我，我其敢求位？**

傳 惟天不與信無堅固治者，故輔佑我，我其敢求天位乎？

**惟帝不畀，惟我下民秉爲，惟天明畏。**

傳 惟天不與紂，惟我周家下民秉心爲我，皆是天明德可畏之效。

**我聞曰：『上帝引逸。』有夏不適逸，則惟帝降格。**

傳 言上天欲民長逸樂，有夏桀爲政不之逸樂，故天下至戒以譴告之。

**向于時夏，弗克庸帝，大淫泆有辭。**

傳 天下至戒，是向於時夏，不背棄。桀不能用天戒，大爲過逸之行，有惡辭聞於世。

**惟時天罔念聞，厥惟廢元命，降致罰。**

傳 惟是桀惡有辭，故天無所念聞，言不佑，其惟廢其天命，下致天罰。

**乃命爾先祖成湯革夏，俊民甸四方。**

傳 天命湯更代夏，用其賢人治四方。

**自成湯至于帝乙，罔不明德恤祀。**

傳 自帝乙以上，無不顯用有德，憂念齊敬，奉其祭祀。言能保宗廟社稷。

**亦惟天丕建保乂有殷，殷王亦罔敢失帝，罔不配天其澤。**

傳 湯既革夏，亦惟天大立安治於殷。殷家諸王皆能憂念祭祀，無敢失天道者，故無不配天布其德澤。

**在今後嗣王，誕罔顯于天，矧曰其有聽念于先王勤家？**

傳 後嗣王紂，大無明於天道，行昏虐，天且忽之，況曰其有聽念先祖、勤勞國家之事乎？

**誕淫厥泆，罔顧于天顯民祗，**

傳 言紂大過其過，無顧於天，無能明人爲敬，暴亂甚。

**惟時上帝不保，降若茲大喪。**

傳 惟是紂惡，天不安之，故下若此大喪亡之誅。

**惟天不畀不明厥德，凡四方小大邦喪，罔非有辭于罰。」**

傳 惟天不與不明其德者，故凡四方小大國喪滅，無非有辭於天所罰。言皆有暗亂之辭。

**王若曰：「爾殷多士，今惟我周王，丕靈承帝事，**

傳 周王，文武也。大神奉天事，言明德恤祀。

**有命曰：『割殷，告敕于帝。』**

傳 天有命，命周割絕殷命，告正於天。謂既克紂，柴於牧野，告天不頓兵傷士。

**惟我事不貳適，惟爾王家我適。**

傳 言天下事已之我周矣，不貳之佗，惟汝殷王家已之我，不復有變。

**予其曰：『惟爾洪無度，我不爾動，自乃邑。』**

傳 我其曰，惟汝大無法度，謂紂無道。我不先動誅汝，亂從汝邑起。言自召禍。

**予亦念天即于殷大戾，肆不正。」**

傳 我亦念天就於殷大罪而加誅者，故以紂不能正身念法。

**王曰：「猷告爾多士，予惟時其遷居西爾。**

傳 以道告汝眾士，我惟汝未達德義，是以徙居西汝於洛邑，教誨汝。

**非我一人奉德不康寧，時惟天命。**

傳 我徙汝，非我天子奉德，不能使民安之，是惟天命宜然。

**無違，朕不敢有後，無我怨。**

傳 汝無違命，我亦不敢有後誅，汝無怨我。

**惟爾知，惟殷先人，有冊有典，殷革夏命。**

傳 言汝所親知，殷先世有冊書典籍。說殷改夏王命之意。

**今爾又曰：『夏迪簡在王庭，有服在百僚。』**

傳 簡，大也。今汝又曰：「夏之眾士蹈道者，大在殷王庭，有服職在百官。」言見任用。

**予一人惟聽用德，肆予敢求爾于天邑商。**

傳 言我周亦法殷家，惟聽用有德，故我敢求汝於天邑商，將任用之。

**予惟率肆矜爾，非予罪，時惟天命。」**

傳 惟我循殷故事，憐湣汝，故徙教汝，非我罪咎，是惟天命。

**王曰：「多士，昔朕來自奄，予大降爾四國民命。**

傳 昔我來從奄，謂先誅三監，後伐奄淮夷。民命謂君也。大下汝民命，謂誅四國君。

**我乃明致天罰，移爾遐逖，比事臣我宗，多遜。」**

傳 四國君叛逆，我下其命，乃所以明致天罰。今移徙汝於洛邑，使汝遠於惡俗，比近臣我宗周，多爲順道。

**王曰：「告爾殷多士，今予惟不爾殺，予惟時命有申。**

傳 所以徙汝，是我不欲殺汝，故惟是教命申戒之。

**今朕作大邑于茲洛，予惟四方罔攸賓，**

傳 今我作此洛邑，以待四方，無有遠近，無所賓外。

**亦惟爾多士，攸服奔走臣我，多遜。**

傳 非但待四方，亦惟汝眾士，所當服行奔走臣我，多爲順事。

**爾乃尚有爾土，爾乃尚寧幹止。**

傳 汝多爲順事，乃庶幾還有汝本土，乃庶幾安汝故事止居。以反所生誘之。

**爾克敬，天惟畀矜爾。**

傳 汝能敬行順事，則爲天所與，爲天所憐。

**爾不克敬，爾不啻不有爾土，予亦致天之罰于爾躬。**

傳 汝不能敬順，其罰深重，不但不得還本土而已，我亦致天罰於汝身。言刑殺。

**今爾惟時宅爾邑，繼爾居，爾厥有幹有年于茲洛。**

傳 今汝惟是敬順居汝邑，繼汝所當居爲，則汝其有安事，有豐年於此洛。邑言由洛修善，得還本土，有幹有年。

**爾小子乃興，從爾遷。」**

傳 汝能敬，則子孫乃起從汝化而遷善。

**王曰：「又曰時予，乃或言，爾攸居。」**

傳 言汝眾士當是我，勿非我也。我乃有教誨之言，則汝所當居行。

**周公作《無逸》。**

傳 中人之性好逸豫，故戒以無逸。

**無逸**

傳 成王即政，恐其逸豫，本以所戒名篇。

**周公曰：「嗚呼！君子所其無逸。**

傳 嘆美君子之道，所在念德，其無逸豫。君子且猶然，況王者乎？

**先知稼穡之艱難，乃逸，則知小人之依。**

傳 稼穡農夫之艱難，事先知之，乃謀逸豫，則知小人之所依怙。

**相小人，厥父母勤勞稼穡，厥子乃不知稼穡之艱難，**

傳 視小人不孝者，其父母躬勤艱難，而子乃不知其勞。

**乃逸乃諺。既誕，否則侮厥父母曰：『昔之人無聞知。』」**

傳 小人之子既不知父母之勞，乃爲逸豫遊戲，乃叛諺不恭。已欺誕父母，不欺，則輕侮其父母曰：「古老之人無所聞知。」

**周公曰：「嗚呼！我聞曰，昔在殷王中宗，**

傳 大戊也，殷家中世尊其德，故稱宗。

**嚴恭寅畏天命，自度，**

傳 言太戊嚴恪恭敬，畏天命，用法度。

**治民祗懼，不敢荒寧。**

傳 爲政敬身畏懼，不敢荒怠自安。

**肆中宗之享國，七十有五年。**

傳 以敬畏之故，得壽考之福。

**其在高宗，時舊勞于外，爰暨小人。**

傳 武丁，其父小乙使之久居民間，勞是稼穡，與小人出入同事。

**作其即位，乃或亮陰，三年不言。**

傳 武丁起其即王位，則小乙死，乃有信默，三年不言。言孝行著。

**其惟不言，言乃雍，不敢荒寧。**

傳 在喪則其惟不言，喪畢發言，則天下和。亦法中宗，不敢荒怠自安。

**嘉靖殷邦，至于小大，無時或怨。**

傳 善謀殷國，至於小大之政，人無是有怨者。言無非。

**肆高宗之享國，五十有九年。**

傳 高宗爲政，小大無怨，故亦享國永年。

**其在祖甲，不義惟王，舊爲小人。**

傳 湯孫太甲，爲王不義，久爲小人之行，伊尹放之桐。

**作其即位，爰知小人之依，能保惠于庶民，不敢侮鰥寡。**

傳 在桐三年，思集用光，起就王位，於是知小人之所依。依仁政，故能安順於眾民，不敢侮慢惸獨。

**肆祖甲之享國，三十有三年。**

傳 太甲亦以知小人之依，故得久年。此以德優劣、立年多少爲先後，故祖甲在下。殷家亦祖其功，故稱祖。

**自時厥後立王，生則逸。**

傳 從是三王，各承其後而立者，生則逸豫無度。

**生則逸，不知稼穡之艱難，**

傳 言與小人之子同其敝。

**不聞小人之勞，惟耽樂之從。**

傳 過樂謂之耽。惟樂之從，言荒淫。

**自時厥後，亦罔或克壽。**

傳 以耽樂之故，從是其後，亦無有能壽考。

**或十年，或七八年，或五六年，或四三年。」**

傳 高者十年，下者三年，言逸樂之損壽。

**周公曰：「嗚呼！厥亦惟我周太王、王季，克自抑畏。**

傳 太王，周公曾祖。王季即祖。言皆能以義自抑，長敬天命。將說文王，故本其父祖。

**文王卑服，即康功田功。**

傳 文王節儉，卑其衣服，以就其安人之功，以就田功，以知稼穡之艱難。

**徽柔懿恭，懷保小民，惠鮮鰥寡。**

傳 以美道和民，故民懷之。以美政恭民，故民安之。又加惠鮮乏鰥寡之人。

**自朝至于日中昃，不遑暇食，用咸和萬民。**

傳 從朝至日昳不暇食，思慮政事，用皆和萬民。

**文王不敢盤于遊田，以庶邦惟正之供。**

傳 文王不敢樂於遊逸田獵，以眾國所取法則，當以正道供待之故。

**文王受命惟中身，厥享國五十年。」**

傳 文王九十七而終。中身，即位時年四十七。言中身，舉全數。

**周公曰：「嗚呼！繼自今嗣王，**

傳 繼從今已往嗣世之王，皆戒之。

**則其無淫于觀、于逸、于遊、于田，以萬民惟正之供。**

傳 所以無敢過於觀遊逸豫田獵者，用萬民當惟正身以供待之故。

**無皇曰：『今日耽樂。』乃非民攸訓，非天攸若，時人丕則有愆。**

傳 無敢自暇曰：「惟今日樂，後日止。」夫耽樂者，乃非所以教民，非所以順天，是人則大有過矣。

**無若殷王受之迷亂，酗于酒德哉！」**

傳 以酒爲兇謂之酗。言紂心迷政亂，以酗酒爲德。戒嗣王無如之。

**周公曰：「嗚呼！我聞曰，古之人，猶胥訓告，胥保惠，胥教誨，**

傳 嘆古之君臣，雖君明臣良，猶相道告，相安順，相教誨以義方。

**民無或胥诪張爲幻。**

傳 诪張，誑也。君臣以道相正，故下民無有相欺誑幻惑也。

**此厥不聽，人乃訓之，乃變亂先王之正刑，至于小大。**

傳 此其不聽中正之君，人乃教之以非法，乃變亂先王之正法，至於小大，無不變亂。言己有以致之。

**民否則厥心違怨，否則厥口詛祝。」**

傳 以君變亂正法，故民否則其心違怨，否則其口詛祝。言皆患其上。

**周公曰：「嗚呼！自殷王中宗，及高宗，及祖甲，及我周文王，茲四人迪哲。**

傳 言此四人皆蹈智明德以臨下。

**厥或告之曰：『小人怨汝詈汝。』則皇自敬德，**

傳 其有告之，言小人怨詈汝者，則大自敬德，增修善政。

**厥愆，曰：『朕之愆。』允若時不啻不敢含怒。**

傳 其人有禍，則曰：「我過，百姓有過，在予一人。」信如是怨詈，則四王不啻不敢含怒以罪之。言常和悅。

**此厥不聽，人乃或诪張爲幻，曰：『小人怨汝詈汝。』則信之。**

傳 此其不聽中正之君，有人誑惑之，言小人怨憾詛詈汝，則信受之。

**則若時，不永念厥辟，不寬綽厥心，**

傳 則如是信讒者，不長念其爲君之道，不寬緩其心。言含怒。

**亂罰無罪，殺無辜，怨有同，是叢于厥身。」**

傳 信讒含怒，罰殺無罪，則天下同怨讎之，叢聚於其身。

**周公曰：「嗚呼！嗣王其監于茲。」**

傳 視此亂罰之禍以爲戒。

**召公爲保，周公爲師，相成王爲左右。**

**君奭**

傳 尊之曰君。奭，名，同姓也。陳古以告之，故以名篇。

**周公若曰：「君奭，**

傳 順古道呼其名而告之。

**弗吊，天降喪于殷，殷既墜厥命，我有周既受。**

傳 言殷道不至，故天下喪亡於殷。殷已墜失其王命，我有周道至已受之。

**我不敢知曰，厥基永孚于休，若天棐忱。**

傳 廢興之跡，亦君所知，言殷家其始長信於美道，順天輔誠，所以國也。

**我亦不敢知曰，其終出于不祥。**

傳 言殷紂其終墜厥命，以出於不善之故，亦君所知。

**嗚呼！君已！曰，時我，我亦不敢寧于上帝命。**

傳 嘆而言曰：「君已！當是我之留，我亦不敢安於上天之命，故不敢不留。」

**弗永遠念天威，越我民罔尤違。**

傳 言君不長遠念天之威，而勤化於我民，使無過違之闕。

**惟人在我後嗣子孫，大弗克恭上下，遏佚前人光，在家不知。**

傳 惟眾人共存在我後嗣子孫，若大不能恭承天地，絕失先王光大之道，我老在家，則不得知。

**天命不易，天難諶，乃其墜命，弗克經歷。**

傳 天命不易，天難信無德者，乃其墜失王命，不能經久歷遠，不可不慎。

**嗣前人，恭明德，在今予小子旦。繼先王之大業，**

傳 恭奉其明德，正在今我小子旦。言異於餘臣。

**非克有正，迪惟前人光，施于我沖子。」**

傳 我留非能有改正，但欲蹈行先王光大之道，施正於我童子。童子，成王。

**又曰：「天不可信，我道惟寧王德延，**

傳 無德去之，是天不可信，故我以道惟安寧王之德，謀欲延久。

**天不庸釋于文王受命。」**

傳 言天不用令釋廢於文王所受命，故我留佐成王。

**公曰：「君奭，我聞在昔成湯既受命，**

傳 已放桀，受命爲天子。

**時則有若伊尹，格于皇天。**

傳 尹摯佐湯，功至大天。謂致太平。

**在太甲，時則有若保衡。**

傳 太甲繼湯，時則有如此伊尹爲保衡，言天下所取安，所取平。

**在太戊，**

傳 太甲之孫。

**時則有若伊陟、臣扈，格于上帝，巫咸乂王家。**

傳 伊陟、臣扈率伊尹之職，使其君不隕祖業，故至天之功不隕。巫鹹治王家，言不及二臣。

**在祖乙，時則有若巫賢。**

傳 祖乙，殷家亦祖其功，時賢臣有如此巫賢。賢，咸子。巫，氏。

**在武丁，時則有若甘盤。**

傳 高宗即位，甘盤佐之，後有傅說。

**率惟茲有陳，保乂有殷，故殷禮陟配天，多歷年所。**

傳 言伊尹至甘盤六臣佐其君，循惟此道，有陳列之功，以安治有殷，故殷禮能升配天，享國久長，多歷年所。

**天惟純佑命，則商實百姓。**

傳 殷禮配天，惟天大佑助其王命，使商家百姓豐實，皆知禮節。

**王人罔不秉德，明恤小臣，屏侯甸。**

傳 自湯至武丁，其王人無不持德立業，明憂其小臣，使得其人，以爲蕃屏侯甸之服。小臣且憂得人，則大臣可知。

**矧咸奔走，惟茲惟德稱，用乂厥辟。**

傳 王猶秉德憂臣，況臣下得不皆奔走？惟王此事，惟有德者舉，用治其君事。

**故一人有事于四方，若卜筮，罔不是孚。」**

傳 一人，天子也。君臣務德，故有事於四方，而天下化服。如卜筮，無不是而信之。

**公曰：「君奭，天壽平格，保乂有殷，有殷嗣，天滅威。**

傳 言天壽有平至之君，故安治有殷。有殷嗣子紂，不能平至，天滅亡，加之有威。

**今汝永念，則有固命，厥亂明我新造邦。」**

傳 今汝長念平至者安治，反是者滅亡。以爲法戒，則有堅固王命，其治理足以明我新成國矣」。

**公曰：「君奭，在昔上帝，割申勸寧王之德，其集大命于厥躬。**

傳 在昔上天，割制其義，重勸文王之德，故能成其大命於其身。謂勤德以受命。

**惟文王尚克修和我有夏，亦惟有若虢叔，有若閎夭，**

傳 文王庶幾能修政化，以和我所有諸夏，亦惟賢臣之助爲治，有如此虢、閎。閎，氏。虢，國；叔，字；文王弟。夭，名。

**有若散宜生，有若泰顛，有若南宮括。**

傳 散、泰、南宮皆氏。宜生、顛、括皆名。凡五臣佐文王爲胥附、奔走、先後、禦侮之任。

**又曰，無能往來，茲迪彜教文王蔑德，降于國人。**

傳 有五賢臣，猶曰其少，無所能往來。而五人以此道法教文王以精微之德，下政令於國人。言雖聖人，亦須良佐。

**亦惟純佑，秉德迪知天威，乃惟時昭文王。**

傳 文王亦如殷家惟天所大佑，文王亦秉德蹈知天威，乃惟是五人明文王之德。

**迪見冒聞于上帝，惟時受有殷命哉！**

傳 言能明文王德，蹈行顯見，覆冒下民，彰聞上天，惟是故受有殷之王命。

**武王惟茲四人，尚迪有祿。**

傳 文王沒，武王立，惟此四人，庶幾輔相武王蹈有天祿。虢叔先死，故曰四人。

**後暨武王，誕將天威，咸劉厥敵。**

傳 言此四人後與武王皆殺其敵。謂誅紂。

**惟茲四人，昭武王，惟冒丕單稱德。**

傳 惟此四人，明武王之德，使布冒天下，大盡舉行其德。

**今在予小子旦，若遊大川，予往暨汝奭其濟小子，同未在位，誕無我責。**

傳 我新還政，今任重在我小子旦，不能同於四方。若遊大川，我往與汝奭其共濟渡成王，同於未在位即政時，汝大無非責我留。

**收罔勖不及，耇造德不降，我則鳴鳥不聞，矧曰其有能格？」**

傳 今與汝留輔成王，欲收教無自勉不及道義者，立此化，而老成德不降意爲之。我周則鳴鳳不得聞，況曰其有能格於皇天乎？

**公曰：「嗚呼！君，肆其監于茲。我受命無疆惟休，亦大惟艱。**

傳 以朝臣無能立功至天，故其當視於此，我周受命無窮惟美，亦大惟艱難，不可輕忽，謂之易治。

**告君乃猷裕，我不以後人迷。」**

傳 告君汝謀寬饒之道，我留與汝輔王，不用後人迷惑，故欲教之。

**公曰：「前人敷乃心，乃悉命汝，作汝民極。**

傳 前人文武布其乃心爲法度，乃悉以命汝矣，爲汝民立中正矣。

**曰，汝明勖偶王，在亶乘茲大命。**

傳 汝以前人法度明勉配王，在於成信，行此大命而已。

**惟文王德，丕承無疆之恤。」**

傳 惟文王聖德，爲之子孫無忝厥祖，大承無窮之憂。

**公曰：「君，告汝朕允。**

傳 告汝以我之誠信也。

**保奭，其汝克敬以予，監于殷喪大否。**

傳 呼其官而名之，敕使能敬以我言，視於殷喪亡大否。言其大不可不戒。

**肆念我天威，予不允惟若茲誥，予惟曰：『襄我二人。』**

傳 以殷喪大故，當念我天德可畏。言命無常，我不信惟若此誥。我惟曰：「當因我文武之道而行之。」

**汝有合哉！言曰：『在時二人，天休滋至，惟時二人弗戡。』**

傳 言汝行事，動當有所合哉！發言常在是文武，則天美周家，日益至矣，惟是文武不勝受。言多福。

**其汝克敬德，明我俊民在讓，後人于丕時。**

傳 其汝能敬行德，明我賢人在禮讓，則後代將於此道大且是。

**嗚呼！篤棐時二人，我式克至于今日休。**

傳 言我厚輔是文武之道而行之，或用能至於今日其政美。

**我咸成文王功于不怠，丕冒海隅出日，罔不率俾。」**

傳 今我周家皆成文王功於不懈怠，則德教大覆冒海隅日所出之地，無不循化而使之。

**公曰：「君，予不惠若茲多誥，予惟用閔于天越民。」**

傳 我不順若此多誥而已，欲使汝念躬行之閔勉也。我惟用勉於天道加於民。

**公曰：「嗚呼！君，惟乃知民德，亦罔不能厥初，惟其終。**

傳 惟汝所知民德，亦無不能其初，鮮能有終，惟其終則惟君子。戒召公以慎終。

**祗若茲，往敬用治。」**

傳 當敬順我此言，自今以往，敬用治民職事。

**蔡叔既沒，**

傳 以罪放而卒。

**王命蔡仲，踐諸侯位，**

傳 成王也。父卒命子，罪不相及。

**作《蔡仲之命》。**

傳 冊書命之。

**蔡仲之命**

傳 蔡，國名。仲，字。因以名篇。

**惟周公位冢宰，正百工，**

傳 百官總己以聽冢宰，謂武王崩時。

**羣叔流言，乃致辟管叔于商；囚蔡叔于郭鄰，以車七乘；**

傳 致法謂誅殺。囚謂制其出入。郭鄰，中國之外地名。從車七乘，言少。管、蔡，國名。

**降霍叔于庶人，三年不齒。**

傳 罪輕，故退爲眾人，三年之後乃齒錄，封爲霍侯，子孫爲晉所滅。

**蔡仲克庸祗德，周公以爲卿士。**

傳 蔡仲能用敬德，稱其賢也。明王之法，誅父用子，言至公。周公，圻內諸侯，二卿治事。

**叔卒，乃命諸王邦之蔡。**

傳 叔之所封，圻內之蔡。仲之所封，淮汝之間。圻內之蔡名已滅，故取其名以名新國，欲其戒之。

**王若曰：「小子胡，**

傳 言小子，明當受教訓。胡，仲名。順其事而告之。

**惟爾率德改行，克慎厥猷，**

傳 言汝循祖之德，改父之行，能慎其道。嘆其賢。

**肆予命爾侯于東土。往即乃封，敬哉！**

傳 以汝率德改行之故，故我命汝爲諸侯於東土。往就汝所封之國，當脩已以敬哉！

**爾尚蓋前人之愆，惟忠惟孝，**

傳 汝當庶幾脩德，尚蓋前人之過。子能蓋父，所以爲惟忠惟孝。

**爾乃邁跡自身，克勤無怠，以垂憲乃後。**

傳 汝乃行善跡用汝身，使可蹤跡而法循之，能勤無懈怠，以垂法子孫，世世稱頌，乃當我意。

**率乃祖文王之彜訓，無若爾考之違王命。**

傳 言當循文武之常教，以父違命爲世戒。

**皇天無親，惟德是輔。民心無常，惟惠之懷。**

傳 天之於人，無有親疏，惟有德者則輔佑之。民之於上，無有常主，惟愛己者則歸之。

**爲善不同，同歸于治。爲惡不同，同歸于亂。**

傳 言人爲善爲惡，各有百端，未必正同。而治亂所歸不殊，宜慎其微。

**爾其戒哉！慎厥初，惟厥終，終以不困。不惟厥終，終以困窮。**

傳 汝其戒治亂之機哉！作事云爲，必慎其初，念其終，則終用不困窮。

**懋乃攸績，睦乃四鄰，以蕃王室，以和兄弟。**

傳 勉汝所立之功，親汝四鄰之國，以蕃屏王室，以和協同姓之邦，諸侯之道。

**康濟小民，率自中，無作聰明亂舊章。**

傳 汝爲政，當安小民之居，成小民之業，循用大中之道，無敢爲小聰明，作異辯，以變亂舊典文章。

**詳乃視聽，罔以側言改厥度，則予一人汝嘉。」**

傳 詳審汝視聽，非禮義勿視聽，無以邪巧之言易其常度，必斷之以義，則我一人善汝矣。

**王曰：「嗚呼！小子胡，汝往哉！無荒棄朕命。」**

傳 嘆而敕之，欲其念戒：「小子胡，汝往之國哉！無廢棄我命。」欲其終身奉行，後世遵則。

**成王東伐淮夷，遂踐奄，**

傳 成王即政，淮夷奄國又叛，王親征之，遂滅奄而徙之，以其數反覆。

**作《成王政》。**

傳 爲平淮夷徙奄之政令。亡。

**成王既踐奄，將遷其君于蒲姑，**

傳 已滅奄，而徙其君及人臣之惡者於蒲姑。蒲姑，齊地，近中國，教化之。

**周公告召公，作《將蒲姑》。**

傳 言將徙奄新立之君於蒲姑，告召公使此冊書告令之。亡。

**成王歸自奄，**

傳 伐奄歸。

**在宗周，誥庶邦，**

傳 誥以禍福。

**多方**

傳 眾方天下諸侯。

**惟五月丁亥，王來自奄，至于宗周。**

傳 周公歸政之明年，淮夷奄又叛。魯征淮夷，作《費誓》。王親征奄，滅其國，五月還至鎬京。

**周公曰：「王若曰，猷告爾四國多方。**

傳 周公以王命順大道，告四方。稱周公，以別王自告。

**惟爾殷侯尹民，我惟大降爾命，爾罔不知。**

傳 殷之諸侯王民者，我大降汝命，謂誅紂也。言天下無不知紂暴虐以取亡。

**洪惟圖天之命，弗永寅念于祀，惟帝降格于夏。**

傳 大惟爲王謀天之命，不長敬念於祭祀。謂夏桀。惟天下至戒於夏以譴告之。謂災異。

**有夏誕厥逸，不肯慼言于民，**

傳 有夏桀不畏天戒而大其逸豫，不肯憂言於民。無憂民之言。

**乃大淫昏，不克終日勸于帝之迪，**

傳 言桀乃大爲過昏之行，不能終日勸於天之道。

**乃爾攸聞。**

傳 言桀之惡乃汝所聞。

**厥圖帝之命，不克開于民之麗。**

傳 桀其謀天之命，不能開於民所施政教。麗，施也。言昏昧。

**乃大降罰，崇亂有夏，因甲于內亂。**

傳 桀乃大下罰於民，重亂有夏。言殘虐。外不憂民，內不勤德，因甲於二亂之內。言昏甚。

**不克靈承于旅，罔丕惟進之恭，洪舒于民。**

傳 言桀不能善奉於人眾，無大惟進恭德，而大舒惰於治民。

**亦惟有夏之民叨懫，日欽劓割夏邑。**

傳 桀洪舒於民，故亦惟有夏之民貪叨忿懫而逆命，於是桀民尊敬其能劓割夏邑者。謂殘賊臣。

**天惟時求民主，乃大降顯休命于成湯，**

傳 天惟是桀惡，故更求民主以代之，大下明美之命於成湯，使王天下。

**刑殄有夏，惟天不畀純。**

傳 命湯刑絕有夏，惟天不與桀，亦已大。

**乃惟以爾多方之義民，不克永于多享。**

傳 天所以不與桀，以其乃惟用汝多方之義民爲臣，而不能長久多享國故。

**惟夏之恭多士，大不克明保享于民，**

傳 惟桀之所謂恭人眾士，大不能明安享於民。言亂主所任，任同己者。

**乃胥惟虐于民，至于百爲，大不克開。**

傳 桀之眾士，乃相與惟暴虐於民，至於百端所爲。言虐非一。大不能開民以善。言與桀合志。

**乃惟成湯，克以爾多方，簡代夏作民主。**

傳 乃惟成湯，能用汝眾方之賢，大代夏政，爲天下民主。

**慎厥麗乃勸，厥民刑用勸。**

傳 湯慎其施政於民，民乃勸善。其人雖刑，亦用勸善。言政刑清。

**以至于帝乙，罔不明德慎罰，亦克用勸。**

傳 言自湯至於帝乙，皆能成其王道，長慎輔相，無不明有德，慎去刑罰，亦能用勸善。

**要囚，殄戮多罪，亦克用勸。開釋無辜，亦克用勸。**

傳 帝乙已上，要察囚情，絕戮眾罪，亦能用勸善。開放無罪之人，必無枉縱，亦能用勸善。

**今至于爾辟，弗克以爾多方，享天之命。**

傳 今至於汝君，謂紂，不能用汝眾方，享天之命，故誅滅之。

**「嗚呼！王若曰，誥告爾多方，非天庸釋有夏，**

傳 嘆而順其事以告汝眾方，非天用釋棄桀，桀縱惡自棄，故誅放。

**非天庸釋有殷，乃惟爾辟，以爾多方，大淫圖天之命，屑有辭。**

傳 非天用棄有殷，乃惟汝君紂，用汝眾方大爲過惡者，共謀天之命，惡事盡有辭說，布在天下，故見誅滅也。

**乃惟有夏圖厥政，不集于享，天降時喪，有邦間之。**

傳 更說桀也。言桀謀其政，不成於享，故天下是喪亡以禍之，使天下有國聖人代之。言有國，明皇天無親，佑有德。

**乃惟爾商後王，逸厥逸，**

傳 後王紂逸豫其過逸。言縱恣無度。

**圖厥政，不蠲烝，天惟降時喪。**

傳 紂謀其政，不絜進於善，故天惟下是喪亡。謂誅滅。

**惟聖罔念作狂，惟狂克念作聖。**

傳 惟聖人無念於善，則爲狂人。惟狂人能念於善，則爲聖人。言桀紂非實狂愚，以不念善，故滅亡。

**天惟五年，須暇之子孫，誕作民主，罔可念聽。**

傳 天以湯故，五年須暇湯之子孫，冀其改悔。而紂大爲民主，肆行無道，事無可念，言無可聽。武王服喪三年，還師二年。

**天惟求爾多方，大動以威，開厥顧天。**

傳 天惟求汝眾方之賢者，大動紂以威，開其能顧天可以代者。

**惟爾多方，罔堪顧之。惟我周王，靈承于旅。**

傳 惟汝眾方之中，無堪顧天之道者。惟我周王，善奉於眾。言以仁政得人心。

**克堪用德，惟典神天。**

傳 言周文武能堪用德，惟可以主神天之祀，任天王。

**天惟式教我用休，簡畀殷命，尹爾多方。**

傳 天以我用德之故，惟用教我用美道代殷，天與我殷之王命，以正汝眾方之諸侯。

**今我曷敢多誥，我惟大降爾四國民命。**

傳 今我何敢多誥汝而已，我惟大下汝四國民命。謂誅管、蔡、商、奄之君。

**爾曷不忱裕之于爾多方？**

傳 汝何不以誠信行寬裕之道於汝眾方？欲其戒四國，崇和協。

**爾曷不夾介乂我周王，享天之命？**

傳 夾，近也。汝何不近大見治於我周王，以享天之命，而爲不安乎？

**今爾尚宅爾宅，畋爾田，爾曷不惠王熙天之命？**

傳 今汝殷之諸侯皆尚得居汝常居，臣民皆尚得畋汝故田，汝何不順從王政，廣天之命，而自懷疑乎？

**爾乃迪屢不靜，爾心未愛。**

傳 汝所蹈行，數爲不安，汝心未愛我周故。

**爾乃不大宅天命，爾乃屑播天命，**

傳 汝乃不大居安天命，是汝乃盡播棄天命。

**爾乃自作不典圖忱于正。**

傳 汝未愛我周，播棄天命，是汝乃自爲不常謀信於正道。

**我惟時其教告之，我惟時其戰要囚之，**

傳 我惟汝如是不謀信於正道，故其教告之，謂訊以文誥；其戰要囚之，謂討其倡亂，執其朋黨。

**至于再，至于三。**

傳 再，謂三監淮夷叛時。三，謂成王即政又叛。言迪屢不靜之事。

**乃有不用我降爾命，我乃其大罰殛之。**

傳 我教告戰要囚汝已至再三，汝其不用我命，我乃大下誅汝君，乃其大罰誅之。

**非我有周秉德不康寧，乃惟爾自速辜。」**

傳 非我有周執德不安寧，自誅汝，乃惟汝自召罪以取誅。

**王曰：「嗚呼！猷告爾有方多士暨殷多士，**

傳 王嘆而以道告汝眾方與殷多士。

**今爾奔走臣我監五祀，**

傳 監謂成周之監，此指謂所遷頑民殷眾士。今汝奔走來徙臣我我監，五年無過，則得還本土。

**越惟有胥伯小大多正，爾罔不克臬。**

傳 於惟有相長事小大眾正官之人，汝無不能用法。欲其皆用法。

**自作不和，爾惟和哉！爾室不睦，爾惟和哉！爾邑克明，爾惟克勤乃事。**

傳 小大多正自爲不和，汝有方多士，當和之哉！汝親近室家不睦，汝亦當和之哉！汝邑中能明，是汝惟能勤汝職事。

**爾尚不忌于兇德，亦則以穆穆在乃位，**

傳 汝庶幾不自忌，入於兇德，亦則用敬敬常在汝位。

**克閱于乃邑謀介，爾乃自時洛邑，尚永力畋爾田。**

傳 汝能使我閱具於汝邑，而以汝所謀爲大，則汝乃用是洛邑，庶幾長力畋汝田矣。言雖遷徙，而以修善，得反邑里。

**天惟畀矜爾，我有周惟其大介賚爾。**

傳 汝能修善，天惟與汝憐汝，我有周惟其大夫賜汝。言受多福之胙。

**迪簡在王庭，尚爾事，有服在大僚。」**

傳 非但受憐賜，又乃蹈大道在王庭，庶幾修汝事，有所服行在大官。

**王曰：「嗚呼！多士，爾不克勸忱我命，爾亦則惟不克享，凡民惟曰不享。**

傳 王嘆而言曰：「眾士，汝不能勸信我命，汝亦則惟不能享天祚矣，凡民亦惟曰不享於汝祚矣。」

**爾乃惟逸惟頗，大遠王命，則惟爾多方探天之威，我則致天之罰，離逖爾土。」**

傳 若爾乃爲逸豫頗僻，大棄王命，則惟汝眾方取天之威，我則致行天罰，離逖汝土，將遠徙之。

**王曰：「我不惟多誥，我惟祗告爾命。」**

傳 我不惟多誥汝而已，我惟敬告汝吉兇之命。

**又曰：「時惟爾初，不克敬于和，則無我怨。」**

傳 又誥汝：「是惟汝初不能敬於和道，故誅汝。汝無我怨。」解所以再三加誅之意。

**周公作《立政》。**

傳 周公既致政成王，恐其怠忽，故以君臣立政爲戒。

**立政**

傳 言用臣當共立政，故以名篇。

**周公若曰：「拜手稽首，告嗣天子王矣。」**

傳 順古道盡禮致敬，告成王，言：「嗣天子，今已爲王矣，不可不慎。」

**用咸戒于王曰：「王左右常伯、常任、準人、綴衣、虎賁。」**

傳 周公用王所立政之事皆戒於王曰，常所長事、常所委任，謂三公六卿；準人平法，謂士官；綴衣掌衣服，虎賁以武力事王，皆左右近臣，宜得其人。

**周公曰：「嗚呼！休茲，知恤鮮哉！**

傳 嘆此五者立政之本，知憂得其人者少。

**古之人迪惟有夏，乃有室大競，籥俊尊上帝，**

傳 古之人道惟有夏禹之時，乃有卿大夫室家大強，猶乃招呼賢俊，與共尊事上天。

**迪知忱恂于九德之行。**

傳 禹之臣蹈知誠信於九德之行，謂賢智大臣。九德，臯陶所謀。

**乃敢告教厥后曰：『拜手稽首，后矣！』曰，宅乃事，宅乃牧，宅乃準，茲惟后矣。**

傳 知九德之臣乃敢告教其君以立政。君矣，亦猶王矣。宅，居也，居汝事，六卿掌事者。牧，牧民，九州之伯。居內外之官及平法者皆得其人，則此惟君矣。

**謀面，用丕訓德，則乃宅人，茲乃三宅無義民。**

傳 謀所面見之事，無疑則能用大順德，乃能居賢人於眾官。若此則乃能一居無義民。大罪宥之四裔，次九州之外，次中國之外。

**桀德惟乃弗作往任，是惟暴德，罔後。**

傳 桀之爲德，惟乃不爲其先王之法、往所委任，是惟暴德之人，故絕世無後。

**亦越成湯陟，丕釐上帝之耿命，**

傳 桀之昏亂，亦於成湯之道得升，大賜上天之光命，王天下。

**乃用三有宅，克即宅，曰三有俊，克即俊。**

傳 湯乃用三有居惡人之法，能使就其居。言服罪。又曰，能用剛柔正直三德之俊，能就其悛事。言明德。

**嚴惟丕式，克用三宅三俊。**

傳 言湯所以能嚴威，惟可大法象者，以能用三居三德之法。

**其在商邑，用協于厥邑，其在四方，用丕式見德。**

傳 湯在商邑，用三宅三俊之道和其邑。其在四方，用是大法見其聖德。言遠近化。

**嗚呼！其在受德暋，惟羞刑暴德之人，同于厥邦。**

傳 受德，紂字。帝乙愛焉，爲作善字，而反大惡自強，惟進用刑，與暴德之人同於其國，並爲威虐。

**乃惟庶習逸德之人，同于厥政。**

傳 乃惟眾習爲過德之人，同於其政。言不任賢。

**帝欽罰之，乃伻我有夏，式商受命，奄甸萬姓。**

傳 天以紂惡，故敬罰之。乃使我周家王有華夏，得用商所受天命，同治萬姓。言皇天無親，佑有德。

**「亦越文王、武王，克知三有宅心，灼見三有俊心，**

傳 紂之不善，亦於文武之道大行，以能知三有居惡人之心，灼然見三有賢俊之心。

**以敬事上帝，立民長伯。**

傳 言文武知三宅三俊，故能以敬事上天，立民正長。謂郊祀天，建諸侯。

**立政，任人、準夫、牧，作三事，**

傳 文武亦法禹湯以立政，常任、準人及牧，治爲天地人之三事。

**虎賁、綴衣、趣馬小尹，**

傳 趣馬，掌馬之官。言此三者雖小官長，必慎擇其人。

**左右攜僕、百司庶府，**

傳 雖左右攜持器物之僕，及百官有司主券契藏吏，亦皆擇人。

**大都小伯、藝人表臣、百司，**

傳 小臣猶皆慎擇其人，況大都邑之小長，以道藝爲表幹之臣及百官有司之職，可以非其任乎？

**太史、尹伯、庶常吉士，**

傳 太史，下大夫，掌邦六典之貳；尹伯，長官大夫；及旅掌常事之善士，皆得其人。

**司徒、司馬、司空、亞旅，**

傳 此有三卿及次卿眾大夫，則是文武未伐紂時。舉文武之初以爲法則。

**夷微、盧烝、三亳、阪尹。**

傳 蠻夷微、盧之眾帥，及亳人之歸文王者，三所爲之立監，及阪地之尹長，皆用賢。

**文王惟克厥宅心，乃克立茲常事司牧人，以克俊有德。**

傳 文王惟其能居心遠惡舉善，乃能立此常事司牧人，用能俊有德者。

**文王罔攸兼于庶言，庶獄庶慎，惟有司之牧夫。**

傳 文王無所兼知於毀譽眾言，及眾刑獄，眾當所慎之事，惟慎擇有司牧夫而已。勞於求才，逸於任賢。

**是訓用違，庶獄庶慎，文王罔敢知于茲。**

傳 是萬民順法，用違法，眾獄眾慎之事，文王一無敢自知於此，委任賢能而已。

**亦越武王，率惟敉功，不敢替厥義德，**

傳 亦於武王循惟文王無安天下之功，不敢廢其義德，奉遵父道。

**率惟謀從容德，以並受此丕丕基。**

傳 武王循惟謀從文王寬容之德，故君臣並受此大大之基業，傳之子孫。

**「嗚呼！孺子王矣。**

傳 嘆稚子今以爲王矣，不可不勤法祖考之德。

**繼自今，我其立政、立事、準人、牧夫，我其克灼知厥若，丕乃俾亂。**

傳 繼用今已往，我其立政大臣、立事小臣、及準人、牧夫，我其能灼然知其順者，則大乃使治之。言知臣下之勤勞，然後莫不盡其力。

**相我受民，和我庶獄庶慎，時則勿有間之。**

傳 能治我所受天民，和平我眾獄眾慎之事，如是則勿有以代之。言不可復變。

**自一話一言，我則末惟成德之彥，以乂我受民。**

傳 言政當用一善，善在一言而已。欲其口無擇言。如此我則終惟有成德之美，以治我所受之民。

**嗚呼！予旦已受人之徽言，咸告孺子王矣。**

傳 嘆所受賢聖說禹湯之美言，皆以告稚子王矣。

**繼自今，文子文孫，其勿誤于庶獄庶慎，惟正是乂之。**

傳 文子文孫，文王之子孫。從今已往，惟以正是之道治眾獄眾慎，其勿誤。

**自古商人，亦越我周文王立政、立事、牧夫、準人，則克宅之，克由繹之，茲乃俾乂。**

傳 言用古商湯，亦於我周文王立政立事，用賢人之法，能居之於心，能用陳之，此乃使天下治。

**國則罔有立政用憸人，不訓于德，是罔顯在厥世。**

傳 商周賢聖之國，則無有立政用憸利之人者。憸人不訓於德，是使其君無顯名在其世。

**繼自今立政，其勿以憸人，其惟吉士，用勱相我國家。**

傳 立政之臣，惟其吉士，用勉治我國家。

**今文子文孫，孺子王矣。**

傳 告文王之子孫，言稚子已即政爲王矣，所以厚戒。

**其勿誤于庶獄，惟有司之牧夫。**

傳 獨言眾獄、有司，欲其重刑，慎官人。

**其克詰爾戎兵，以陟禹之跡，**

傳 其當能治汝戎服兵器，威懷並設，以升禹治水之舊跡。

**方行天下，至于海表，罔有不服，**

傳 方，四方。海表，蠻夷戎狄，無不服化者。

**以覲文王之耿光，以揚武王之大烈。**

傳 能使四夷賓服，所以見祖之光明，揚父之大業。

**嗚呼！繼自今，後王立政，其惟克用常人。」**

傳 其惟能用賢才爲常人，不可以天官有所私。

**周公若曰：「太史，**

傳 順其事並告太史。

**司寇蘇公，式敬爾由獄，以長我王國。**

傳 忿生爲武王司寇，封蘇國，能用法。敬汝所用之獄，以長施行於我王國。言主獄當求蘇公之比。

**茲式有慎，以列用中罰。」**

傳 此法有所慎行，必以其列用中罰，不輕不重，蘇公所行。太史掌六典，有廢置官人之制，故告之。

**成王既黜殷命，滅淮夷，**

傳 黜殷在周公東征時，滅淮夷在成王即政後，事相因，故連言之。

**還歸在豐，作《周官》。**

傳 成王雖作洛邑，猶還西周。

**周官**

傳 言周家設官分職用人之法。

**惟周王撫萬邦，巡侯甸，**

傳 即政撫萬國，巡行天下侯服、甸服。

**四征弗庭，綏厥兆民。**

傳 四面征討諸侯之不直者，所以安其兆民。十億曰兆，言多。

**六服羣辟，罔不承德。歸于宗周，董正治官。**

傳 六服諸侯，奉承周德。言協服。還歸於豐，督正治理職司之百官。

**王曰：「若昔大猷，制治于未亂，保邦于未危。」**

傳 言當順古大道，制治安國，必於未亂未危之前，思患預防之。

**曰：「唐虞稽古，建官惟百。內有百揆四嶽，外有州牧侯伯。**

傳 道堯舜考古以建百官，內置百揆四嶽，象天之有五行，外置州牧十二及五國之長，上下相維，外內咸治。言有法。

**庶政惟和，萬國咸寧。**

傳 官職有序，故眾政惟和，萬國皆安，所以爲正治。

**夏商官倍，亦克用乂。**

傳 禹湯建官二百，亦能用治。言不及唐虞之清要。

**明王立政，不惟其官，惟其人。**

傳 言聖帝明王立政修教，不惟多其官，惟在得其人。

**今予小子，祗勤于德，夙夜不逮。**

傳 今我小子敬勤於德，雖夙夜匪懈，不能及古人。言自有極。

**仰惟前代時若，訓迪厥官。**

傳 言仰惟先代之法是順，訓蹈其所建官而則之，不敢自同堯舜之官，準擬夏殷而蹈之。

**立太師、太傅、太保，茲惟三公。論道經邦，燮理陰陽。**

傳 師，天子所師法；傅，傅相天子；保，保安天子於德義者，此惟三公之任。佐王論道，以經緯國事，和理陰陽。言有德乃堪之。

**官不必備，惟其人。**

傳 三公之官不必備員，惟其人有德乃處之。

**少師、少傅、少保，曰三孤。**

傳 此三官名曰三孤。孤，特也。言卑於公，尊於卿，特置此三者。

**貳公弘化，寅亮天地，弼予一人。**

傳 副貳三公，弘大道化，敬信天地之教，以輔我一人之治。

**冢宰掌邦治，統百官，均四海。**

傳 《天官》卿稱太宰，主國政治，統理百官，均平四海之內邦國。言任大。

**司徒掌邦教，敷五典，擾兆民。**

傳 《地官》卿，司徒主國教化，布五常之教，以安和天下眾民，使小大皆協睦。

**宗伯掌邦禮，治神人，和上下。**

傳 《春官》卿，宗廟官長，主國禮，治天地神祗人鬼之事，及國之吉、兇、賓、軍、嘉五禮，以和上下尊卑等列。

**司馬掌邦政，統六師，平邦國。**

傳 《夏官》卿，主戎馬之事，掌國征伐，統正六軍，平治王邦四方國之亂者。

**司寇掌邦禁，詰姦慝，刑暴亂。**

傳 《秋官》卿，主寇賊法禁，治姦惡，刑強暴作亂者。夏司馬討惡助長物，秋司寇刑姦順時殺。

**司空掌邦土，居四民，時地利。**

傳 《冬官》卿，主國空土以居民，士農工商四人。使順天時，分地利，授之土。能吐生百穀，故曰土。

**六卿分職，各率其屬，以倡九牧，阜成兆民。**

傳 六卿各率其屬官大夫士，治其所分之職，以倡道九州牧伯爲政，大成兆民之性命，皆能其官，則政治。

**六年，五服一朝。**

傳 五服，侯、甸、男、采、衛。六年一朝會京師。

**又六年，王乃時巡，考制度于四嶽。**

傳 周制十二年一巡守，春東、夏南、秋西、冬北，故曰時巡。考正制度禮法於四嶽之下，如虞帝巡守然。

**諸侯各朝于方嶽，大明黜陟。」**

傳 覲四方諸侯，各朝於方嶽之下，大明考績黜陟之法。

**王曰：「嗚呼！凡我有官君子，欽乃攸司，慎乃出令，令出惟行，弗惟反。**

傳 有官君子，大夫以上。嘆而戒之，使敬汝所司，慎汝出令，從政之本。令出必惟行之，不惟反改。若二三其令，亂之道。

**以公滅私，民其允懷。**

傳 從政以公平滅私情，則民其信歸之。

**學古入官，議事以制，政乃不迷。**

傳 言當先學古訓，然後入官治政。凡制事必以古義議度終始，政乃不迷錯。

**其爾典常作之師，無以利口亂厥官。**

傳 其汝爲政當以舊典常故事爲師法，無以利口辯佞亂其官。

**蓄疑敗謀，怠忽荒政，不學墻面，蒞事惟煩。**

傳 積疑不決，必敗其謀。怠惰忽略，必亂其政。人而不學，其猶正墻面而立，臨政事必煩。

**戒爾卿士，功崇惟志，業廣惟勤，惟克果斷，乃罔後艱。**

傳 此戒凡有官位，但言卿士，舉其掌事者。功高由志，業廣由勤，惟能果斷行事，乃無後難。言多疑必致患。

**位不期驕，祿不期侈。**

傳 貴不與驕期而驕自至，富不與侈期而侈自來，驕侈以行己，所以速亡。

**恭儉惟德，無載爾偽。**

傳 言當恭儉，惟以立德，無行姦偽。

**作德，心逸日休。作偽，心勞日拙。**

傳 爲德，直道而行，於心逸豫而名日美。爲偽，飾巧百端，於心勞苦而事日拙，不可爲。

**居寵思危，罔不惟畏，弗畏入畏。**

傳 言雖居貴寵，當思危，惟無所不畏。若乃不畏，則入可畏之刑。

**推賢讓能，庶官乃和，不和政厖。**

傳 賢能相讓，俊乂在官，所以和諧。厖，亂也。

**舉能其官，惟爾之能。稱匪其人，惟爾不任。」**

傳 所舉能修其官，惟亦汝之功能。舉非其人，亦惟汝之不勝其任。

**王曰：「嗚呼！三事暨大夫，敬爾有官，亂爾有政，**

傳 嘆而敕之，公卿已下，各敬居汝所有之官，治汝所有之職。

**以佑乃辟。永康兆民，萬邦惟無斁。」**

傳 言當敬治官政，以助汝君，長安天下兆民，則天下萬國惟乃無厭我周德。

**成王既伐東夷，肅慎來賀。**

傳 海東諸夷駒麗、扶餘、馯貌之屬，武王克商，皆通道焉。成王即政而叛，王伐而服之，故肅慎氏來賀。

**王俾榮伯作《賄肅慎之命》。**

傳 榮，國名。同姓諸侯，爲卿大夫。王使之爲命書，以幣賄賜肅慎之夷。亡。

**周公在豐，**

傳 致政老歸。

**將沒，欲葬成周。**

傳 己所營作，示終始念之。

**公薨，成王葬于畢，**

傳 不敢臣周公，故使近文武之墓。

**告周公，作《亳姑》。**

傳 周公徙奄君於亳姑，因告柩以葬畢之義，並及奄君已定亳姑，言所遷之功成。亡。

**周公既沒，命君陳分正東郊成周，**

傳 成王重周公所營，故命君陳分居，正東郊成周之邑裏官司。

**作《君陳》。**

傳 作書命之。

**君陳**

傳 臣名也，因以名篇。

**王若曰：「君陳，惟爾令德孝恭。**

傳 言其有令德，善事父母，行己以恭。

**惟孝，友于兄弟，克施有政。**

傳 言善父母者必友於兄弟，能施有政令。

**命汝尹茲東郊，敬哉！**

傳 正此東郊，監殷頑民，教訓之。

**昔周公師保萬民，民懷其德。往慎乃司，茲率厥常。**

傳 言周公師安天下之民，民歸其德。今往承其業，當慎汝所主，此循其常法而教訓之。

**懋昭周公之訓，惟民其乂。**

傳 勉明周公之教，惟民其治。

**「我聞曰：『至治馨香，感于神明。黍稷非馨，明德惟馨。』**

傳 所聞之古聖賢之言，政治之至者，芬芳馨氣動於神明。所謂芬芳非黍稷之氣，乃明德之馨。勵之以德。

**爾尚式時周公之猷訓，惟日孜孜，無敢逸豫。**

傳 汝庶幾用是周公之道教殷民，惟當日孜孜勤行之，無敢自寬暇逸豫。

**凡人未見聖，若不克見。既見聖，亦不克由聖，**

傳 此言凡人有初無終，未見聖道如不能得見。已見聖道，亦不能用之，所以無成。

**爾其戒哉！爾惟風，下民惟草。**

傳 汝戒，勿爲凡人之行。民從上教而變，猶草應風而偃，不可不慎。

**圖厥政，莫或不艱，有廢有興。出入自爾師虞，庶言同則繹。**

傳 謀其政，無有不先慮其難，有所廢，有所起。出納之事，當用汝總言度之。眾言同，則陳而布之。禁其專。

**爾有嘉謀嘉猷，則入告爾后于內，爾乃順之于外，**

傳 汝有善謀善道，則入告汝君於內，汝乃順行之於外。

**曰：『斯謀斯猷，惟我后之德。』**

傳 此善謀此善道，惟我君之德。善則稱君，人臣之義。嗚呼！

**臣人咸若時，惟良顯哉！」**

傳 嘆而美之曰：「臣於人者皆順此道，是惟良臣，則君顯明於世。」

**王曰：「君陳，爾惟弘周公丕訓，無依勢作威，無倚法以削，**

傳 汝爲政當闡大周公之大訓，無乘勢位作威人上，無倚法制以行刻削之政。

**寬而有制，從容以和。**

傳 寬不失制，動不失和，德教之治。

**殷民在辟，予曰辟，爾惟勿辟。予曰宥，爾惟勿宥。惟厥中。**

傳 殷人有罪在刑法者，我曰：「刑之。」汝勿刑。我曰：「赦宥。」汝勿宥。惟其當以中正平理斷之。

**有弗若于汝政，弗化于汝訓，辟以止辟，乃辟。**

傳 有不順於汝政，不變於汝教，刑之而懲止犯刑者，乃刑之。

**狃于姦宄，敗常亂俗，三細不宥。**

傳 習於姦宄兇惡，毀敗五常之道，以亂風俗之教，罪雖小，三犯不赦，所以絕惡源。

**爾無忿疾于頑，無求備于一夫。**

傳 人有頑嚚不喻，汝當訓之，無忿怒疾之。使人當器之，無責備於一夫。

**必有忍，其乃有濟。有容，德乃大。**

傳 爲人君長，必有所含忍，其乃有所成。有所包容，德乃爲大。欲其忍恥藏垢。

**簡厥修，亦簡其或不修。**

傳 簡別其德行修者，亦別其有不修者，善以勸能，惡以沮否。

**進厥良，以率其或不良。**

傳 進顯其賢良者，以率勉其有不良者，使爲善。

**惟民生厚，因物有遷。**

傳 言人自然之性敦厚，因所見所習之物有遷變之道，故必慎所以示之。

**違上所命，從厥攸好。**

傳 人之於上，不從其令，從其所好，故人主不可不慎所好。

**爾克敬典在德，時乃罔不變。允升于大猷。**

傳 汝治人能敬常在道德，是乃無不變化，其政教則信升於大道。

**惟予一人膺受多福，**

傳 汝能升大道，則惟我一人亦當受其多福，無兇危。

**其爾之休，終有辭于永世。」**

傳 非但我受多福而已，其汝之美名，亦終見稱誦於長世。言沒而不朽。

**成王將崩，命召公、畢公**

傳 二公爲二伯，中分天下而治之。

**率諸侯相康王，作《顧命》。**

傳 臨終之命曰顧命。

**顧命**

傳 實命羣臣，敘以要言。

**惟四月哉生魄，王不懌。**

傳 成王崩年之四月，始生魄，月十六日，王有疾，故不悅懌。

**甲子，王乃洮颒水。相被冕服，憑玉几。**

傳 王大發大命，臨羣臣，必齋戒沐浴。今疾病，故但洮盥颒面。扶相者，被以冠冕，加朝服，憑玉几以出命。

**乃同召太保奭、芮伯、彤伯、畢公、衛侯、毛公、**

傳 同召六卿，下至禦治事。太、保、畢毛稱公，則三公矣。此先後六卿次第，冢宰第一，召公領之。司徒第二，芮伯爲之。宗伯第三，彤伯爲之。司馬第四，畢公領之。司寇第五，衛侯爲之。司空第六，毛公領之。召、芮、彤、畢、衛、毛皆國名，入爲天子公卿。

**師氏、虎臣、百尹、禦事。**

傳 師氏，大夫官。虎臣，虎賁氏。百尹，百官之長。及諸禦治事者。

**王曰：「嗚呼！疾大漸，惟幾。**

傳 自嘆其疾大進篤，惟危殆。

**病日臻，既彌留，恐不獲誓言嗣，茲予審訓命汝。**

傳 病日至，言困甚。已久留，言無瘳。恐不得結信出言嗣續我志，以此故，我詳審教命汝。

**昔君文王、武王宣重光，奠麗陳教則肄。**

傳 言昔先君文武，布其重光，累聖之德，定天命，施陳教，則勤勞。

**肄不違，用克達殷，集大命。**

傳 文武定命陳教，雖勞而不違道，故能通殷爲周，成其大命。

**在後之侗，敬迓天威，嗣守文武大訓，無敢昏逾。**

傳 在文武後之侗稚，成王自斥。敬迎天之威命，言奉順繼守文武大教。無敢昏亂逾越，言戰栗畏懼。

**今天降疾殆，弗興弗悟。爾尚明時朕言，**

傳 今天下疾我身，甚危殆，不起不悟。言必死。汝當庶幾明是我言，勿忽略。

**用敬保元子釗，弘濟于艱難，**

傳 用奉我言，敬安太子釗。釗，康王名。大渡於艱難，勤德政。

**柔遠能邇，安勸小大庶邦。**

傳 言當和遠，又能和近，安小大眾國，勸使爲善。

**思夫人自亂于威儀，爾無以釗冒貢于非幾。」**

傳 羣臣皆宜思夫人，夫人自治正於威儀。有威可畏，有儀可象，然後足以率人。汝無以釗冒進於非危之事。

**茲既受命還，**

傳 此羣臣已受顧命，各還本位。

**出綴衣于庭。越翼日乙丑，王崩。**

傳 綴衣，幄帳。羣臣既退，徹出幄帳於庭。王寢於北墉下，東首，反初生。於其明日，王崩。

**太保命仲桓、南宮毛，**

傳 冢宰攝政，故命二臣。桓、毛，名。

**俾爰齊侯呂伋，以二干戈、虎賁百人，逆子釗于南門之外。**

傳 臣子皆侍左右，將正太子之尊，故出於路寢門外。使桓、毛二臣各執幹戈，於齊侯呂伋索虎賁百人，更新逆門外，所以殊之。伋爲天子虎賁氏。

**延入翼室，恤宅宗。**

傳 明室，路寢。延之使居憂，爲天下宗主。

**丁卯，命作冊度。**

傳 三日，命史爲冊書法度，傳顧命於康王。

**越七日癸酉，伯相命士須材。**

傳 邦伯爲相，則召公。於丁卯七日癸酉，召公命士致材木，須待以供喪用。

**狄設黼扆、綴衣。**

傳 狄，下士。扆，屏風，畫爲斧文，置戶牖間。復設幄帳，象平生所爲。

**牖間南向，敷重篾席，黼純，華玉仍几。**

傳 蔑，桃枝竹。白黑雜繒緣之。華，彩色。華玉以飾憑几。仍，因也。因生時，几不改作。此見羣臣、覲諸侯之坐。

**西序東向，敷重厎席，綴純，文貝仍几。**

傳 東西廂謂之序。厎，蒻蘋。綴，雜彩。有文之貝飾几。此旦夕聽事之坐。

**東序西向，敷重豐席，畫純，雕玉仍几。**

傳 豐，莞。彩色爲畫。雕，刻鏤。此養國老饗羣臣之坐。

**西夾南向，敷重筍席，玄紛純，漆仍几。**

傳 西廂夾室之前。筍，蒻竹。玄紛，黑綬。此親屬私宴之坐，故席几質飾。

**越玉五重，陳寶，**

傳 於東西序坐北，列玉五重，又陳先王所寶之器物。

**赤刀、大訓、弘璧、琬琰，在西序。**

傳 寶刀，赤刀削。大訓，《虞書》典謨。大璧、琬琰之珪爲二重。

**大玉、夷玉、天球、河圖，在東序。**

傳 三玉爲三重。夷，常也。球，雍州所貢。河圖，八卦。伏犧王天下，龍馬出河，遂則其文以畫八卦，謂之河圖，及典謨皆歷代傳寶之。

**胤之舞衣、大貝、鼖鼓，在西房。**

傳 胤國所爲舞者之衣，皆中法。大貝，如車渠。鼖鼓長八尺，商周傳寶之。西房，西夾坐東。

**兌之戈、和之弓、垂之竹矢，在東房。**

傳 兌、和，古之巧人。垂，舜共工。所爲皆中法，故亦傳寶之。東房，東廂夾室。

**大輅在賓階面，綴輅在阼階面，**

傳 大輅，玉。綴輅，金。面，前。皆南向。

**先輅在左塾之前，次輅在右塾之前。**

傳 先輅，象。次輅，木。金、玉、象皆以飾車，木則無飾，皆在路寢門內，左右塾前北面。凡所陳列，皆象成王生時華國之事，所以重顧命。

**二人雀弁，執惠，立于畢門之內。**

傳 士衛殯與在廟同，故雀韋弁。惠，三隅矛。路寢門，一名畢門。

**四人綦弁，執戈上刃，夾兩階戺。**

傳 綦，文鹿子皮弁。亦士。堂廉曰戺，士所立處。

**一人冕，執劉，立于東堂。一人冕，執鉞，立于西堂。**

傳 冕，皆大夫也。劉，鉞屬。立於東西廂之前堂。

**一人冕，執戣，立于東垂。一人冕，執瞿，立于西垂。**

傳 戣、瞿皆戟屬。立於東西下之階上。

**一人冕，執銳，立于側階。**

傳 銳，矛屬也。側階，北下立階上。

**王麻冕黼裳，由賓階隮。**

傳 王及羣臣皆吉服，用西階升，不敢當主。

**卿士、邦君麻冕蟻裳，入即位。**

傳 公卿大夫及諸侯皆同服，亦廟中之禮。蟻，裳名，色玄。

**太保、太史、太宗皆麻冕彤裳。**

傳 執事各異裳。彤，纁也。太宗，上宗，即宗伯也。

**太保承介圭，上宗奉同、瑁，由阼階隮。**

傳 大圭尺二寸，天子守之，故奉以奠康王所位。同，爵名。瑁，所以冒諸侯圭，以齊瑞信，方四寸，邪刻之。用阼階升，由便不嫌。

**太史秉書，由賓階隮，禦王冊命。**

傳 太史持冊書顧命進康王，故同階。

**曰：「皇后憑玉几，道揚末命，命汝嗣訓，**

傳 冊命之辭。大君，成王。言憑玉几所道，稱揚終命，所以感動康王。命汝繼嗣其道，言任重，因以托戒。

**臨君周邦，率循大卞，**

傳 用是道臨君周國，率羣臣循大法。卞，皮彥反，徐扶變反。

**燮和天下，用答揚文武之光訓。」**

傳 言用和道和天下，用對揚聖祖文武之大教。敘成王意。

**王再拜，興，答曰：「眇眇予末小子，其能而亂四方，以敬忌天威？」**

傳 言微微我淺末小子，其能如父祖治四方，以敬忌天威德乎？謙辭，托不能。

**乃受同、瑁，王三宿，三祭，三咤。**

傳 王受瑁爲主，受同以祭。禮成於三，故酌者實三爵於王，王三進爵，三祭酒，三奠爵，告已受羣臣所傳顧命。

**上宗曰：「饗！」**

傳 祭必受福，贊王曰：「饗福酒。」

**太保受同，降，**

傳 受王所饗同，下堂反於篚。

**盥以異同，秉璋以酢。**

傳 太保以盥手洗異同，實酒秉璋以酢祭。半圭曰璋，臣所奉。王已祭，太保又祭。報祭曰酢。

**授宗人同，拜，王答拜。**

傳 宗人，小宗伯，佐大宗伯。太宗供王，宗人供太保。拜白已傳顧命，故授宗人同。拜，王答拜，尊所受命。

**太保受同，祭，嚌，**

傳 太宗既拜而祭，既祭，受福。嚌至齒，則王亦至齒。王言饗，太保言嚌，互相備。

**宅，授宗人同，拜，王答拜。**

傳 太保居其所，授宗人同，拜白成王以事畢。王答拜，敬所白。

**太保降，收。**

傳 太保下堂，則王下可知。有司於此盡收徹。

**諸侯出廟門俟。**

傳 言諸侯，則卿士已下亦可知。殯之所處，故曰廟。待王後命。