**堯典第一**

漢孔氏傳

# 虞書

## 堯典

昔在帝堯，聦明文思，光宅天下。將遜于位，讓于虞舜，作堯典。

傳 言堯可爲百代常行之道。

**曰若稽古帝堯，**

傳 若，順。稽，考也。能順考古道而行之者，帝堯。

**曰放勳，欽明文思安安，**

傳 勳，功。欽，敬也。言堯放上世之功化，而以敬明文思之四德，安天下之當安者。

**允恭克讓，光被四表，格于上下。**

傳 允，信。克，能。光，充。格，至也。既有四德，又信恭能讓，故其名聞充溢四外，至于天地。

**克明俊德，以親九族。**

傳 能明俊德之士，任用之以睦高祖玄孫之親。

**九族既睦，平章百姓。**

傳 既，已也。百姓，百官。言化九族而平和章明。

**百姓昭明，協和萬邦。黎民於變時雍。**

傳 昭，亦明也。協，合。黎，衆。時，是。雍，和也。言天下衆民皆變化化上，是以風俗大和。

**乃命羲和，欽若昊天，曆象日月星辰，敬授人時。**

傳 重黎之後，羲氏、和氏世掌天地四時之官，故堯命之，使敬順昊天。昊天，言元氣廣大。星，四方中星。辰，日月所會。曆象其分節。敬記天時，以授人也。此舉其目，下別序之。

**分命羲仲，宅嵎夷，曰暘谷。**

傳 宅，居也。東表之地稱嵎夷。暘，明也。日出於谷而天下明，故稱暘谷。暘谷、嵎夷，一也。羲仲居治東方之官。

**寅賓出日，平秩東作。**

傳 寅，敬。賓，導。秩，序也。歲起於東而始就耕，謂之東作。東方之官，敬導出日，平均次序東作之事，以務農也。

**日中星鳥，以殷仲春。**

傳 日中謂春分之日。鳥，南方朱鳥七宿。殷，正也。春分之昏，鳥星畢見，以正仲春之氣節，轉以推季孟則可知。

**厥民析，鳥獸孳尾。**

傳 冬寒無事，並入室處。春事既起，丁壯就功。厥，其也。言其民老壯分析。乳化曰孳，交接曰尾。

**申命羲叔，宅南交。**

傳 申，重也。南交，言夏與春交。舉一隅以見之。此居治南方之官。

**平秩南訛，敬致。**

傳 訛，化也。掌夏之官，平敘南方化育之事，敬行其教，以致其功。四時同之，亦舉一隅。

**日永星火，以正仲夏。**

傳 永，長也，謂夏至之日。火，蒼龍之中星，舉中則七星見可知。以正仲夏之氣節，季孟亦可知。

**厥民因，鳥獸希革。**

傳 因，謂老弱因就在田之丁壯，以助農也。夏時鳥獸，毛羽希少改易。革，改也。

**分命和仲，宅西，曰昧谷。**

傳 昧，冥也。日入於谷而天下冥，故曰昧谷。昧谷曰西，則嵎夷東可知。此居治西方之官，掌秋天之政也。

**寅餞納日，平秩西成。**

傳 餞，送也。日出言導，日入言送，因事之宜。秋，西方，萬物成。平序其政，助成物。

**宵中星虛，以殷仲秋。**

傳 宵，夜也。春言日，秋言夜，互相備。虛，玄武之中星，亦言七星皆以秋分日見，以正三秋。

**厥民夷，鳥獸毛毨。**

傳 夷，平也，老壯在田，與夏平也。毨，理也，毛更生整理。

**申命和叔，宅朔方，曰幽都。平在朔易。**

傳 北稱朔，亦稱方，言一方則三方見矣。北稱幽，則南稱明，從可知也。都，謂所聚也。易，謂歲改易於北方。平，均。在，察其政以順天常。上揔言羲和敬順昊天，此分別仲叔，各有所掌。

**日短星昴，以正仲冬。**

傳 日短，冬至之日。昴，白虎之中星，亦以七星並見，以正冬之三節。

**厥民隩，鳥獸氄毛。**

傳 隩，室也。民改歲入此室處，以辟風寒。鳥獸皆生耎毳細毛以自溫焉。

**帝曰：「咨！汝羲暨和。朞三百有六旬有六日，以閏月定四時成歲。**

傳 咨，嗟。暨，與也。匝四時曰朞。一歲十二月，月三十日，正三百六十日；除小月六爲六日，是爲一歲有餘十二日；未盈三歲，足得一月，則置閏焉，以定四時之氣節，成一歲之曆象。

**允釐百工，庶績咸熙。」**

傳 允，信。釐，治。工，官。績，功。咸，皆。熙，廣也。言定四時成歲。曆以告時授事，則能信治百官，衆功皆廣，歎其善。

**帝曰：「疇咨若時登庸。」**

傳 疇，誰。庸，用也。誰能咸熙庶績，順是事者，將登用之。

**放齊曰：「胤子朱啓明。」帝曰：「吁！嚚訟，可乎？」**

傳 放齊，臣名。胤，國子爵。朱，名。啓，開也。吁，疑怪之辭。言不忠信爲嚚，又好爭訟，可乎！言不可。

**帝曰：「疇咨若予采？」**

傳 采，事也。復求誰能順我事者。

**驩兜曰：「都！共工方鳩僝功。」**

傳 驩兜，臣名。都，於，歎美之辭。共工，官稱。鳩，聚。僝，見也。歎共工能方方聚見其功。

**帝曰：「吁！靜言庸違，象恭滔天。」**

傳 靜，謀。滔，漫也。言共工自爲謀言，起用行事而違背之，貌象恭敬而心傲狠，若漫天。言不可用。

**帝曰：「咨！四岳，**

傳 四岳，即上羲和之四子，分掌四岳之諸侯，故稱焉。

**湯湯洪水方割，**

傳 湯湯，流貌。洪，大。割，害也。言大水方方爲害。

**蕩蕩懷山襄陵，浩浩滔天。**

傳 蕩蕩，言水奔突有所滌除。懷，包。襄，上也。包山上陵，浩浩盛大，若漫天。

**下民其咨，有能俾乂？」**

傳 俾，使。乂，治也。言民咨嗟憂愁，病水困苦，故問四岳，有能治者將使之。

**僉曰：「於，鯀哉！」**

傳 僉，皆也。鯀，崇伯之名。朝臣舉之。

**帝曰：「吁，咈哉！方命圮族。」**

傳 凡言「吁」者皆非帝意。咈，戾。圮，毀。族，類也。言鯀性狠戾，好此方名，命而行事，輒毀敗善類。

**岳曰：「异哉！試可乃已。」**

傳 异，已也。退也。言餘人盡已，唯鯀可試，無成乃退。

**帝曰：「往欽哉！」**

傳 勑鯀往治水，命使敬其事。堯知其性狠戾圮族，未明其所能，而據衆言可試，故遂用之。

**九載，績用弗成。**

傳 載，年也。三考九年，功用不成，則放退之。

**帝曰：「咨！四岳，朕在位七十載，**

傳 堯年十六，以唐侯升爲天子，在位七十年，則時年八十六，老將求代。

**汝能庸命，巽朕位？」**

傳 巽，順也。言四岳能用帝命，故欲使順行帝位之事。

**岳曰：「否德。忝帝位。」**

傳 否，不。忝，辱也。辭不堪。

**曰：「明明揚側陋。」**

傳 堯知子不肖，有禪位之志，故明舉明人在側陋者。廣求賢也。

**師錫帝曰：「有𩹌在下，曰虞舜。」**

傳 師，衆。錫，與也。無妻曰鰥。虞，氏。舜，名。在下民之中。衆臣知舜聖賢，恥己不若，故不舉。乃不獲己而言之。

**帝曰：「俞，予聞，如何？」**

傳 俞，然也。然其所舉，言我亦聞之，其德行如何。

**岳曰：「瞽子，父頑，母嚚，象傲，**

傳 無目曰瞽。舜父有目，不能分別好惡，故時人謂之瞽，配字曰瞍。瞍，無目之稱。心不則德義之經爲頑。象，舜弟之字，傲慢不友。言並惡。

**克諧以孝，烝烝乂，不格姦。」**

傳 諧，和。烝，進也。言能以至孝和諧頑嚚昏傲，使進進以善自治，不至於姦惡。

**帝曰：「我其試哉！**

傳 言欲試舜，觀其行迹。

**女于時，觀厥刑于二女。」**

傳 女，妻。刑，法也。堯於是以二女妻舜，觀其法度接二女，以治家觀治國。

**釐降二女于嬀汭，嬪于虞。**

傳 降，下。嬪，婦也。舜爲匹夫，能以義理下帝女之心。於所居嬀水之汭，使行婦道於虞氏。

**帝曰：「欽哉！」**

傳 歎舜能修己行敬以安人，則其所能者大矣。

## 舜典

虞舜側微，堯聞之聦明，將使嗣位，歷試諸難，作舜典。

傳 典之義與堯同。

**曰若稽古帝舜，**

傳 亦言其順考古道而行之。

**曰重華協于帝。**

傳 華謂文德，言其光文重合於堯，俱聖明。

**濬哲文明，溫恭允塞，**

傳 濬，深。哲，智也。舜有深智文明溫恭之德，信允塞上下。

**玄德升聞，乃命以位。**

傳 玄謂幽潛，潛行道德，升聞天朝，遂見徵用。

**慎徽五典，五典克從。**

傳 徽，美也。五典，五常之教，父義、母慈、兄友、弟恭、子孝。舜慎美篤行斯道，舉八元使布之於四方，五教能從，無違命。

**納于百揆，百揆時敘。**

傳 揆，度也。度百事，揔百官，納舜於此官。舜舉八凱，使揆度百事，百事時敘，無廢事業。

**賓于四門，四門穆穆。**

傳 穆穆，美也。四門，四方之門。舜流四凶族，四方諸侯來朝者，舜賓迎之，皆有美德，無凶人。

**納于大麓，烈風雷雨弗迷。**

傳 麓，錄也。納舜使大錄萬機之政，陰陽和，風雨時，各以其節，不有迷錯愆伏。明舜之德合於天。

**帝曰：「格汝舜。詢事考言，乃言厎可績，三載。汝陟帝位。」**

傳 格，來。詢，謀。乃，汝。厎，致。陟，升也。堯呼舜曰：「來，汝所謀事，我考汝言。汝言致，可以立功，三年矣。三載考績，故命使升帝位。」將禪之。

**舜讓于德，弗嗣。**

傳 辭讓於德不堪，不能嗣成帝位。

**正月上日，受終于文祖。**

傳 上日，朔日也。終，謂堯終帝位之事。文祖者，堯文德之祖廟。

**在璿璣玉衡，以齊七政。**

傳 在，察也。璿，美玉。璣、衡，王者正天文之器，可運轉者。七政，日月五星各異政。舜察天文，齊七政，以審己當天心與否。

**肆類于上帝，**

傳 堯不聽舜讓，使之攝位。舜察天文，考齊七政而當天心，故行其事。肆，遂也。類，謂攝位事類。遂以攝告天及五帝。

**禋于六宗，**

傳 精意以享謂之禋。宗，尊也。所尊祭者，其祀有六，謂四時也、寒暑也、日也、月也、星也、水旱也。祭亦以攝告。

**望于山川，徧于羣神。**

傳 九州名山大川、五岳四瀆之屬，皆一時望祭之。羣神謂丘陵墳衍。古之聖賢，皆祭之。

**輯五瑞，既月，乃日覲四岳羣牧，班瑞于羣后。**

傳 輯，斂。既，盡。覲，見。班，還。后，君也。舜斂公侯伯子男之瑞圭璧，盡以正月中，乃日日見四岳及九州牧監，還五瑞於諸侯，與之正始。

**歲二月，東巡守，至于岱宗，柴，**

傳 諸侯爲天子守土，故稱守，巡行之。既班瑞之明月，乃順春東巡。岱宗，泰山，爲四岳所宗。燔柴祭天告至。

**望秩于山川，**

傳 東岳諸侯竟內名山大川，如其秩次望祭之。謂五岳牲禮視三公，四瀆視諸侯，其餘視伯子男。

**肆覲東后。**

傳 遂見東方之國君。

**協時月正日，同律度量衡。**

傳 合四時之氣節，月之大小，日之甲乙，使齊一也。律法制及尺丈、斛斗、斤兩，皆均同。

**修五禮、五玉、**

傳 修吉、凶、賓、軍、嘉之禮。五等諸侯執其玉。

**三帛、二生、一死贄，**

傳 三帛，諸侯世子執纁，公之孤執玄，附庸之君執黃。二生，卿執羔，大夫執鴈。一死，士執雉。玉帛生死，所以爲贄以見之。

**如五器，卒乃復。**

傳 卒，終。復，還也。器謂圭璧。如五器，禮終則還之。三帛、生、死則否。

**五月南巡守，至于南岳，如岱禮。**

傳 南岳，衡山。自東岳南巡，五月至。

**八月西巡守，至于西岳，如初。**

傳 西岳，華山。初謂岱宗。

**十有一月朔巡守，至于北岳，如西禮。**

傳 北岳，恒山。

**歸，格于藝祖，用特。**

傳 巡守四岳，然後歸，告至文祖之廟。藝，文也。言祖則考著。特，一牛。

**五載一巡守，羣后四朝。**

傳 各會朝于方岳之下，凡四處，故曰「四朝」。將說「敷奏」之事，故申言之。堯舜同道，舜攝則然，堯又可知。

**敷奏以言，明試以功，車服以庸。**

傳 敷，陳。奏，進也。諸侯四朝，各使陳進治禮之言。明試其言，以要其功。功成，則賜車服以表顯其能用。

**肇十有二州，**

傳 肇，始也。禹治水之後，舜分冀州爲幽州、并州，分青州爲營州，始置十二州。

**封十有二山，濬川。**

傳 封，大也。每州之名山殊大者，以爲其州之鎮。有流川，則深之使通利。

**象以典刑，**

傳 象，法也。法用常刑，用不越法。

**流宥五刑，**

傳 宥，寬也。以流放之法，寬五刑。

**鞭作官刑，**

傳 以作爲治官事之刑。

**扑作教刑，**

傳 扑，榎楚也。不勤道業則撻之。

**金作贖刑。**

傳 金，黃金。誤而入刑，出金以贖罪。

**眚災肆赦，怙終賊刑。**

傳 眚，過。災，害。肆，緩。賊，殺也。過而有害，當緩赦之。怙姦自終，當刑殺之。

**欽哉，欽哉，惟刑之恤哉！**

傳 舜陳典刑之義，勑天下使敬之，憂欲得中。

**流共工于幽洲，**

傳 象恭滔天，足以惑世，故流放之。幽洲，北裔。水中可居者曰洲。

**放驩兜于崇山，**

傳 黨於共工，罪惡同。崇山，南裔。

**竄三苗于三危，**

傳 三苗，國名。縉雲氏之後，爲諸侯，號饕餮。三危，西裔。

**殛鯀于羽山，**

傳 方命圮族，績用不成，殛竄放流，皆誅也。異其文，述作之體。羽山，東裔，在海中。

**四罪而天下咸服。**

傳 皆服舜用刑當其罪，故作者先敘典刑，而連引四罪，明皆徵用所行，於此揔見之。

**二十有八載，帝乃殂落。**

傳 殂落，死也。堯年十六即位，七十載求禪，試舜三載，自正月上日至崩二十八載，堯死。壽一百一十七歲。

**百姓如喪考妣，**

傳 考妣，父母。言百官感德思慕。

**三載，四海遏密八音。**

傳 遏，絶。密，靜也。八音，金、石、絲、竹、匏、土、革、木。四夷絶音三年，則華夏可知。言盛德恩化，所及者遠。

**月正元日，舜格于文祖，**

傳 月正，正月。元日，上日也。舜服堯喪三年畢，將即政，故復至文祖廟告。

**詢于四岳，闢四門，**

傳 詢，謀也。謀政治於四岳，開闢四方之門未開者，廣致衆賢。

**明四目，達四聦。**

傳 廣視聽於四方，使天下無壅塞。

**咨十有二牧，曰：「食哉，惟時！**

傳 咨亦謀也。所重在於民食，惟當敬授民時。

**柔遠能邇，惇德允元，**

傳 柔，安。邇，近。敦，厚也。元，善之長。言當安遠，乃能安近。厚行德信，使足長善。

**而難任人，蠻夷率服。」**

傳 任，佞。難，拒也。佞人斥遠之，則忠信昭於四夷，皆相率而來服。

**舜曰：「咨！四岳，有能奮庸熙帝之載，**

傳 奮，起。庸，功。載，事也。訪羣臣有能起發其功，廣堯之事者。言「舜曰」以別堯。

**使宅百揆，亮采惠疇？」**

傳 亮，信。惠，順也。求其人使居百揆之官，信立其功，順其事者誰乎？

**僉曰：「伯禹作司空。」**

傳 四岳同辭而對，禹代鯀爲宗伯，入爲天子司空。治洪水有成功，言可用之。

**帝曰：「俞，咨！禹，汝平水土，惟時懋哉！」**

傳 然其所舉，稱禹前功以命之。懋，勉也。惟居是百揆，勉行之。

**禹拜稽首，讓于稷、契暨皋陶。**

傳 居稷官者，棄也。契、皋陶，二臣名。稽首，首至地。

**帝曰：「俞，汝往哉！」**

傳 然其所推之賢，不許其讓，敕使往宅百揆。

**帝曰：「棄，黎民阻飢，汝后稷，播時百穀。」**

傳 阻，難。播，布也。衆人之難在於饑，汝后稷，布種是百穀以濟之。美其前功以勉之。

**帝曰：「契，百姓不親，五品不遜，**

傳 五品謂五常。遜，順也。

**汝作司徒，敬敷五教，在寬。」**

傳 布五常之教，務在寬，所以得人心，亦美其前功。

**帝曰：「皋陶，蠻夷猾夏，寇賊姦宄，**

傳 猾，亂也。夏，華夏。羣行攻劫曰寇，殺人曰賊。在外曰姦，在內曰宄。言無教所致。

**汝作士，五刑有服，**

傳 士，理官也。五刑，墨、劓、剕、宮、大辟。服，從也。言得輕重之中正。

**五服三就。**

傳 既從五刑，謂服罪也。行刑當就三處，大罪於原野，大夫於朝，士於市。

**五流有宅，五宅三居。**

傳 謂不忍加刑，則流放之，若四凶者。五刑之流，各有所居。五居之差，有三等之居，大罪四裔，次九州之外，次千里之外。

**惟明克允。」**

傳 言皋陶能明信五刑，施之遠近，蠻夷猾夏，使咸信服，無敢犯者。因禹讓三臣，故歷述之。

**帝曰：「疇若予工？」僉曰：「垂哉！」**

傳 問：「誰能順我百工事者？」朝臣舉垂。垂，臣名。

**帝曰：「俞，咨！垂，汝共工。」**

傳 共謂供其職事。

**垂拜稽首，讓于殳斨暨伯與。**

傳 殳斨、伯與，二臣名。

**帝曰：「俞，往哉！汝諧。」**

傳 汝能諧和此官。

**帝曰：「疇若予上下草木鳥獸？」僉曰：「益哉！」**

傳 上謂山，下謂澤，順謂施其政教，取之有時，用之有節。言伯益能之。

**帝曰：「俞，咨！益，汝作朕虞。」**

傳 虞，掌山澤之官。

**益拜稽首，讓于朱虎、熊羆。帝曰：「俞，往哉！汝諧。」**

傳 朱虎、熊羆，二臣名。垂、益所讓四人，皆在元凱之中。

**帝曰：「咨！四岳，有能典朕三禮？」僉曰：「伯夷。」**

傳 三禮，天地人之禮。伯夷，臣名，姜姓。

**帝曰：「俞，咨！伯，汝作秩宗。**

傳 秩，序。宗，尊也。主郊廟之官。

**夙夜惟寅，直哉惟清。」**

傳 夙，早也。言早夜敬思其職，典禮施政教，使正直而清明

**伯拜稽首，讓于夔、龍。**

傳 夔、龍，二臣名。

**帝曰：「俞，往，欽哉！」**

傳 然其賢，不許讓。

**帝曰：「夔，命汝典樂，教胄子，**

傳 胄，長也，謂元子以下至卿大夫子弟。以歌詩蹈之舞之，教長國子中、和、祇、庸、孝、友。

**直而溫，寬而栗，**

傳 教之正直而溫和，寬弘而能莊栗。、

**剛而無虐，簡而無傲。**

傳 剛失之虐，簡失之傲，教之以防其失。

**詩言志，歌永言，**

傳 謂詩言志以導之，歌詠其義以長其言。

**聲依永，律和聲。**

傳 聲謂五聲：宮、商、角、徵、羽。律謂六律、六呂，十二月之音氣。言當依聲律以和樂。

**八音克諧，無相奪倫，神人以和。」**

傳 倫，理也。八音能諧，理不錯奪，則神人咸和。命夔使勉之。

**夔曰：「於！予擊石拊石，百獸率舞。」**

傳 石，磬也。磬，音之清者。拊亦擊也。舉清者和，則其餘皆從矣。樂感百獸，使相率而舞，則神人和可知。

**帝曰：「龍，朕堲讒說殄行，震驚朕師。**

傳 堲，疾。殄，絶。震，動也。言我疾讒說絶君子之行，而動驚我衆，欲遏絶之。

**命汝作納言，夙夜出納朕命，惟允。」**

傳 納言，喉舌之官。聽下言，納於上，受上言宣於下，必以信。

**帝曰：「咨！汝二十有二人，**

傳 禹、垂、益、伯夷、夔、龍六人新命有職，四岳、十二牧，凡二十二人，特勑命之。

**欽哉！惟時亮天功。」**

傳 各敬其職，惟是乃能信立天下之功。

**三載考績，三考黜陟幽明，**

傳 三年有成，故以考功。九歲則能否幽明有別，黜退其幽者，升進其明者。

**庶績咸熙。分北三苗。**

傳 考績法明，衆功皆廣。三苗幽闇，君臣善否，分北流之，不令相從。善惡明。

**舜生三十徵庸，**

傳 言其始見試用。

**三十在位，**

傳 歷試二年，攝位二十八年。

**五十載，陟方乃死。**

傳 方，道也。舜即位五十年，升道南方巡守，死於蒼梧之野而葬焉。三十徵庸，三十在位，服喪三年，其一在三十之數，爲天子五十年，凡壽百一十二歲。

**帝釐下土，方設居方，**

傳 言舜理四方諸侯，各設其官，居其方。

**別生分類，**

傳 生，姓也。別其姓族，分其類，使相從。

**作汩作、**

傳 汩，治。作，興也。言其治民之功興，故爲汩作之篇。亡。

**九共九篇、槀飫。**

傳 槀，勞也。飫，賜也。凡十一篇，皆亡。

## 大禹謨

皋陶矢厥謨，禹成厥功，帝舜申之。作大禹、皋陶謨、益稷。

傳 禹稱大，大其功。謨，謀也。

**曰若稽古大禹，**

傳 順考古道而言之。

**曰：「文命敷於四海，祗承于帝。」**

傳 言其外布文德教命，內則敬承堯舜。

**曰：「后克艱厥后，臣克艱厥臣，政乃乂，黎民敏德。」**

傳 敏，疾也。能知爲君難，爲臣不易，則其政治，而衆民皆疾修德。

**帝曰：「俞！允若茲，嘉言罔攸伏，野無遺賢，萬邦咸寧。**

傳 攸，所也。善言無所伏，言必用。如此則賢才在位，天下安寧。

**稽于衆，舍己從人，不虐無告，不廢困窮，惟帝時克。」**

傳 帝謂堯也，舜因嘉言無所伏，遂稱堯德以成其義。考衆從人，矜孤愍窮，凡人所輕，聖人所重。

**益曰：「都！帝德廣運，乃聖乃神，乃武乃文。**

傳 益因舜言，又美堯也。「廣」謂所覆者大，「運」謂所及者遠。聖無所不通，神妙無方，文經天地，武定禍亂。

**皇天眷命，奄有四海，爲天下君。」**

傳 眷，視。奄，同也。言堯有此德，故爲天所命，所以勉舜也。

**禹曰：「惠迪吉，從逆凶，惟影響。」**

傳 迪，道也。順道吉，從逆凶。吉凶之報，若影之隨形，響之應聲。言不虛。

**益曰：「吁！戒哉！儆戒無虞，罔失法度。**

傳 先吁後戒，欲使聽者精其言。虞，度也。無億度，謂無形。戒於無形，備慎深。秉法守度，言有恒。

**罔遊于逸，罔淫于樂。**

傳 淫，過也。遊逸過樂，敗德之原。富貴所忽，故特以爲戒。

**任賢勿貳，去邪勿疑。疑謀勿成，百志惟熙。**

傳 一意任賢，果於去邪，疑則勿行，道義所存於心，日以廣矣。

**罔違道以干百姓之譽，**

傳 干，求也。失道求名，古人賤之。

**罔咈百姓以從己之欲。**

傳 咈，戾也。專欲難成，犯衆興禍，故戒之。

**無怠無荒，四夷來王。」**

傳 言天子常戒慎，無怠惰荒廢，則四夷歸往之。

**禹曰：「於！帝念哉！德惟善政，政在養民。**

傳 歎而言「念」，重其言。爲政以德，則民懷之。

**水火金木土穀，惟修，**言養民之本，在先修六府。

**正德、利用、厚生，惟和，**

傳 正德以率下，利用以阜財，厚生以養民，三者和，所謂善政。

**九功惟敘，九敘惟歌。**

傳 言六府三事之功有次敘，皆可歌樂，乃德政之致。

**戒之用休，董之用威，勸之以九歌，俾勿壞。」**

傳 休，美。董，督也。言善政之道，美以戒之，威以督之，歌以勸之。使政勿壞，在此三者而已。

**帝曰：「俞！地平天成，六府三事允治，萬世永賴，時乃功。」**

傳 水土治曰「平」，五行敘曰「成」。因禹陳九功而歎美之，言是汝之功，明衆臣不及。

**帝曰：「格，汝禹。朕宅帝位三十有三載，耄期倦于勤。汝惟不怠，揔朕師。」**

傳 八十、九十曰耄，百年曰期頤。言己年老，厭倦萬機，汝不懈怠於位，稱揔我衆，欲使攝。

**禹曰：「朕德罔克，民不依。皋陶邁種德，德乃降，黎民懷之。**

傳 邁，行。種，布。降，下。懷，歸也。言己無德，民所不能依。皋陶布行其德，下治於民，民歸服之。

**帝念哉！念茲在茲，釋茲在茲，**

傳 茲，此。釋，廢也。念此人在此功，廢此人在此罪。言不可誣。

**名言茲在茲，允出茲在茲，惟帝念功。」**

傳 名言此事，必在此義；信出此心，亦在此義。言皋陶之德，以義爲主，所宜念之。

**帝曰：「皋陶，惟茲臣庶，罔或于予正。**

傳 或，有也。無有于我正。言順命。

**汝作士，明于五刑，以弼五教，期于予治。**

傳 弼，輔。期，當也。歎其能以刑輔教，當於治體。

**刑期于無刑，民協于中，時乃功，懋哉！」**

傳 雖或行刑，以殺止殺，終無犯者。刑期於無所刑，民皆命於大中之道，是汝之功，勉之。

**皋陶曰：「帝德罔愆，臨下以簡，御衆以寬。**

傳 愆，過也。善則歸君，人臣之義。

**罰弗及嗣，賞延于世。**

傳 嗣亦世，俱謂子。延，及也。父子罪不相及，而及其賞。道德之政。

**宥過無大，刑故無小。**

傳 過誤所犯，雖大必宥。不忌故犯，雖小必刑。

**罪疑惟輕，功疑惟重。**

傳 刑疑附輕，賞疑從重，忠厚之至。

**與其殺不辜，寧失不經。好生之德，洽于民心，茲用不犯于有司。」**

傳 辜，罪。經，常。司，主也。皋陶因帝勉己，遂稱帝之德，所以明民不犯上也。寧失不常之罪，不枉不辜之善，仁愛之道。

**帝曰：「俾予從欲，以治四方風動，惟乃之休。」**

傳 使我從心所欲而政以治，民動順上命，若草應風，是汝能明刑之美。

**帝曰：「來，禹。降水儆予，成允成功，惟汝賢。**

傳 水性流下，故曰下水。儆，戒也。能成聲教之信，成治水之功，言禹最賢，重美之。

**克勤于邦，克儉于家，不自滿假，惟汝賢。**

傳 滿謂盈實。假，大也。言禹惡衣薄食，卑其宮室，而盡力爲民，執心謙沖，不自盈大。

**汝惟不矜，天下莫與汝爭能。汝惟不伐，天下莫與汝爭功。**

傳 自賢曰矜，自功曰伐。言禹推善讓人而不失其能，不有其勞而不失其功，所以能絶衆人。

**予懋乃德，嘉乃丕績，天之曆數在汝躬，汝終陟元后。**

傳 丕，大也。曆數謂天道。元，大也；大君，天子。舜善禹有治水之大功，言天道在汝身，汝終當升爲天子。

**人心惟危，道心惟微，惟精惟一，允執厥中。**

傳 危則難安，微則難明，故戒以精一，信執其中。

**無稽之言勿聽，弗詢之謀勿庸。**

傳 無考，無信驗。不詢，專獨，終必無成，故戒勿聽用。

**可愛非君？可畏非民？衆非元后，何戴？后非衆，罔與守邦？**

傳 民以君爲命，故可愛。君失道，民叛之，故可畏。言衆戴君以自存，君恃衆以守國，相須而立。

**欽哉！慎乃有位，敬修其可願，四海困窮，天祿永終。**

傳 有位，天子位。可願，謂道德之美。困窮，謂天民之無告者。言爲天子勤此三者，則天之祿籍，長終汝身。

**惟口出好興戎，朕言不再。」**

傳 好謂賞善，戎謂伐惡。言口榮辱之主，慮而宣之，成於一也。

**禹曰：「枚卜功臣，惟吉之從。」**

傳 枚謂歷卜之而從其吉。此禹讓之志。

**帝曰：「禹，官占，惟先蔽志，昆命于元龜。**

傳 帝王立卜占之官，故曰官占。蔽，斷。昆，後也。官占之法，先斷人志，後命於元龜，言志定然後卜。

**朕志先定，詢謀僉同，鬼神其依，龜筮協從，卜不習吉。」**

傳 習，因也。然己謀之於心，謀及卜筮，四者合從，卜不因吉，無所枚卜。

**禹拜稽首，固辭。**

傳 再辭曰固。

**帝曰：「毋！惟汝諧。」**

傳 言毋，所以禁其辭。禹有大功德，故能諧和元后之任。

**正月朔旦，受命于神宗，**

傳 受舜終事之命。神宗，文祖之宗廟，言「神」尊之。

**率百官，若帝之初。**

傳 順舜初攝帝位故事，奉行之。

**帝曰：「咨！禹，惟時有苗弗率，汝徂征。」**

傳 三苗之民，數干王誅。率，循。徂。往也。不循帝道，言亂逆。命禹討之。

**禹乃會羣后，誓于師曰：「濟濟有衆，咸聽朕命。**

傳 會諸侯共伐有苗。軍旅曰誓。濟濟，衆盛之貌。

**蠢茲有苗，昏迷不恭，**

傳 蠢，動。昏，闇也。言其所以宜討之。

**侮慢自賢，反道敗德，**

傳 狎侮先王，輕慢典教，反正道，敗德義。

**君子在野，小人在位，**

傳 廢仁賢，任姦佞。

**民棄不保，天降之咎，**

傳 言民叛，天灾之。

**肆予以爾衆士，奉辭伐罪。」**

傳 肆，故也。辭謂「不恭」，罪謂「侮慢」以下事。

**爾尚一乃心力，其克有勳。」**

傳 尚，庶幾。一汝心力，以從我命。

**三旬，苗民逆命。**

傳 旬，十日也。以師臨之，一月不服，責舜不先有文誥之命、威讓之辭，而便憚之以威，脅之以兵，所以生辭。

**益贊于禹曰：「惟德動天，無遠弗届。**

傳 贊，佐。届，至也。益以此義佐禹，欲其修德致遠。

**滿招損，謙受益，時乃天道。**

傳 自滿者人損之，自謙者人益之，是天之常道。

**帝初于歷山，往于田，日號泣于旻天、于父母，**

傳 仁覆愍下謂之旻天。言舜初耕于歷山之時，爲父母所疾，日號泣于旻天及父母，克己自責，不責於人。

**負罪引慝，祗載見瞽瞍，夔夔齋慄，瞽亦允若。**

傳 慝，惡。載，事也。夔夔，悚懼之貌。言舜負罪引惡，敬以事見于父，悚懼齋莊，父亦信順之。言能以至誠感頑父。

**至諴感神，矧茲有苗。」**

傳 諴，和。矧，況也。至和感神，況有苗乎！言易感。

**禹拜昌言曰：「俞！」班師振旅。**

傳 昌，當也。以益言爲當，故拜受而然之，遂還師。兵入曰振旅。言整衆。

**帝乃誕敷文德，**

傳 遠人不服，大布文德以來之。

**舞干羽于兩階，**

傳 干，楯。羽，翳也。皆舞者所執。修闡文教，舞文舞于賓主階間，抑武事。

**七旬，有苗格。**

傳 討而不服，不討自來，明御之者必有道。三苗之國，左洞庭，右彭蠡，在荒服之例，去京師二千五百里也。

## 皋陶謨

傳 謨，謀也。皋陶爲帝舜謀。

**曰若稽古皋陶**

傳 亦順考古道以言之。夫典謨，聖帝所以立治之本，皆師法古道，以成不易之則。

**曰：「允迪厥德，謨明弼諧。」**

傳 迪，蹈。厥，其也。其，古人也。言人君當信蹈行古人之德，謀廣聦明以輔諧其政。

**禹曰：「俞，如何？」**

傳 然其言，問所以行。

**皋陶曰：「都！慎厥身修，思永。**

傳 歎美之重也。慎修其身，思爲長久之道。

**惇敘九族，庶明勵翼，邇可遠，在茲。」**

傳 言慎修其身，厚次敘九族，則衆庶皆明其教，而自勉勵翼戴上命，近可推而遠者，在此道。

**禹拜昌言曰：「俞。」**

傳 以皋陶言爲當，故拜受而然之。

**皋陶曰：「都！在知人，在安民。」**

傳 歎修身親親之道，在知人所信任，在能安民。

**禹曰：「吁！咸若時，惟帝其難之。**

傳 言帝堯亦以知人安民爲難，故曰：「吁！」

**知人則哲，能官人。安民則惠，黎民懷之。**

傳 哲，智也。無所不知，故能官人。惠，愛也。愛則民歸之。

**能哲而惠，何憂乎驩兜？**

傳 佞人亂真，堯憂其敗政，故流放之。

**何遷乎有苗？何畏乎巧言令色孔壬？」**

傳 孔，甚也。巧言，靜言庸違。令色，象恭滔天。禹言有苗、驩兜之徒，甚佞如此，堯畏其亂政，故遷放之。

**皋陶曰：「都！亦行有九德。**

傳 言人性行有九德，以考察真僞則可知。

**亦言其人有德，乃言曰，載采采。」**

傳 載，行。采，事也。稱其人有德，必言其所行某事。某事以爲驗。

**禹曰：「何？」**

傳 問九德品例。

**皋陶曰：「寬而栗，**

傳 性寬弘而能莊栗。

**柔而立，**

傳 和柔而能立事。

**願而恭，**

傳 慤愿而恭恪。

**亂而敬，**

傳 亂，治也。有治而能謹敬。

**擾而毅，**

傳 擾，順也。致果爲毅。

**直而溫，**

傳 行正直而氣溫和。

**簡而廉，**

傳 性簡大而有廉隅。

**剛而塞，**

傳 剛斷而實塞。

**彊而義。**

傳 無所屈撓，動必合義。

**彰厥有常，吉哉！**

傳 彰，明。吉，善也。明九德之常，以擇人而官之，則政之善。

**「日宣三德，夙夜浚明有家。**

傳 三德，九德之中有其三。宣，布。夙，早。浚，須也。卿大夫稱家。言能日日布行三德，早夜思之，須明行之，可以爲卿大夫。

**日嚴祗敬六德，亮采有邦。**

傳 有國諸侯，日日嚴敬其身，敬行六德，以信治政事，則可以爲諸侯。

**翕受敷施，九德咸事，俊乂在官。**

傳 翕，和也。能合受三六之德，而用之以布施政教，使九德之人皆用事。謂天子如此，則俊德治能之士並在官。

**百僚師師，百工惟時，**

傳 僚、工皆官也。師師，相師法。百官皆是，言政無非。

**撫于五辰，庶績其凝。」**

傳 凝，成也。言百官皆撫順五行之時，衆功皆成。

**「無教逸欲有邦，**

傳 不爲逸豫貪欲之教，是有國者之常。

**兢兢業業，一日二日萬幾。**

傳 兢兢，戒慎。業業，危懼。幾，微也。言當戒懼萬事之微。

**無曠庶官，天工人其代之。**

傳 曠，空也。位非其人爲空官。言人代天理官，不可以天官私非其才。

**天敘有典，勑我五典五惇哉！**

傳 天次敘人之常性，各有分義，當勑正我五常之教，使合于五厚，厚天下。

**天秩有禮，自我五禮有庸哉！**

傳 庸，常。自，用也。天次秩有禮，當用我公、侯、伯、子、男五等之禮以接之，使有常。

**同寅協恭，和衷哉！**

傳 衷，善也。以五禮正諸侯，使同敬合恭而和善。

**天命有德，五服五章哉！**

傳 五服，天子、諸侯、卿、大夫、士之服也。尊卑彩章各異，所以命有德。

**天討有罪，五刑五用哉！**

傳 言天以五刑討有罪，用五刑宜必當。

**政事懋哉！懋哉！**

傳 言敘典秩禮，命德討罪。無非天意者，故人君居天官，聽政治事，不可以不自勉。

**「天聦明，自我民聦明。**

傳 言天因民而降之福，民所歸者天命之。天視聽人君之行，用民爲聦明。

**天明畏，自我民明威。**

傳 天明可畏，亦用民成其威。民所叛者天討之，是天明可畏之効。

**達于上下，敬哉有土！」**

傳 言天所賞罰，惟善惡所在，不避貴賤。有土之君，不可不敬懼。

**皋陶曰：「朕言惠可厎行。」**

傳 其所陳「九德」以下之言，順於古道，可致行。

**禹曰：「俞，乃言厎可績。」**

傳 然其所陳，從而美之曰：「用汝言，致可以立功。」

**皋陶曰：「予未有知思，曰贊贊襄哉！」**

傳 言我未有所知，未能思致於善，徒亦贊奏上古行事而言之。因禹美之，承以謙辭，言之序。

## 益稷

傳 禹稱其人，因以名篇。

**帝曰：「來，禹，汝亦昌言。」**

傳 因皋陶謨九德，故呼禹，使亦陳當言。

**禹拜曰：「都！帝，予何言？予思日孜孜。」**

傳 拜而歎，辭不言，欲使帝重皋陶所陳。言己思日孜孜不怠，奉承臣功而已。

**皋陶曰：「吁！如何？」**

傳 問所以孜孜之事。

**禹曰：「洪水滔天，浩浩懷山襄陵，下民昏墊。**

傳 言天下民昏瞀墊溺，皆困水災。

**予乘四載，隨山刋木，**

傳 所載者四，謂水乘舟，陸乘車，泥乘輴，山乘樏。隨行九州之山林，刋槎其木，開通道路以治水也。

**暨益奏庶鮮食。**

傳 奏謂進於民。鳥獸新殺曰鮮。與益槎木，獲鳥獸，民以進食。

**予決九川，距四海，濬畎澮距川。**

傳 距，至也。決九州名川，通之至海。一畝之間，廣尺、深尺曰畎。方百里之間，廣二尋、深二仞曰澮。澮畎深之至川，亦入海。

**暨稷播，奏庶艱食鮮食。**

傳 艱，難也。衆難得食處，則與稷教民播種之，決川有魚鼈，使民鮮食之。

**懋遷有無化居。**

傳 化，易也。居謂所宜居積者。勉勸天下，徙有之無，魚鹽徙山林，木徙川澤，交易其所居積。

**烝民乃粒，萬邦作乂。」**

傳 米食曰粒。言天下由此爲治本。

**皋陶曰：「俞！師汝昌言。」**

傳 言禹功甚當，可師法。

**禹曰：「都！帝，慎乃在位。」帝曰：「俞。」**

傳 然禹言，受其戒。

**禹曰：「安汝止，惟幾惟康，其弼直，**

傳 言慎在位，當先安好惡所止，念慮幾微，以保其安，其輔臣必用直人。

**惟動丕應徯志。**

傳 徯，待也。帝先安所止，動則天下大應之，順命以待帝志。

**以昭受上帝，天其申命用休。」**

傳 昭，明也。非但人應之，又乃明受天之報施，天又重命用美。

**帝曰：「吁！臣哉鄰哉！鄰哉臣哉！禹曰：「俞。」**

傳 鄰，近也。言君臣道近，相須而成。

**帝曰：「臣作朕股肱耳目。**

傳 言大體若身。

**予欲左右有民，汝翼。**

傳 左右，助也。助我所有之民，富而教之，汝翼成我。

**予欲宣力四方，汝爲。**

傳 布力立治之功，汝羣臣當爲之。

**予欲觀古人之象，**

傳 欲觀示法象之服制。

**日、月、星辰、山、龍、華蟲，**

傳 日月星爲三辰。華，象草華。蟲，雉也。畫三辰、山、龍、華蟲於衣服旌旗。

**作會，宗彜，**

傳 會，五采也，以五采成此畫焉。宗廟彜樽，亦以山、龍、華蟲爲飾。

**藻、火、粉、米、黼、黻、絺、繡，**

傳 藻，水草有文者。火爲火字，粉若粟冰，米若聚米，黼若斧形，黻爲兩己相背，葛之精者曰絺，五色備曰繡。

**以五采彰施于五色作服，汝明。**

傳 天子服日月而下，諸侯自龍衮而下至黼黻，士服藻火，大夫加粉米。上得兼下，下不得僭上。以五采明施于五色，作尊卑之服，汝明制之。

**五百里甸服。**

傳 規方千里之內，謂之甸服。爲天子服治田，去王城面五百里。

**百里賦納總。**

傳 甸服內之百里近王城者，禾稾曰總。

**予欲聞六律、五聲、八音，在治忽，以出納五言，汝聽。**

傳 言欲以六律和聲音，在察天下治理及忽怠者，又以出納仁義禮智信五德之言，施于民以成化，汝當聽審之。

**予違，汝弼。汝無面從，退有後言。**

傳 我違道，汝當以義輔正我。無得面從我違，而退後有言我不可弼。

**欽四鄰。庶頑讒說，若不在時，**

傳 四近前後左右之臣，勑使敬其職。衆頑愚讒說之人，若所行不在於是而爲非者，當察之。

**侯以明之，撻以記之，**

傳 當行射侯之禮，以明善惡之教。笞撻不是者，使記識其過。

**書用識哉，欲並生哉！**

傳 書識其非，欲使改悔，與共並生。

**工以納言，時而颺之，**

傳 工，樂官，掌誦詩以納諫，當是正其義而颺道之。

**格則承之庸之，否則威之。」**

傳 天下人能至於道，則承用之任以官。不從教，則以刑威之。

**禹曰：「俞哉！帝光天之下，至于海隅蒼生，**

傳 光天之下，至于海隅，蒼蒼然生草木。言所及廣遠。

**萬邦黎獻，共惟帝臣，惟帝時舉。敷納以言，明庶以功，車服以庸。**

傳 獻，賢也。萬國衆賢，共爲帝臣。帝舉是而用之，使陳布其言，明之皆以功大小爲差，以車服旌其能用之。

**誰敢不讓？敢不敬應。**

傳 上惟賢是用，則下皆敬應上命而讓善。

**帝不時，敷同日奏罔功。**

傳 帝用臣不是，則遠近布同而日進於無功，以賢愚並位，優劣共流故。

**無若丹朱傲，惟慢遊是好。**

傳 丹朱，堯子。舉以戒之。

**傲虐是作，罔晝夜頟頟。**

傳 傲戲而爲虐，無晝夜，常頟頟肆惡無休息。

**罔水行舟，朋淫于家，用殄厥世。**

傳 朋，羣也。丹朱習於無水陸地行舟，言無度。羣淫於家，妻妾亂。用是絶其世，不得嗣。

**予創若時，娶于塗山，辛、壬、癸、甲。**

傳 創，懲也。塗山，國名。懲丹朱之惡，辛日娶妻，至于甲日，復往治水，不以私害公。

**啓呱呱而泣，予弗子，惟荒度土功。**

傳 啓，禹子也。禹治水，過門不入，聞啓泣聲，不暇子名之，以大治度水土之功故。

**弼成五服，至于五千，州十有二師。**

傳 五服，侯、甸、綏、要、荒服也。服五百里，四方相距爲方五千里，治洪水輔成之。一州用三萬人功，九州二十七萬庸。

**外薄四海，咸建五長。**

傳 薄，迫也。言至海。諸侯五國立賢者一人爲方伯，謂之五長，以相統治，以獎帝室。

**各迪有功，苗頑弗即工，帝其念哉！」**

傳 九州五長各蹈爲有功，惟三苗頑凶，不得就官。善惡分別。

**帝曰：「迪朕德，時乃功惟敘。」**

傳 言天下蹈行我德，是汝治水之功有次序，敢不念乎！

**皋陶方祗厥敘，方施象刑惟明。**

傳 方，四方。禹五服既成，故皋陶敬行其九德，考績之次序於四方，又施其法刑，皆明白。史因禹功重美之。

**夔曰：「戛擊鳴球，搏拊琴瑟以詠。祖考來格。**

傳 戛擊，柷敔，所以作止樂。搏拊以韋爲之，實之以糠，所以節樂。球，玉磬。此舜廟堂之樂，民悅其化，神歆其祀，禮備樂和，故以祖考來至明之。

**虞賓在位，羣后德讓。**

傳 丹朱爲王者後，故稱賓。言與諸侯助祭，班爵同，推先有德。

**下管鼗鼓，合止柷敔，**

傳 堂下樂也。上下合止樂，各有柷敔，明球、弦、鍾、籥，各自互見。

**笙鏞以間，鳥獸蹌蹌。**

傳 鏞，大鍾。間，迭也。吹笙擊鍾，鳥獸化德，相率而舞，蹌蹌然。

**簫韶九成，鳳皇來儀。」**

傳 韶，舜樂名。言簫，見細器之備。雄曰鳳，雌曰皇，靈鳥也。儀，有容儀。備樂九奏而致鳳皇，則餘鳥獸不待九而率舞。

**夔曰：「於！予擊石拊石，百獸率舞，庶尹允諧。」**

傳 尹，正也，衆正官之長。信皆和諧，言神人治。始於任賢，立政以禮，治成以樂，所以太平。

**帝庸作歌曰：「勑天之命，惟時惟幾。」**

傳 用庶尹允諧之政，故作歌以戒，安不忘危。勑，正也。奉正天命以臨民，惟在順時，惟在慎微。

**乃歌曰：「股肱喜哉！元首起哉！百工熙哉！」**

傳 元首，君也。股肱之臣，喜樂盡忠，君之治功乃起，百官之業乃廣。

**皋陶拜手稽首，颺言曰：「念哉！**

傳 大言而疾曰颺。承歌以戒帝。

**率作興事，慎乃憲，欽哉！**

傳 憲，法也。天子率臣下爲起治之事，當慎汝法度，敬其職。

**屢省乃成，欽哉！」**

傳 屢，數也。當數顧省汝成功，敬終以善，無懈怠。

**乃賡載歌曰：「元首明哉！股肱良哉！庶事康哉！」**

傳 賡，續。載，成也。帝歌歸美股肱，義未足，故續歌。先君後臣，衆事乃安，以成其義。

**又歌曰：「元首叢脞哉！股肱惰哉！萬事墮哉！」**

傳 叢脞，細碎無大略。君如此，則臣懈惰，萬事墮廢，其功不成。歌以申戒。

**帝拜曰：「俞，往欽哉！」**

傳 拜受其歌，戒 羣臣自今以往，敬其職事哉。