銀青 光禄大夫 守 右散騎常侍 上柱國 東海縣 開國子 食邑五百戸 臣徐鉉、

奉直郎 守 祕書省 著作郎 直史館 臣句中正、

翰林學士 臣葛湍、

臣王惟恭等

**奉詔**：

校定許慎説文十四篇并序目一篇，凡萬六百餘字，聖人之旨蓋云備矣。稽夫八卦既畫，萬象既分，則文字爲之大輅，載籍爲之六轡，先王敎化所以行於百代。及物之功，與造化均，不可忽也。雖復五帝之後，改易殊體，六國之世，文字異形，然猶存篆籒之迹，不失形類之本。及暴秦苛政，散𨽻聿興，便於末俗，人競師法，古文既絶，譌偽日滋。至漢宣帝時，始命諸儒修倉頡之法，亦不能復。故光武時，馬援上疏論文字之譌謬，其言詳矣。及孝和帝時，申命賈逵修理舊文，於是許慎采史籒、李斯、揚雄之書，博訪通人，考之於逵，作説文解字。至安帝十五年，始奏上之，而𨽻書行之已久，習之益工，加以行草、八分紛然間出，返以篆籒爲奇怪之迹，不復經心。至於六籍舊文，相承傳冩，多求便俗，漸失本原。爾雅所載草、木、魚、鳥之名，肆意增益，不可觀矣。諸儒傳釋，亦非精究小學之徒莫能矯正。唐大厯中，李陽冰篆迹殊絶，獨冠古今，自云“斯翁之後，直至小生”，此言爲不妄矣。於是刊定説文，修正筆法，學者師慕，篆籒中興。然頗排斥許氏，自爲臆説。夫以師心之見，破先儒之祖述，豈聖人之意乎？今之爲字學者，亦多從陽冰之新義，所謂貴耳賤目也。自唐末喪亂，經籍道息，皇宋應運，二聖繼明，人文國典，粲然光被，興崇學校，登進羣才，以爲文字者六藝之本，固當率由古法，乃詔：**取許慎説文解字，精加詳校，垂憲百代**。臣等愚陋，敢竭所聞，蓋篆書堙替，爲日已久，凡傳寫説文者皆非其人，故錯亂遺脱，不可盡究。今以集書正副本及羣臣家藏者備加詳考，有許慎注義序例中所載而諸部不見者，審知漏落，悉從補録，復有經典相承傳寫及時俗要用，而説文不載者，承詔皆附益之，以廣篆籒之路。亦皆形聲相從，不違六書之義者，其間，説文具有正體而時俗譌變者，則具於注中。其有義理乖舛、違戾六書者，竝序列於後，俾夫學者無或致疑。大抵此書務援古以正今，不徇今而違古，若乃髙文大冊，則宜以篆籒著之金石，至於常行𥳑牘，則草𨽻足矣。又許慎注解，詞𥳑義奥，不可周知，陽冰之後，諸儒箋述，有可取亦從附益。猶有未盡，則臣等粗爲訓釋，以成一家之書。説文之時，未有反切，後人附益，互有異同。孫愐唐韻行之已久，今竝以孫愐音切爲定，庶夫學者有所適從。食時而成，既異淮南之敏；縣金於巿，曾非吕氏之精，塵瀆聖明，若臨冰谷。

**謹上**

銀青 光祿大夫 守 右散騎常侍 上柱國 東海縣 開國子 食邑五百戸 臣徐鉉等

**伏奉聖旨：**

校定許慎說文解字一部，伏以振發人文，興崇古道。考遺編於魯壁，緝蠧𥳑於羽陵。載穆皇風，允符昌運，伏惟應運  
**統天 睿文 英武 大聖 至明 廣孝 皇帝**陛下，凝神繫表, 降鑒機先，聖靡不通，思無不及，以為經籍旣正，憲章具明，非文字無以見聖人之心，非篆籀無以究文字之義。眷兹訛俗，深惻皇慈，爰命討論，以垂程式，將懲宿弊，宜屬通儒。臣等寔媿諛聞，猥承乏使，徒窮懵學，豈副宸謨，塵瀆冕旒，冰炭交集。其書十五卷，以編袟繁重，每卷各分上下，共三十卷。  
**謹詣東上閣門進上**

**謹進**

雍熙三年十一月 日

翰林書學 臣王惟恭、臣葛湍等狀進

奉直 郎守 祕書省 著作郎 直史館 臣句中正、

銀青 光祿大夫 守 右散騎常侍 上柱國 東海縣 開國子 食邑五百戸 臣徐鉉、

中書門下牒 徐鉉等新校定說文解字牒：

**奉敕：**

許慎說文起於東漢，歷代傳寫，訛謬實多。六書之蹤，無所取法。若不重加刊正，漸恐失其原流。爰命儒學之臣，共詳篆籀之跡。右散騎常侍徐鉉等，深明舊史，多識前言，果能商榷是非，補正闕漏。書成上奏，克副朕心。宜遣雕鐫，用廣流布。自我朝之垂範，俾永世以作程。其書宜付史舘，仍令國子監雕為印版，依九經書例，許人納紙墨價錢收贖，兼委徐鉉等點檢書寫雕造，無令差錯，致誤後人。牒至準，敕故牒。

雍熙三年十一月 日

**牒**

給事中 叅知政事 辛仲甫

給事中 叅知政事 吕蒙正

中書侍郎 兼 工部尚書 平章事 李昉