# 文始敘例

叙曰“倉頡之初作書，葢依類象形，其後形聲相益，卽謂之字。文者，物象之本。字者，言孳乳而浸多也。以訖五帝三王之世，改易殊體。封于泰山者，七十有二代，靡有同焉”。然則獨體者，倉頡之文。合體者，後王之字。韓非言：倉頡作書，自營爲厶，背厶爲公。公非倉頡初文，特連類言之。王育謂倉頡造禿字，禿亦㑹意之文，非必倉頡所作。古文大篆雖殘缺，倉頡初文固悉在許氏書也。自張揖、李登、呂忱、陸德明、曹憲、玄應、顏師古諸通人專治小學，依隱聲義，爲得其宗。晚世王、段、錢、郝諸家，不韋憲章，穆若抽其條理，自餘或偏理說文，拘牽形體。文字者，詞言之符，以爻象著竹帛，小道恐泥，亦君子所不剟也。而世人多喜回遹，刮摩銅器，以更舊常。或以指事象形爲本、轉注叚借爲末，其所據依，大氐譸張刻畫，不應禮圖，乃云李斯作篆，已多承誤，叔重沿而不治，至欲改易經記，以“倍𣀦”爲“附𦤘”，“寧王”爲“文王”，則古義滋荒矣。古文自漢時所見，獨孔子壁中書，更王莽赤眉喪亂，至于建武，史篇亦十亡三四。說文徒以秦篆苴合古籀，非不欲備，埶不可也。然倉頡、爰歷、博學三篇，財三千三百字。凡將、訓纂繼之，縱不增倍，巳軼出秦篆外，葢古籀及六國時書，駸駸復出。而班固尤好古文，叙傳自述曰：正文字，惟學林。漢書艸字多書作屮，蓋多以古文箸之。作十三章，网羅成周之文，及諸山川鼎彝葢衆。說文冣字九千，視秦篆三之矣，非有名器之刻，遺佚之文，誠不足以致此。說文所錄，亦有六國以後俗篆，如𧯡、登從豆是也；亦有相如、子雲所作，如𧁽、𢫶等字是也；亦有漢時官府常行之字，如鄯、善，得名爲霍光所新定是也。然此但千分之一耳，其在倉頡、爰歷、博學外者，參半古籍，大氐字數與秦篆等，以其字本無秦篆，則無由箸古籍之名，遂令後生滕口，亦可惜也。此則古籀憖遺，其梗槩具在說文，猶有不備。禮經古文、周官故書、三體石經、邯鄲淳通許氏字指，所書古文，必有明驗。今亦徒存數百字爾。陳倉石鼓之倫，亦足以裨補一二。自宋以降，地臧所發，眞僞交糅，數器相應，足以保任不疑。卽暫見一二器者，宜在葢闕，雖攟摭不具，則無傷于故訓也。若乃熒眩奇字，不審詞言之符，譬之瘖聾，葢何足選。誠欲遵修舊文，商周遺迹，盤紆刻儼，雖往往見矜式，猶不逮倉頡所作爲珍。反乃質之疑事，徵以泐形，得毳毛、失六𦑚，取敗瓦、遺球罄，甚無謂也。然其忻心邃古，猶自有足多者，徒陳雅故，或不足以塞望。夫比合音義，稽譔倉雅耆秀之士，作者衆矣。及夫㩅繹初文，傳以今字，剴切而不可易者，若楚金以主爲燭，若膺以𡿨爲涓，葢不過一二事也。道原窮流，以一形衍爲數十，則莫能知其微。余以顓固，粗聞德音，閔前修之未宏，傷膚受之多妄，獨欲浚抒流別，相其隂陽，于是刺取說文獨體，命以初文。其諸**省變**，省者，如卂之省飛，𣎵[[1]](#footnote-1)之省木是也。變者，如“反人”爲匕，“到人”爲𠤎是也。此皆指事之文，若從彳而引之，天、夨、尢從大而詘之，亦皆變也。如上諸文，雖皆獨體，然必以佗文爲依，非獨立自在者也，及**合體象形、指事**，合體象形，如果、如朵。合體指事，如叉、如㕚。與聲具而形殘，如氏從乁聲，禸從九聲，乁九已自成文，猶無其字。此類甚少，葢初有形聲時所作，與後來形聲皆成字者殊科，若**同體複重**者，二、三皆從一積書，艸、芔、茻皆從屮積書，此皆會意之原，其収字從。又北字從人匕，亦附此科，非若[武]止戈、[信]人言之倫，以兩異字㑹意也。二、三既是初文，其餘亦可比例，謂之準初文，都五百十字，集爲四百三十七條。討其類物，比其聲均，音義相讎，謂之變易。卽五帝三王之世，改易殊體者。義自音衍，謂之孳乳。坒而次之，得五六千名。雖未達神恉，多所缺遺，意者形體聲類，更相扶胥，異于偏觭之議。若夫囪、罙同語，囧、櫎一文，天即爲顛，語本于囟，臣卽爲牽，義通于玄，屮出耑，壬同種，而禪、丮、巨、夂、互連理而發。斯葢先哲之所未諭，守文者之所痀勞，亦以見倉頡初載，規摹宏遠，轉注叚借，具于泰初。葢周官保氏敎國子明六書，卒乃登之成均，主之神瞽，風山川以修憲命，其後而日遠矣。

## 略例甲曰：

諸獨體皆倉頡初文，籀文從之，則說文稱籀。如刀字是也。小篆從之，則說文稱篆。如一字、工字是也。古文多或，故重出古文者，其正篆不皆秦書，獨體之文旣寡，倉頡作書，埶不簡略若是。觀二三之複一，卽知準初文者，亦出軒轅之秊，今敘文始悉箸初文。兩義或同，卽從幷合。其準初文，或自初文孳乳，然以獨立爲多。若準初文，無所孳乳，亦不可得。所從受者，不悉箸也。

## 略例乙曰：

象形指事，始于倉頡，依類象形，本統指事爲說。其餘四事亦已備矣。何者？二、三積畫，旣是重一，徒無異形相合，已肇會意之耑。乂從丿乀，回從重囗。雖有古文囘字，回亦古文。命以象形指事，于會意亦兼之也。氏從乁聲，禸從九聲，雖不成名，乁九居然可識，斯亦形聲之例也。初文、準初文無慮五百，當數千名之義，叚借託事，自古以然。徐楚金始言引申之義。尋說文，以令、長爲叚借，卽引申之義也。若本有其字，以聲近通用者，是乃借聲，非六書之叚借。其有彊爲區別、倉卒未造其字者，雖“借聲”亦坿“叚借”之科，若漢初“帝女”、“王女”同稱“公主”，欲爲區別，則書“王女”爲“翁主”；王莽時，丈夫、婦人悉封“男”國，欲爲區別，則予婦人以“任”名，于古亦有斯例。姓、氏初本一語，但言“生”耳，其後禮名有辯，旣造姓字，對轉其音而爲氏，以示別異，然氏竟無本字，此亦叚借之例。其餘借聲之字，本與叚借殊科。屮之與耑，予之與与，聲義非有大殊，文字卽已別見，當以轉注宛爾合符。轉注不空取同訓，又必聲韵相依，如考、老，本曡韵變語也。或言六書始于保氏，殊無徵驗。管子輕重戊曰：虙戲作九九之數，以合天道。經典九數見名，則始保氏。保氏非作九數，知亦不作六書。意者古有其實，周定其名，非倉頡時遽無六書也。

## 略例丙曰：

物有同狀而異所者，予之一名，易與鼉、雁與鴈 鵝是也。有異狀而同所者，予之一名，鉅與黔、鉅卽今剛石，黔卽炱煤，物質本同，故黔音由鉅而轉，見本條。鼠與𨾯是也。庶物露生，各異其本，文言孳乳，或爲同原。若藍名本蔥，鼀名依㲋，種族自別，形態相從，則其語由此迻彼，無閒于飛潛動植也。然爾雅釋草以下六篇，名義不能備說，都邑山水復難理其本原，故孳乳之文，數者多闕。

## 略例丁曰：

聲有陰陽，命曰對轉，發自曲阜孔君。斯葢眇合殊聲，同其臭昧。觀夫言語遷變，多以對轉爲樞，是故𠃉、燕不殊，亢、胡無別，但裼、𧝹、程一義而聲轉，幽、陰、杳、晻同類而語殊。古語有陰聲者，多有陽聲與之對構，由是聲義互治，不閒翲忽，徒取說文爲之省幷，其數已參分減一。履耑泰始，益以闓明易簡，而天下之理得者，斯之謂也。今所㩅敘，未能延徧九千，世有達者，當能彌縫其闕。假令盡茲潢潦，澂以一原，觭字片言，悉知所出，斯則九變復貫，卓爾知言之選者矣。

## 略例戊曰：

文字孳乳，或有二原，是故初文互異，其所孳乳或同。斯由一義所圅，輒兼兩語，交通複入，以是多涂。若夫絳爲大赤，軺爲小車，得語所由，不于赤、車，而于大、小，斯胤言之恆律，若復兼隸赤車，即爲二文所孳乳矣。譬之道路，少或一達，多乃九馗，無病支離，亦非破𤭢。夫圜周復襍，發揮旁通，斯語言所以神。今竝箸互出者，變而通之，以盡利也。

## 略例己曰：

書契初興，或云汎籠圓則，或謂多倚實形，斯竝一曲之見。夫因日有邇，因月有遠，則由物名以成意想矣。丨先屮造，丶先主造，則由玄念以定形色矣。曩者八卦命名，文字未箸，震、坎則以質命，巽、艮乃以意施。語言不齊，自結繩之世已然。倉頡離于草昧，葢已二三千歲矣。冠常宮室，旣略周備，文思利用，飾僞萌生，語有華實之殊，則字有通局之異，守其一隅，恐長見笑于大方也。若欲偭追生民之始，官形感觸，詞气應之，形狀之辭，宜爲冣俶，以名召物，猶其次矣。

## 略例庚曰：

昔王子韶刱作右文，以爲字從某聲便得某義，若句部有鉤、笱，臤部有緊、堅，丩部有糾、𦱠，𠂢[[2]](#footnote-2)部有衇、覛，及諸會意形聲相兼之字，信多合者，然以一致相衡，卽令形聲攝于會意。夫同音之字，非止一二，取義于彼，見形于此者，往往而有。若農聲之字，多訓厚大，然農無厚大義。支聲之字，多訓傾衺，然支無傾衺義。葢同韵同紐者，別有所受，非可望形爲論。況復旁轉對轉，音理多涂，雙聲馳驟，其流無限，而欲于形內牽之，斯子韶所以爲荆舒之徒。張有沾沾，猶能破其疑滯，今者小學大明，豈可隨流波蕩。文始所說，亦有專取本聲者，無過十之一二。深懼學者或有錮駤，復衍右文之緒，則六書殘而爲五，特詮同異，以譁方來。

## 略例辛曰：

古韵二十三部，葢是詩人同律，取被管弦。詩之作也，諒不于上皇之世，然自明良喜起，箸在有虞，斯殆泠倫作樂，部曲已分。降及商周，元音無變。至于語言流衍，不盡遵其局道，然非韵無以明也。近世有黃承吉懱易顧、江、戴、段之書，以爲簿書檢校，非閎通者所務。自定古音爲曲、直、通三類，斯亦偏有得失。夫語言流轉，不依本部，多循旁轉、對轉之條。斯猶七音旣定，轉以旋宮，則宮商易位，錯綜以變。當其未旋，則宮不爲商，商不爲角，居然有定音矣。若無七音之準，雖旋宮亦無所施，徒增其昧亂耳。夫經聲者方以智，轉聲者圓而神。圓出于方，方數爲典。非有二十三部，雖欲明其轉變，亦何由也。黃氏所條，易則易矣，然且曲通相閡，侯、東無以對轉。誠欲就簡，獨有合爲一部，循二毛之讕語，斯則可也。猶有辯異，曷若分其𠤏什，綜其弇侈，以簡馭紛，則總紕于此，成文于彼，無患通轉有窮，流迻或窒，權衡得失，斷可知矣。


## 略例壬曰：

近代言小學者，或云財識半字，便可例佗，此于韵類則合，音紐猶不應也。凡同從一聲者，不皆同歸一紐，若已、以之聲，皆在淺喉，而台、胎在舌，似、俟在齒，丣、酉之聲，喉舌殊致，而自酉出酋，乃爲齒音。九聲古今皆在深喉，而禸從九聲，篆文作蹂，則在舌頭矣。八聲古今皆在重脣，而穴從八聲，則在淺喉矣。欲言譌音變古，則音異者古亦有徵。古音本綜合方言，非有恆律，轉注所因，斯爲縣象。假令考、老小殊，不製異字，則老字兼有考音，其佗可以類例。然則分韵之道，聞一足以知十，定紐之術，猶當按文而施。但知舌上必歸舌頭，輕脣必歸重脣，半齒彈舌，讀從泥紐，齒頭破𤭢，宜在正齒。今之字母可省者多，斯亦足矣。若以聲母作槩，一切整齊斯不精之論也。

## 略例癸曰：

形聲旣定，字有常聲，獨體象形，或有逾律，若㐁讀沾、導，乃今䑙舕字也，又讀若誓，則舌亦作㐁矣。囟聲近顚，今言囟門，猶竝作息進切，然思從囟聲，則復迆入之部，或字所以作𦞤，䢉取囟聲，則匘亦作囟矣。何者？獨體所規，但有形魄，象物旣同，異方等視，各從其語，以呼其形。譬之畫火，諸夏視之，則稱以火，身毒視之，則稱以“阿朅尼”。能呼之言不同，所呼之象不異，斯其義也。乃至丨字指事，進退殊言。㗊字會意，戢、呶異讀。亦或從其類例，皆以字非形聲，兆域不定。今述文始，以㐁、囟、丨、㗊諸文，兼隸異部，諸所孳乳，義從聲變，猶韵書有一字兩收也。又世人多謂周秦以上，音當其字，必無譌聲，斯亦大略粗舉，失之秋豪。夫巂從㕯聲，隊支互讀；彝從彑聲，泰脂挾取，未越弇侈之律也。乃若𦎫、、雕、𪈶，同在幽部，𦎫聲字古已入𧭺。奥、燠、薁、墺，本在寒部，奧從釆聲，古文墺從采聲。奧聲字古已入幽。至轉爲弔，輖變爲𨎐。至宵亂流，幽泰交捽，此于韵理無可言者。明古語亦有一二譌音，顧其數甚少爾。必云聲理宜然，卽部部可歸一韵，若云東冬諸目，定自後人，不容議古，古之韵略，欲以何明？今者沿用切韵，以明封畛，不謂名自古成，由名召實，更無異趣。如嚴章甫以五音分配，旣用切韵標目，又雜以己所定名，朱允倩則借卦名標韵，皆謂陸書非古，甯自改作。然即新定諸名，亦豈周秦所有？江愼修以第一、第二分部，段若膺亦依用之，直由曲避嫌疑，致斯曖晻。旣不明署部名，將令學者猝不易了，不若仍從切韵，存其符號也。古音或不當形聲，欲求孳乳，自宜骫曲相遷，若賞知音，即須弇侈有異，斯非㐁、囟、丨、㗊之例所能飾也。

# 韵表



成均圗

**一、陰弇與陰弇為同列**

**二、陽弇與陽弇爲同列**

**三、陰侈與陰侈爲同列**

**四、陽侈與陽侈爲同列**

**五、凡二部同居爲近轉**

**六、凡同列相比為近旁轉**

**七、凡同列相遠爲次旁轉**

**八、凡陰陽相對爲正對轉**

**九、凡自旁轉而成對轉爲次對轉**

**十、凡近轉近旁轉次旁轉正對轉次對轉爲正聲**

**十一、凡雙聲相轉不在五轉之例爲變聲**

# 紐表

|  |  |  |  |  |  |
| --- | --- | --- | --- | --- | --- |
| **深喉音** | **見** | **谿** | **羣** | **疑** |  |
| **淺喉音** | **曉** | **匣** | **影 諭** |  |  |
| **舌音** | **端 知** | **透 徹** | **定 澂** | **泥 娘日** | **來** |
| **齒音** | **照 精** | **穿 清** | **牀 從** | **審 心** | **禪 邪** |
| **脣音** | **幫 非** | **滂 敷** | **竝 奉** | **明 微** |  |

**一、諸旁注者古音所無**

**二、諸同紐者爲正紐雙聲**

**三、諸同類者爲旁紐雙聲**

**四、深喉淺喉亦爲同類**

**五、舌音齒音鴻細相變**

1. 原书作，暂隶定为此。 [↑](#footnote-ref-1)
2. 本作瓜，今正。 [↑](#footnote-ref-2)