說文解字篆韻譜序

昔伏義畫八卦而文字之耑見矣，倉頡模鳥迹而文字之形立矣。史籒作大篆以潤飾之，李斯變小篆以簡易之，其美至矣。及程邈作隸，而人競趨省，古法一變，字義寖譌。先儒許[慎]患其若此，故集倉雅之學，研六書之旨，博訪通識，考於賈逵，作說文解字十五篇，凡萬六千字。字書精博，莫過於是。篆籒之體，極於斯焉。其後賈魴以三倉之書，皆為隷字，隸字始廣，而篆籒轉微。後漢及今，千有餘嵗。凡善書者，皆草隸焉。又隸書之法，有删繁補缺之論，则其僞譌斷可知矣。故今字書之數，累倍於前。夫聖人創制，皆有依據，不知而作，君子謹之。“及史闕文”，格言斯在！若乃草木魚鳥，形聲相從，觸類長之，良無窮極。茍不折之以古義，何足可觀？故叔重之後，玉篇、切韻所載習俗雖久，要不可施之於篆文。往者李陽冰，天縱其能，中興斯學，贊明許氏，奐焉英發。然古法背俗，易為堙微，方今許、李之書，僅存於世，學者殊寡。舊章䍐存，秉筆操觚，要资檢閲，而偏旁奧宻不可意知，尋求一字，往往終卷。力省功倍，思得其宜，舍弟楚金，特善小學，因命取叔重所記，以切韻次之。聲韻區分，開卷可覩。楚金又集通釋四十篇，考先賢之微言，畼許氏之玄旨，正陽冰之新義，折流俗之異耑，文字之學，善矣盡矣！今此書止欲便於檢討，無恤其它，故聊存詁訓以為别識，其餘敷演，有通釋焉。五音凡五卷，詒諸同志者也。

徐鉉述